
CHAPTER ONE
*TSOKACI*
*DAULAR KAIZUR*
"Ya'aƙub! ya'aƙub ka tashi!! masarauta babu lafiya,muna cikin masifa da bala'i"da sauri wanda aka kira da ya'aƙub ya ɗago yana kallon mai yi masa magana,a kiɗime ya ce"me yake faruwa ne Zayyad?"
"Ba'a ga YARIMA SAHAL ba,ana kyautata zaton sace shi aka yi aka fitar da shi daga masarautar nan,sarki Mu'iz da sarauniya Amna tuntuni sun fito bakin fada,gaba ɗaya kowa hankalinshi a tashe yake"
Shiru Ya'aƙub ya yi yana bin Zayyad da kallo cikin kaɗuwa,an sace Yarima Sahal!magajin masarautar Kaizur,wannan wanne kalar ibtila'i ne ya afka musu haka?don tabbas ya san ba'a ci banza ba,don sarki Mu'iz baya yafiya 
Jiki a matuƙar mace Ya'aƙub ya dubi Zayyad ya ce"to ina su Umayr da Urwa da suke kula da shi?"
"Umayr ya tsere,amma an kama Urwa,sai dai yana ta rantsuwa daga shi har Umayr basu da laifi,ba su san yadda hakan ya kasance ba,sarki dai ya ce a wuce da shi da sauran yaranshi a bincike su "Ya'aƙub bai sake magana ba ya miƙe yana gyara zaman tufafinshi,ya nufi hanyar fita daga ɗakin nasu, Zayyad ya biyo shi jiki yana tsuma 
A bakin fada ya ga jama'a sun taru,a nutse ya ƙarasa cikin mutane kanshi a ƙasa, Kamar yadda ya san al'adar masarautar,idan har Sarki yana magana ba'a kallonshi 
Bayanan Sarki sun firgita mutane matuƙa,sarki Mu'iz ya juya ya koma cikin fadarshi ba tare da ya saurari uzurin kowa ba, gimbiya Amna da ke tare da shi ta rufa masa baya
Cikin saɓulewar jiki kowa ya fara zarewa da ɗaiɗai da ɗaiɗai bisa umarnin babban hadimin Sarki,wanda shima a take ya juya ya bar wajen,mutane suka fara watsewa suna ƙusƙus,kowa yana mamakin dalilin da ya sa aka sace ɗan Sarki Mu'iz, da hanyar da aka bi duk da tsauraran tsaro da ke masarautar 
Shima Ya'aƙub wucewa sashen su ya yi zuciyarshi cike da fargaba kamar kowa,da tsananin mamakin wanda ya aikata wannan ɗanyen aikin cikin wannan talatainin daren 
💫
Da tsananin gudu dawakansu suke keta manyan dazukan masu cike da ababen tsoro da matsananciyar duhuwa,su uku ne, dukkansu sanye suke da baƙaƙen kaya,hatta fuskarsu rufe take da baƙin fuske,ɗaya daga cikinsu ne yake riƙe da wani ɗan ƙaramin buhu wanda da alamu akwai abu mai ɗan girma a ciki
Sai daf da asuba suka iso masarautar Jasus,na gabansu,wato wanda yake ɗauke da buhun nan ne ya fara jan linzamin dokinshi don tsayawa,hakan ya sa sauran ma suka tsaya
Juyowa ya yi yana kallonsu,cikin dakakkiyar muryarshi irin ta gwarazan mazan fama ya fara magana 
"Nan da kowanne lokaci daga yanzu asuba zata iya yi,hakan kuma yana nufin fitowar mutanen cikin garin JASUS don yin Sallah,kuma idan muka shiga da wannan kayan ina da tabbacin asirinmu zai iya tonuwa, kun san dai yadda MASARAUTAR KAIZUR take,to masarautar Jasus sun fi mu
Su bala'i,don haka za mu yar da shi a nan kawai,akwai muggan namun daji, cikin ɗan lokaci ƙalilan za su iya gamawa da shi,amma ya kuka ce?"
Na farkon ya ce"ah!hakan ya yi sosai,babu matsala,mu aiwatar da hakan"babu musu suka jefar da buhun,shugaban yana kallonshi yana murmushi ya ce"to Magaji!
Sai na ce sai haɗuwa ta gaba?"ya kaɗa linzamin dokinshi,sauran ma suka kaɗa nasu,suka canja hanya 
BAYAN SHEKARU ASHIRIN 
*DAULAR TAYYAR*
Tun daga nesa dakarun da ke tsaron babbar ƙofar shiga alƙaryar Tayyar suke jin kaɗe-kaɗe da bushe bushe,wanda hakan alamu ne na nasarar yaƙin da suka fita zuwa gawurtacciyar daular matsafa,kuma azzalumai wato daular BARUDA,inda Sarkin wannan daula,kuma gagarumin matsafi wato SARKI AKAAL yake mulki 
Tsawon shekaru goma sha ɗaya kenan suna ƙoƙarin yaƙar daular ta Baruda,amma hakan ya gagara, sakamakon tsananin ƙarfi da izza irin ta mayaƙa da matsafa a ƙasar,sun addabi manyan garuruwan da suke maƙwabtaka da su
Farin ciki mai yawa ya bayyana a fuskokin dakarun nan,shugabansu,wanda ya kasance mai shela a yayin da mayaƙan suka fita yaƙi,a yayin da jama'ar gari suke dakon jin sautin busa cike da fargaba
A yau dai sautin ya bambanta da wanda aka saba ji a duk lokacin da aka fita zuwa gagarumin yaƙi irin wannan, musamman da daular Baruda,a maimakon sautin kukan mikiya da ya saba tashi wanda yake nuni da ba'a yi nasara ba,yau sautin sarewa, wanda yake bayar da tabbacin nasara daga wannan gagarumin yaƙi shine ya tashi 
Cikin ɗan lokaci ƙanƙani garin ya kaure da sowa da farin ciki, kaɗe-kaɗe da bushe,tuni mata suka fara ɗora girke -girke da harhaɗa ababen sha na alfarma,hatta yara ƙanana cike suke da farin ciki 
Cikin lokaci ƙalilan mayaƙan da suka dawo daga yaƙin suka ƙaraso,an samu shahidai mutum ashirin da bakwai a cikin mayaƙa dubu uku da suka fita,sannan an samu ribar yaƙi har mutum hamsin da uku,ciki har da gawurtaccen mayaƙi,kuma matsafin nan wato KAZUZI
Sanannen abu ne cewa duk wanda ya yi karo da shi sai dai ya amsa sunan gawa, saboda tsananin ƙarfi da tsafi da yake da shi
Kazuzi shi kaɗai ya tarwatsa runduna guda da suka tunkari Baruda da yaƙi a lokaci ɗaya,a kowanne lokaci kazuzi a shirye yake don yaƙi,duk girman runduna da ƙarfin mayaƙa ba sa ba shi tsoro,an taɓa ƙarar da rundunar Baruda,amma shi ɗaya ya yi nasarar yaƙin ya gama da rundunar abokan hamayya ya gurfanar da sarkinsu a gaban sarki Akaal 
Kai tsaye aka gabato da dakarun yaƙi guda hamsin da biyu da aka kama waɗanda aka ɗaure su da wata doguwar igiya ɗaya a bayan ɗaya, jama'ar gari sai ihun murna suke yi,kiɗa da busar da ake yi ta ƙaru,karo na farko kenan a tarihi da aka taɓa cin nasara akan daular Baruda a tsawon ƙarnin, kasancewarta daula mai tsananin ƙarfin jarumai da ƙarfin tsafi 
Kawunansu a ƙasa suke wucewa, mutanen gari da suka jeru suna kallonsu kowa da abin da yake faɗa cikin farin ciki, dakarun da suka shigar da su suka rufa musu baya,kai tsaye aka nufi ƙofar fadar masarautar Tayaar 
Daga nan keken doki na alfarma shigo,wanda yake ɗauke da mutane ashirin da bakwai da suka yi shahada a wannan yaƙin,kalamai na nuna tsantsar alhini suka fara tashi daga bakunan mutane,wasu kuma suna ƙarfafa gwiwa da kasancewar sun yi gagarumar nasarar da ba su taɓa yi ba a kowanne yaƙi, ballantana yaƙi a Daular Baruda 
Ƙaton toron giwar da ya fara shigowa cikin ƙasaita ne ya katse cecekucen mutane,wajen ya yi tsit tamkar ruwa ya cinye ilahirin dubban jama'ar da ke bakin fadar
A saman toron giwar an ɗaure wani madaidaicin keji,wanda ake iya ganin mutumin da yake cikin kejin,amma ba'a iya ganin fuskarshi, sakamakon dogon gashin shi da ya sauka har kafaɗarshi,ya zubo ta gaban kanshi ya rufe fuskarshi, kasancewar ya sunkuyar da kanshi, hannayenshi da ƙafafunshi ɗaure suke da wata ƙatuwar sarƙa, irin wadda aka yi amfani da ita aka ɗaure kejin da yake ciki
Babu wanda ya ƙara ƙwaƙwƙwaran motsi sai da toron giwar nan ya shige cikin daular Tayaar,daga nan mutane suka fara watsewa ɗaya bayan ɗaya,da yawansu a razane suke duk da tarin nasarar da suka yi, musamman waɗanda suka yi karo da shi suka san wanene ainihin KAZUZI 
Daga nan kuma kallo ya koma sama, maganganu suka rinƙa tashi na mamakin yadda kazuzi ya yarda ya shigo hannu, inda wasu suke ganin kawai nasara ce daga Allah,wasu kuma suke ganin lamɓo kawai ya yi, hakan wata dabarar yaƙi ce don ya cimma nasara akan abokan gaba, saboda sanannen abu ne a wajen duk wanda ya san wanene kazuzi,baya taɓa yarda a yi nasara akan shi 
Cikin ɗan ƙankanin lokaci mai shela ya fara yekuwar sanar da al'ummar garin kiran da Sarki yake yiwa ilahirin al'ummar garin bakin fada,don a sallaci shahidan da suka riga mu gidan gaskiya a yaƙin nan,sannan kuma zai yi muhimmiyar sanarwa,da haka kowa ya wuce gida don shirya amsa kiran sarki 
*DAULAR KAIZUR*
Kamar yadda aka saba Rabee'a ne ya ja sallar azahar da aka yi a farkon mukhtarinta,kamar yadda sarki Mu'iz ya ba da umarni,yau gaba ɗaya masarautar a firgice take saboda yadda yanayin da sarki Mu'iz ya tashi da shi, kaɗan daga aikinshi ne ya huce ta hanyar raba wani da ranshi 
Kai tsaye turakarshi ya wuce bayan an idar da sallar azahar,kallo ɗaya za'a yi masa a gano tsananin tashin hankalin da yake ciki saboda yadda fuskarshi ta kaɗa ta yi jawur 
Da sallama sarauniya Amna ta shiga turakar, ba tare da ya waigo ya kalle ta ba ya ce"da wani abu ne sarauniya?"
Cikin girmamawa ta ce"dama batun abinci ne ya shugabana!
An gama haɗawa,a kawo ne?"ba tare da ya kalle ta ba ya ce "ba yanzu ba,za ki iya tafiya"ta sake rissinawa ta ce"ka huta lafiya ya shugaba na"ta miƙe don ficewa daga ɗakin 
"Ki cewa yarima Zaffar ya shigo,ina son magana da shi"ta tsinkayi muryarshi 
Sake rissinawa ta yi ta ce"an gama ya shugaba na"sannan ta nufi ficewa daga cikin ƙasaitacciyar turakar 
A ƙaton katafaren masaukin baƙin da ke cikin gidan ta tarar da Yarima Zaffar da Yarima Jamal a zaune suna jiran fitowarta,ita kam zuwa yanzu ta daina mamakin duk abin da sarki Mu'iz ya yi, yadda yake ganewa a duk lokacin da Yarima Zaffar yake kusa da shi saboda tsananin ƙauna da soyayyar junansu 
Kallonshi ta yi tana murmushi,ya rissina tana faɗin "Barka da fitowa ya shugaba ta!"
"Zaffar!
Yanzu mai martaba kuwa ya ce na yi masa magana da kai,ashe dai kana kusa,wannan ƙauna tsakanin ka da mai martaba dabam take"
Murmushi yarima Zaffar ya yi, cikin girmamawa ya sake kallonta ya ce"ranki ya daɗe ai tasirin jini ne kawai, kin san an ce jini ya fi ruwa kauri"
Sarauniya Amna ta jinjina kai cike da gamsuwa ta ce"haka ne!
To yanzu dai ka amsa kira, don kamar ma baya cikin yanayi mai daɗi"
"An gama ranki ya daɗe,ki huta lafiya"ya faɗa da girmamawa kamar koda yaushe,sannan ya miƙe ya nufi turakar Sarki Mu'iz 
Yarima Jamal ya bi shi da kallo cikin takaici,a yayin da sarauniya Amna ta yi tafiyarta ta bar shi a wajen,ya miƙe tsaye cikin ɓacin rai,a ranshi yana jin dole ma ya karɓi kujerar daular kaizur bayan wucewar Sarki Mu'iz zuwa kushewa duk da kasancewar Yarima Zaffar ya girme shi,da wannan tunanin ya bar wajen zuciyarshi cike da baƙin ciki,da muradai kala-kala 
Sarki Mu'iz ya yi masa iso daga inda yake kishingiɗe a kwance akan ƙawatacciyar kilishin da ke shimfiɗe a tsakar ɗakin, Yarima Zaffar ya ƙaraso ya rissina a gabanshi yana faɗin"Barka da wannan lokaci ya shugaba na"
Kallonshi sarki Mu'iz ya yi, lokaci guda ya miƙe tsaye,ya dubi yarima Zaffar ya ce"mu je Yarima!"ba tare da musu ba Yarima Zaffar ya miƙe,kai tsaye suka nufi wata kusurwa a cikin turakar
Kamar ba a cikin dakin sarautar ba,wajen da duhu sosai,sarki Mu'iz ya saka hannu ya taɓa wani abu da shi kanshi Yarima Zaffar ɗin bai san da shi ba,take wata ƙofar sirri ta buɗe,sai ga wani madaidaicin ɗaki ya bayyana 
Ba yau Yarima Zaffar ya saba ganin ɗakin ba,shi yasa ya zama sanannen abu a wajenshi cewa duk lokacin da sarki Mu'iz yake cikin wani yanayi mara daɗi to yana da alaƙa da wannan ɗakin 
Cikin rauni da sarewa sarki Mu'iz ya dubi ƙanin nashi Yarima Zaffar ya ce "Zaffar!
Ban san tsawon wanne lokaci zan ɗauka ina kuka da fargabar inda ɗana SAHAL yake ba
Kai shaida ne,tsawon shekaru ashirin kenan da ɓatan shi,amma ban ga wani canji daga taurarin shi ba,sai dai kewarshi da fargabar halin da kujerar kaizur zata shiga idan na bar duniya 
A kullum ina ganin taurarin Sahal da haske tamkar walƙiya,amma a yau na ga abin da ya kaɗa hanji na"
Yarima Zaffar ya kalle shi zuciyarshi cike da fargaba, saboda wannan bayanin da sarki Mu'iz ya ɗauko akwai dalili, cikin fargaba ya ce"menene yake faruwa da Yarima ya shugaba na?"
*To jama'a ya kuka ji tafiyar MASARAUTAR KAIZUR?ba mu saba irin wannan tafiyar ba ko? tafiya ta musamman kenan,ku biyo ni kawai!!!*

Cikin jimami sarki Mu'iz ya kaɗa kanshi, lokaci guda kuma ya buɗe wani ɗan ƙaramin abu mai kama da akwati,take wasu taurari guda uku suka bayyana ƴan ƙanana,sai dai sun yi jawur da su
Yarima Zaffar ya ɗan bi taurarin da kallo cikin fargaba,idan ya fahimta hakan na nuni da cewa Yarima Sahal yana cikin tsaka mai wuya kenan,to a wanne hali yake ciki?kuma a ina?kuma me ya same shi?
A taƙaice ma dai a ina ya rayu tsawon waɗannan shekarun amma suka kasa gano shi duk irin yawon da suka yi?
Kallon sarki Mu'iz ya yi wanda ya damuwa ta gama bayyanar masa a fuska, cikin sanyin murya ya ce"to yanzu shugaba na menene abin yi?
Ya zamu yi?"sarki Mu'iz ya girgiza kai ya ce"nima bana ce ba,bana son sarauniya ta san da wannan batun,don ban san yadda zata yi ba,kullum ina gaya mata cewa ɗanta lafiya yake,amma a wannan karon ban san yadda zata ɗauki wannan maganar ba"
Kai tsaye yarima Zaffar ya ce"kar ka gaya mata ya shugaba na,ina fatan in sha Allahu watan watarana Yarima zai dawo cikin masarauta,har ma ya karɓi ragamar da take jiranshi tsawon shekaru"
Sarki Mu'iz ya dafa kafaɗar ƙanin nashi, cikin raunin murya ya ce"ina fata fatan haka ɗan'uwa"
Jiki a saɓule suka fito daga cikin ɗakin,sarki Mu'iz ya sake kwanciya a turakar tashi,yayin da Yarima Zaffar ya fice daga turakar cike da jimamin wannan abu 
*DAULAR TAYAAR*
lokaci ƙalilan baya,ƙasa da sa'a guda da aka sallaci gawarwakin waɗanda suka yi shahada a yaƙin da suka fita da daular Baruda,an raka su zuwa gidajen su na gaskiya cikin aminci, zuciyoyin masoya da yan'uwa cike da alhini da jimami,daga nan an dawo fada,don sauraren kiran sarki da jawabin da zai gabatar 
Ba'a ɗauki lokaci ba sarki IYAAD ya bayyana cikin shigar ta alfarma,fadawanshi da suke tare da shi suka nunawa mutane wajen zama,mutane suka zauna,fada ta yi shiru suna jiran abin da sarki Iyaad zai faɗa 
Tsawon wasu daƙiƙu ya ɗan yi shiru, kafin ya yi gyaran murya cike da salon izzar mulki,ya yi sallama cikin wani amo mai jan hankali,wanda yake tattare da mazantaka 
Gana ɗaya fadar aka amsa,cikin nutsuwa da kamala ya fara bayani
"To alhamdulillahi!
Bayan tsawon lokaci Allah mai kowa mai komai ya cika mana burin mu
Kamar yadda muka sani Daular Baruda daula ce da ta ɗauki tsawon lokaci tana rainon azzaluman mayaƙa, waɗanda suke tarwatsa dukkan wani gari da suka gani da aminci
Daular Baruda bata tsaya iyaka nan ba,tana yaƙi da Muslunci da musulmai, kusan na ce daula ce da aka yi amfani da zalunci da ƙarfin tsafi aka gina ta don a rusa musulunci 
To amma da yake Allah shine mai iko a bisa komai a yau ya ba mu iko mun durƙusa daular azzalumai ta Baruda"take ilahirin fadar ta ruɗe da kabbara da muryoyi mabanbanta,wasu har da kukan farin ciki
Sarki Iyaad ya cigaba da bayani "bayan mun yi nasarar lalata wannan azzalumar daula,mun yi nasarar hallaka sarkinsu,da sarkin matsafan wannan daula,da duk wani badakare da ake amfani da shi ake cin nasara akan musulunci "take aka sake ruɗewa da kabbara,da ƙananun ƴan maganganu ƙasa-ƙasa da ke cike da farin cikin faɗar ra'ayi,sai da aka nutsa sarki Iyaad ya ɗora da bayaninshi 
"Nasararmu bata tsaya anan ba,har sai da muka kama babban badakaren da ya mayar da yaƙi tamkar wasa,sadaukin da idan bai ɗauki rai ba baya jin daɗi,jarumin da kisa tamkar maƙon ruwa ne a wajenshi,wanda duk girman runduna bata ba shi tsoro,duk ƙarfin runduna baya razana shi, duk shiri da tumbatsar runduna a ɗan ƙankanin lokaci zai iya tarwatsa shi komai yawanshi,jarumin da yaƙi da ɗaukar rai tamkar wasan yara ne a wajenshi,wato Sadauki KAZUZI!"
Ɗif fadar ta yi, tamkar babu wani mai numfashi a cikinta ba don komai ba sai don ambaton sunan kazuzi da sarki Iyaad ya yi, sarki Iyaad bai damu ba ya cigaba da jawabi
"Don haka muna cike da murna da farin ciki na wannan Gagarumar nasarar, wadda muka tabbatar da cewa ba wayon mu ko ƙarfin mu bane ya bamu,sai iko da buwayar Ubangijin talikai,muna mai miƙa godiya a gare shi"
Gaba ɗaya mutanen fadar suka ruɗe da kabbara,har da waɗanda suka firgita da wanzuwar Kazuzi a cikin Tayaar,sarki Iyaad bai damu ba,ya cigaba da jawabin farin ciki da suke ciki,a ƙarshe ya ƙara da faɗin"muna yi wa iyalan shahidanmu gaisuwa, musamman ma jarumi WALEED,wanda shine ya sauƙaƙa mana hanyar da muka samu nasara akan azzalumi Kazuzi,duk da cewar da kuskure a hakan
A ƙarshe ina mai farin cikin sanar da ku cewa za'a yi babbar liyafa ta wannan nasarar da muka yi a bakin fada,zuwa gobe da hantsi,na sallami kowa"
Haka taron fada ya tashi,mafi akasarin mutane suna cikin matuƙar farin ciki,yayin da wasu daga cikinsu suke cikin fargaba saboda wanzuwar Kazuzi a cikin Tayaar,wanda sanannen abu ne a wajen jama'ar garin,ba ma su ba,har da maƙwabtansu na yadda yake da haɗari 
💫✨
Sarki Iyaad ya dubi wazirinsa da yake zaune kusa da shi,ya ce"waziri!
Allah ya yi,mun yi nasara a yaƙin nan da daular Baruda,har ma mun kawar da damuwar da ta addabi gaba ɗayanmu, wato Kazuzi,yanzu ya kuke ganin za'a yi da shi?"
Waziri ya ɗago kanshi a nutse, cikin girmamawa ya ce"ya shugaba na babu abin da ya rage sai a sake laƙana masa kalmar shahada,idan bai karɓa ba kawai a kashe shi kamar yadda aka yi wa sauran yan'uwan shi"
Sarki Iyaad ya dubi sauran fadawan ya ce"to kun ji,ki me kuke gani?"Sarkin yaƙi ya girgiza kai ya ce"wannan ba mafita ba ce ya shugaba na
Abu ne sananne a wajenmu cewa Kazuzi ba zai amshi addini a haka ba,kuma muna buƙatar mutane irin Kazuzi a wannan garin,ni da nake cewa mai zai hana mu ja shi a jiki,mu fahimtar da shi musulunci, idan ya so ba ma sai an yi masa dole ba zai shiga da kanshi?"
Sarki ya jinjina kai ya sake mayar da dubanshi ga waziri, kafin ya kai ga magana sarkin fada ya ɗaga hannu,sarki Iyaad ya ba shi damar magana,Sarkin fada ya gyara zama yana duban Sarki Iyaad, cikin girmamawa ya ce"ya shugaba na,da alamu su Sarkin yaƙi sun manta wanene Kazuzi!
Sanannen abu ne tabbas ba zai karɓi musulunci ba ko me za'a yi masa,amma kuma ina ganin da kuskure a jan shi a jiki da za'a yi, saboda mu shaida ne,babu abin da jinin Baruda suka tsana kamar musulunci,duk wani wanda ya sha ruwan daular Baruda zai tashi da tsanar Musulmai da burin son ganin bayanmu,mai zai hana a yanke masa hukuncin shi kawai,kar ya yi amfani da yardar da muka yi masa ya cutar da mu?"
Girgiza kai sarkin yaƙi ya yi, cikin girmamawa ya ce"ya shugaba na,a dai duba magana ta,ban hana a sakawa kazuzi idanu ba,amma ya kamata a ba shi wata dama, tunda har muka iya kamo shi,abin da babu wata daula da ta taɓa samun wannan kwatankwacin nasarar,idan har ya gwada wata halayya muka ji ba mu yarda ba za mu ɗauki mataki akanshi kawai,amma a matsayin mu na musulmai,sannan manyan babbar masarauta bai kamata a ce mun razana saboda wani bawa da Allah ya ba mu nasara akan shi ba,amma ya kuka ce?"
Shiru fadar ta ɗauka,kowa yana nazari,zuwa can waziri ya katse shirun da cewa"to shikenan,a gwada shawarar taku,amma ni ina ganin a saka masa idanu sosai,sannan kuma a tsare shi,a yi duk mai yiwuwa don ganin an karya ƙarfinshi,yadda ba zai iya wani tasiri ba"
Sarki Iyaad ya ce"shiyasa muka bayar da umarnin a killace shi, kafin nan sai da muka tabbatar mun raba shi da duk kayan tsafi da surkullenshi"
Waziri ya sake rissinawa ya ce"ya shugaba na,an ɗauki matakin da ya dace, ragowar kuma sai mu bar wa Allah "
Sarki Iyaad ya ce"hakan ya yi,muna fatan yadda Allah ya ba mu ikon yin wannan jihadin muka yi nasara akan waɗannan azzalumai, Allah ya ba mu iko da nasara akan wannan babban shaiɗanin"
Fadawa suka amsa da "Ameen!"daga nan sarki ya rufe taro da addu'a,faɗa ta watse 
💫✨
A hankali toron giwar yake zaunawa akan ƙafafunshi bisa umarnin dakarun da suke umartarshi,shugabansu ya kama ƙatuwar sarƙar da aka ɗaure kejin ya fara ƙoƙarin kwancewa cikin dakiya,sauran dakarun suka fara ƙoƙarin taya shi
Bayan gama warware ƙatuwar sarƙar tsayawa suka yi cirko-cirko suna kallon juna a ɗan firgice,duk jarumta da taurin zuciyar badakare ya san wanene Kazuzi, yanzu haka ma kallonshi suke yi, wanda shi duk abin da ake yi ko ɗago kai bai yi ba ballantana ya kalli wani,har yanzu kanshi a ƙasa yake,tunda aka shigo da shi cikin birnin Tayaar har yanzu babu wanda ya ga fuskarshi ballantana ya shaida a wanne hali yake ciki 
Wani badakare ne ya yi ƙarfin halin fara ƙoƙarin saukar da kejin,sauran dakarun ma suka saka masa hannu,suna saukewa kuma shugaban nasu ya yi ƙarfin halin buɗe kejin
Yana buɗewa suka ja baya a ɗan tsorace,kafin ɗaya daga cikinsu ya yi ƙarfin halin matsowa yana kallon Kazuzi,da sai yanzu suka kula ashe duk abin da yake faruwa ma idanunshi a lumshe yake,babban dakaren ya saka hannu da nufin fito da shi, sauran dakarun ma suka saka hannu don fito da Kazuzi,amma duk ƙoƙarin su tamkar suna yunƙurin matsar da ƙaton dutse,ko motsi baya yi 
Shiru suka yi,suka tsaya cirko-cirko suna kallon juna,kafin babban badakaren ya yi ta maza ya dubi Kazuzi ya ce
"Sadauki Kazuzi!
Kafin yau kai ɗin jarumi ne, mai gata da dama,mai sharafinshi a wannan nahiya,wanda ya gagari kowa,amma a yau kai ba komai bane face bawa,don haka sarki Iyaad yana umartarka da ka fito daga kejin nan don a kai ka inda aka warewa bayi irinka"
Maganar babban badakaren ta razana ƙananan,don da alamu sun manta wanene Kazuzi,sai dai abin da ya yi tsananin ba su mamaki bai wuce ganin Kazuzi ya yunƙura ba,cikin ɗan ƙanƙanin lokaci ya fito daga cikin kejin ya tsaya a gabansu,kuma har zuwa lokacin idanunshi a rufe suke 
Da farko bin shi suka yi da kallo cikin tsananin mamaki da kaɗuwa,amma daga baya babban badakaren ya dake ya kama shi,kai tsaye suka wuce ɗakin da aka tanada don Kazuzi 
Ba su kwance masa ko sarƙa ɗaya ba,daga ta hannu har zuwa ta ƙafa,suka tura shi zuwa ɗakin mai tsananin duhu,suka mayar da ƙofar da ta kasance ta wani nau'in ƙarfe mai nauyi suka rufe ta ruf 
Kai tsaye wajen Sarkin yaƙi suka nufa, cikin girmamawa suka sanar da shi cewa sun kai Kazuzi zuwa ɗakin da aka tanada don shi,sarkin yaƙi Ra'uf ya kalle su yana murmushi ya ce"sannunku da ƙoƙari,yanzu sai a kai masa abinci"suka rissina, babban badakare ya ce"an gama ya shugaba na"
DAULAR KAIZUR 
A hankali yake tafiya yana bin doguwar hanyar, dakaru uku da ke tsaron lafiyarshi suna take masa baya,yana zuwa daidai inda suke tsayawa suka tsaya ba tare da an umarce su ba, gami da juya baya,sarki Mu'iz ya cigaba da tafiya zuwa cikin duhuwar bayan ya ɗauki karan a ci bal-bal guda ɗaya da suke bakin ƙofar 
Ƴar doguwar tafiya ya yi a cikin kogon kafin ya ƙarasa inda yake muradin zuwa, murmushi ya yi yana kallon dattijuwar matar da take durƙushe a kan gwiwowinta, ɗaure take da sarƙa mai matuƙar nauyi,tana sauke numfashi a wahale,kayan jikinta zuwa gashin kanta a hargitse 
"MUNAYA!"ya ambata cikin wani irin amo mara daɗin ji, ɗagowa matar ta yi da kanta, cikin ƙarfin hali ta furta "Barka da zuwa ya shugaba na!"
Bai amsa ba,sai zama da ya yi a wajen da ya saba zama yana kallonta cike da tsana,bata damu ba,ta saba ganin irin wannan kallon daga wajenshi,har zuwa mutanen garin da suke kallonta a duk lokacin da aka fitar da ita daga inda take a kulle 
"Munaya!
Tsawon shekaru ashirin kenan kina azabtar da zuciyarmu,akan abin da kika sani ba naki bane tun kafin wanzuwar shi a duniya, menene dalilin da ya sa ba za ki daina azabtar da zuciyoyinmu haka ba? menene dalilin da ya sa ba za ki huta ba mu ma mu huta?
Ki yiwa kanki adalci ki yi mana,ki bayyana inda kika kai ajiyar nan,daga nan za mu sallame ki kema ki huta"
A hankali Munaya ta ɗago kanta tana sauke numfashi, ba tare da ta kalle shi ba, cikin sanyin murya ta furta "a yi min afuwa ya shugaba na!
Amma abin da na saba faɗa dai shi zan maimaita,bani da masaniyar inda yake"
Shiru sarki Mu'iz ya yi yana kallonta zuciyarshi tana tafasa,da sauti irin na fushi ya ce"amma kin yarda da cewa da saka hannunki a ɓatan kadara mafi daraja a kaizur?"
Kai tsaye ta amsa da faɗin"tabbas haka ne ranka ya daɗe,ni na fito da shi,amma daga nan ban san komai ba,kuma ba zan iya komai don dawowarshi ba"

Sarki Mu'iz ya daka mata tsawa da cewa"ba ki da bakin yi min wani jawabi Munaya!
Ke kika ɓatar min da ɗa,ki yarda da hakan,amma ba ki da wasu kalamai da za ki kare kanki daga hakan,za ki cigaba da karɓar hukunci har zuwa lokacin da za ki bayyana ɗana,ko kuma ki bar duniyar,ke azzaluma ce tabbas,amma zaluncin zai rufto miki"ya miƙe a fusace ya fice daga wajen, Munaya ta bi shi da kallo ba tare da ta iya cewa komai ba
Masu tsaron lafiyarshi ba su yi mamakin ganinshi a haka ba saboda kusan duk lokacin da ya ziyarci Munaya hakan ce take kasancewa,suka rufa masa baya don komawa fada,kamar yadda suka saba har suka fice daga wajen babu wanda ya iya magana 
*MASARAUTAR TAYAAR*
Da tsananin farin ciki take shiryawa,kuyanginta suna taya ta,a yau tana cike da tsananin farin ciki irin wanda bata taɓa tsintar kanta a ciki ba,ba komai bane ya faranta mata sai kame azzalumi Kazuzi da aka yi,wanda a yau ya dawo bawa a masarautarsu 
Zata iya cewa a duniya babu wata halitta da ta tsana,tsana mai muni irin Kazuzi,shine ya kashe ɗan'uwanta ɗaya tilo da take tsananin so fiye da rayuwarta,wanda a dalilin rasuwar shi ne zuciyar mahaifiyarsu ta buga itama ta bar duniya,yanzu daga ita sai mahaifinta suka rage a raye,a dalilin Kazuzi Sarautar da suka gada zata bar gidansu suna ji suna gani
"Ya shugaba ta ga abin kama gashin"a cewar wata kuyangar ta,bata yi magana ba sai murmushin da ta yi,ta sanya hannu ta karɓa,ta kama gashin,sannan ta miƙe ta shiga gaba,su kuma suka biyo ta a baya,suka fice daga sashen nata
Sai da suka hau ƙawataccen keken doki wanda ya kai su har bakin ɗakin da aka ajiye Kazuzi,babban ɗaki ne wanda aka gina shi da zallar dutse da jan ƙarfe, ɗaki ne wanda ake kai duk wani taƙadarin gagararre a cikin Tayaar 
Dakarun da suke gadin ƙofar suka bi su da kallon mamaki,saukowa ta yi daga keken dokin,kai tsaye ta tunkari ƙofar ba tare da ta yi magana ba,babban badakaren ya ƙaraso gabanta ya rissina yana faɗin "Barka da wannan lokaci ya shugaba ta"
Kallonshi ta yi fuska a tamke,kafin ta yi magana cikin izza 
"Ina so na yi magana da dakaren da aka kamo a yaƙin Baruda"
Muryarshi har rawa take yi wajen furta "ranki ya daɗe su hamsin da uku ne ai,kuma....."
"Ina nufin Kazuzi,babban badakare a Baruda"
Cirko-cirko dakarun suka yi suna kallonta a matuƙar tsorace,ganin haka ta fusata ta ce"ko ba zan samu damar bane?
Ban isa a buɗe min shi ba?"
Murya na rawa badakaren ya ce cikin girmamawa "ranki ya daɗe akwai haɗari a cikin hakan ne,ki yi min aikin gafara shugaba ta"
Kai tsaye ta ce"ina son a buɗe min shi idan har ina da ikon faɗa a ji a cikin birnin Tayaar"
Ba tare da ya sake magana ba,ya miƙe cikin rawar jiki, suma sauran dakarun suka miƙe,aka buɗe mata ƙofar, ba tare da ta sake kallon ko da sashen da suke ba ta sanya kai a cikin tangamemen ɗakin, kuyanginta suka rufa mata baya,suma dakarun huɗu daga cikinsu suka rufa mata baya,ya rage saura biyu a cikin guda shidan da suke gadinta 
A can ƙurya suka hango Kazuzi a zaune,tun daga yadda aka shigar da shi cikin wajen har zuwa yanzu yana nan a zaune kanshi a ƙasa, idanunshi a rufe, abinci da ruwan da aka kai masa ma ko bi ta kansu bai yi ba
Har yanzu damtsenshi,inda marigayi sadauki Waleed ya sare shi yana ɗan zubar da jini,duk da cewar an saka masa magani a raunin
Daga baya kuyangin da dakarun suka tsaya,ita kuma ta ƙarasa gabanshi tana jefa masa wani kallon tsana,kafin ta bushe da wata iriyar dariya,tana dariyar ta ƙarasa gabanshi, ta sanya hannu ta ɗago fuskarshi,ta sanya hannu ta yaye gashinshi fuskarshi ta bayyana
Ya subhanallahi!samun kyakkyawan namiji kamar kazuzi abu ne mai wahala,komai na fuskarshi mai kyau ne da tsaruwa,tamkar wanda ya shiga gasar zana kanshi, gashinshi da ya sauka har gadon baya ya sake ƙawata kyau da sura da Allah ya ba shi,gashi namiji ne mai cikar zati da mazantaka,muradin ƴan mata a wancan lokacin 
"KAZUZI!haka sunan yake ko?
Barka da zuwa daular Tayaar,a wasu shekaru baya sunan Kazuzi kaɗai idan mayaƙa suka ji yana kaɗa musu hanjin cikinsu, ballantana karo da shi a filin yaƙi,sau da dama mayaƙa suna yi maka laƙabi da ka fi dodo illa, saboda yadda kake ragargazar maza kana gamawa da su
A haka karambaninka ya kai ka ka kashe min ɗan'uwa na ɗaya tilo da mahaifiyata ta haifa,wanda sanadin hakan ya sa baƙin ciki ya yi silar barinta duniya
A taƙaice dai,ina yi maka kallon makashin mutum biyu, Yarima Nashwaar,wato yayana,da sarauniya Shahida, wato mahaifiyata
Ba sai na cika ka da surutu ba, yadda ka zo masarautar nan a matsayin bawa,na yi maka alƙawarin sai ka amsa hakan,sai na tabbatar maka da lokacin wannan ba lokacin da kake tashe bane,ka san shi tashe lokaci gare shi,kamar yadda naka ya zo kuma ya shuɗe 
Sai na tabbatar da ka yi rayuwar ƙasƙanci a cikin masarautar nan,sai na tabbatar da dabba ma ta fi ka ƴanci da gata a cikin Tayaar 
Da gimbiyar Tayaar wato HAYAAT kake magana!!!"tana kai wa nan ta saki fuskar tashi ta miƙe cikin takunta na isa da izza ta fice daga ɗakin ranta fes, kuyanginta dakarun suka rufa mata baya
Har suka ƙarasa ficewa daga ɗakin kan Kazuzi yana ƙasa kamar yadda suka zo suka same shi,a karo na farko,tunda ya rasa muradin ranshi ya ji ya kamata ya buɗe idanunshi don sake ganin wannan duniyar da ta yi masa yankan baya a lokacin da bai yi zato ba
Shi dai jarumi,mayaƙi,kuma sadauki KAZUZI IBN MURAAD shine wai aka kawo shi a ɗaure a sarƙa a matsayin bawa,bawan ma na wani birni da ya raina,ya raina jarumansa,duk menene sila?MALLI!
tuna sunan kawai sai da ya ji zuciyarshi ta girgiza,a hankali ya mayar da kanshi ya jinginar yana sauke numfashi da sauri da sauri, menene amfanin rayuwarshi da babu Malli a ciki? meyasa aka kashe masa Malli a gaban idanunshi?shin ta cancanci irin wannan kisan? Wanene silar mutuwar tata?shine 
To indai haka ne bai ga amfanin rayuwarshi a matsayin wani mai galihu ba muddin babu Malli a duniya,ya gwammace ya mutu a matsayin ƙasƙantaccen bawa da ya rayu cikin farin ciki amma babu Malli a gefenshi,zai yi fatan waɗannan mutanen su yanke masa hukuncin kisa mafi wuya,ko zai rage masa ciwo da raɗaɗin wannan gangancin da ya yi har ya rasa abun da ruhin shi yake marari a kowanne lokaci na rayuwarsa 
Malli ita ce farin cikinshi, walwalar shi, ma'anar rayuwarshi,fitilar rayuwar shi,kuma mahaɗin rayuwarshi,ji yake yi a rayuwarshi zai iya bayar da fansar ranshi akan Malli ɗinshi ta ji rauni duk kanƙantarshi 
A yanzu jin shi yake yi a duk duniya babu wanda ya kai shi baƙin ciki,babu wanda ya kai shi shiga tashin hankali,babu wanda ya kai shi asara a rayuwarshi 
"Ruhi na!ruhi na kana ji?
Yaushe za mu je ka kamo min irin wannan barewar da ka taɓa kama min kwanakin baya?ina son namanta,yana yi min daɗi sosai, musamman ma idan kai ne ka gasa min da hannunka,sai na ji wani ɗanɗano na musamman ya ƙaru"
A hankali ya mayar da kanshi ya jinginar yana sake lumshe idanunshi, ire-iren shiriritar Malli kenan a duk lokacin da suke cikin nishaɗi 
"Ruhi na!
Menene dalilin da ya sa ba ka bar babana ya jagoranci tawagar yaƙi ba?
Ba shine Sarkin yaƙi ba?ko so kake yi wani abu ya samar min kai?"
Murmushi Kazuzi ya yi ya dube ta ya ce"au haka ne?
Wato shi matarshi bata san soyayya ba da zata bar shi ya fara afkawa ba ni ba?"
Ɗan murmushi ta yi tana yatsina fuska,ta zauna a kusa da shi ta ce"ka ga Ni da kai mun kusa aure,ba zai kyautu a ce angon wani abu ya same shi ba,don dai na san ka fi ƙarfin wata runduna wadda ta wanzu a duniya ma, ballantana a wannan nahiyar tamu"
Ɗan murmushi ya yi ya dafa kafaɗarta,ya ce"hakanan Sarkin yaƙi shima,ya girmi dukkan wata runduna,kar ki manta rundunar Baruda shine ya ba mu horo,har zuwa yanzu an rasa wanda zai iya tunkarar mu ya farmake mu,kai ko da ya iya hakan ma ba zai sha ba"ƴar dariya Malli ta yi ta kwanto da kanta gefen kafaɗarshi,ta lumshe idanunta tana murmushi ta ce"Duniya ta,kaine komai na,kaine dukkan buri na da cikar burina,ina matuƙar alfahari da kai"Kazuzi ya yi murmushi ya ce"nima ke ce farin ciki na,abin alfahari na, duniya ta,dukkan wani buri na,hasken rayuwa ta,ke ce komai na,sannan alfahari na"ƴar dariya ta yi ya miƙe tsaye tana karkaɗe ƙasar da ta taɓa mata tufafinta,ya yi ɗan murmushi yana taya ta kaɗewa,ta kama hannunshi,ya miƙe suka wuce cikin gari
Doguwar ajiyar zuciya ya yi saboda tunawa da ya yi wadda yake yin wannan tunanin da ita yana murmushi babu ita a duniyar,a karo na farko tun bayan da ya rasa ta ya iya buɗe baki ya yi magana 
"Abin bauta!!!
Wanne laifi na yi da girma?me na aikata ka raba ni da rabin rayuwa ta? meyasa?shin na cancanci hakan ne? menene dalilin hakan?
Na zaɓi zama a matsayin bawa ƙasƙantacce,ko nima a raba ni da numfashi na kamar yadda ka bari aka raba ni da ƙawar zuciya ta"ya ƙarashe maganar cikin wani irin rauni da bai taɓa jin shi ba a tsawon rayuwarsa 
💫
"Barka da shigowa ya shugabana!"da kai ya amsawa kuyangar sannan ya ba su iznin ficewa daga sashen da hannunshi,babu musu suka duƙa da girmamawa sannan suka fice daga sashen,ya mayar da kallonshi ga Hayat da ke zaune a bakin gadonta tana bin shi da kallon mamaki ganin yadda ranshi ya yi matuƙar ɓaci 
"Barka da shigowa abbana!"ta faɗa tana rissinawa 
"Me ya kai ki ɗakin hukunci Hayat?"
A hankali ta ɗago kai tana kallonshi,zata iya cewa rabon da ta ganshi a cikin Irin wannan ɓacin ran ta manta, cikin sanyin murya ta sake rissinawa,ta ce"a yi min afuwa ya shugaba na,na yi wani alƙawari ne,shine na je na cika"
"Amma kin san cewa Kazuzi ya fi haɗari haɗari?kin san cewa Kazuzi ya fi shaiɗan?ya fi sharrin mayaƙan abokan hamayya dubu?
Kin san wanene Kazuzi da kika tunkari inda yake ke kaɗai ba tare da tsoro ba?
Yanzu da ace wani abu ya same ki fa?ko kin yi tunanin ya rissina ne saboda an kamo shi an kawo shi nan a matsayin bawa kawai?"
Hayat ya sauke numfashi, cikin girmamawa ta ce"ina neman afuwa abbana!
Amma tabbas na daukar wa kaina alƙawarin sai na ga ya durƙusa a gaba na,sai na bautar da shi na wulaƙanta rayuwarsa saboda a dalilin shi na rasa duniya ta, ɗan'uwa na magajin Sarautar Tayaar da mahaifiya ta, kana ganin na bar shi ya tafi a banza kenan?
Abby idan na yi haka bana jin na kyautawa ɗan'uwa na"ta ƙarashe hawaye suna zubo mata daga idanunta 
Lokaci guda zuciyar sarki Iyaad ta buga sakamakon tuna wannan asarar da ya yi,amma sai ya dake,ya dube ta cikin tausasawa,da Muryar lallashi ya fara faɗin 
"Ƴata!
Ki yi haƙuri da rayuwa,ki kasance mai yafiya da tausasawa 
Mu masu jihadi ne, waɗanda suke yaƙi don ɗaukaka kalmar Allah,ashe idan haka ne mutuwa rahama ce a gare mu
Raki ne,ko na ce kai ƙarar Allah,ashe a matsayin mu na musulmai sai mun yarda da cewa shahada a wajen yaƙi ita ma nasara ce sannan za mu cim ma nasara?
Ba mu faɗi ba, kamar yadda Allah ya faɗa a Alkur'ani ba mu rasa shahidanmu ba,ciki kuwa har da ɗan'uwanki 
Hayat!wannan ba lokacin ɗaukar fansa bane, lokaci ne na godiya ga Allah,zuwa gobe za'a laƙana wa ribatattun yaƙin mu kalmar shahada,muna fatan gaba ɗaya za su musulunta,daga wannan lokacin za muyi musu Barka da shiga musulunci ne,ba fansa za mu ɗauka kamar yadda kika ce ba,in sha Allah"
Sake rissinawa ta yi,cikin girmamawa ta ce "ka gafarce ni abbana!
Tabbas na yi kuskure, don ban san da wannan tsarin da kuka yi ba,nima kamar ku ina farin cikin samun ƙaruwar musulunci,sai dai Abba ina neman afuwarka 
Idan bai karɓi addini ba ya kamata a ƙaddamar masa da hukuncin kisa kamar yadda aka yiwa sauran ƴan uwanshi "
Dan murmushi sarki Iyaad ya yi,ya ce"ina fatan ya karɓi addinin ma, ƙaruwar musulunci yana sama da komai"ɗan murmushi ta yi ta ce"haka ne, Allah ya ba ka nasara abbana"
Dafa kanta ya yi yana murmushi ya ce"na bar ki lafiya ƴata"daga haka ya juya ya fice daga ɗakin, kuyanginta da ke tsaye suna jiran fitowar shi suka rissina,sannan suka koma zuwa cikin ɗakin 
TSIBIRIN GAYUR,FADAR SARKIN ALJANU 
Ƙaton tsauni ne,mai tsawo na tsawon mil biyu, faɗi kuwa ya kai mil huɗu a tangamemen tsibirin na gayur,inda fadar sarkin aljanu yake mulki,wato SARKI LAIMUS 

A kaf nahiyar aljanu shine mai ƙarfin faɗa a ji, saboda tarin dukiya,da tarin mayaƙan aljanu da yake da su
Shine Sarkin musulman aljanu,kuma limaminsu,a duk duniya babu wata masarauta ko daular kafirai da bai yaƙa ya ga bayanta ba,banda ɗaya,wato Daular Baruda 
A kowanne lokaci tsawon shekaru ashirin sarki Laimus ya kasa sukuni saboda baƙin ciki da ɗacin zuciyar da yake ciki na rashin nasara,ko cika alƙawarin da ya ɗauka sama da shekaru ɗari da goma baya, shiyasa ya yi duk iya yinshi,amma tasirin sarki Akaal a wancan lokacin ya shafe nashi,duk da kasancewar sarki Akaal mutum,amma manyan matsafan aljanun da yake tare da su daga wasu nahiyoyin na duniya sun shafe jarumtarshi 
Wannan kenan!
💫
Shiru fadar ta ɗauka,ana sauraren saƙon da ɗan aiken sarki Laimus,wato Shabbir ya kawo, lokaci guda kuma fadar ta ruɗe da sowar murna da farin ciki,sarki Laimus da annuri ya cika fuskarshi ya dubi Shabbir da fara'a ya ce"Shabbir!
Yanzu kana nufin daular Baruda ta ruguje kenan?babu sarki Akaal a raye?"
Shabbir cikin girmamawa ya ce"haka ne ya shugaba na!"
Sarki Laimus ya ce"Allahu Akbar!to ya batun sarkin yaƙi Anudu da mafarauci Murad?"
Shabbir ya sake rissinawa ya ce"dukkansu sadaukin sarki Iyaad ya shafe labarin su ya shugaba na!"
Kabbara mai ƙarfi ta ratsa fadar,kowa fuskarshi ɗauke da murmushi,sarki ya ce"kuma da gaske ajiyarmu tana cikin garin aminci Daular Tayaar?"
Shabbir ya jinjina kai cike da girmamawa ya ce"haka ne ya shugaba na!
Sai dai akwai wani hanzari ba gudu ba"
Shiru fadar ta yi ana sauraren Shabbir,sarki Laimus ya ce"ina saurarenka amintacce na"
Shabbir ya gyara zama ya ce"a halin yanzu ajiyarmu baya addinin mu kamar yadda muka sani,kuma babu yiyuwar zai koma ɗin, saboda tsanar musulunci da musulmai sune abubuwa mafi girma da ake rainon duk wani ɗa a daular Baruda 
Sannan Kamar yadda muka san jinin SUHAIF BIN YASSAR suna da kafiya da tsatstsauran ra'ayi,to shima ajiyarmu yana da wannan gadon"
Murmushi sarki Laimus ya yi,ya dubi Shabbir ya ce"duk wannan mai sauƙi ne,kuma mai wucewa ne 
Na san sarki Iyaad sosai,sarki ne mai adalci,kuma a ko'ina aka samu adalci ana samun nasara,don haka mu zuba ido kawai,mu taya shi da addu'a,amma tabbas sarki Iyaad zai ƙarasa abin da ya fara, kamar yadda ya yi abin da ya gagare mu a baya"
"Ina fatan haka ya shugaba na"a cewar Shabbir yana murmushi 
*DAULAR TAYAAR*
washe gari ta kama juma'a, Kamar yadda ya zama al'ada a daular Tayaar sarki Iyaad ne yake jagorantar sallar juma'a ta ƙarshen kowanne watan Musulunci idan ya kama,to yau ma haka ne, kasancewar yau ta kama ashirin da bakwai ga watan Safar ya zama shine zai jagoranci sallar juma'ar
Gashi kuma a yau ne za'a laƙanawa ribatattun yaƙin da aka kamo daga daular Baruda kalmar shahada,ga waɗanda suka yi turjiya kuma a ƙarar da rayuwarsu, kamar yadda yake doka a ƙasar ta Tayaar 
Kuma a yau ne za'a yi liyafar murna ta wannan gagarumar nasarar da aka samu,irin wadda ba'a taɓa samu ba,asalima babu wata daula da ta taɓa karawa da Baruda ta samu nasara,sai dai ko Baruda ta yi nasara ko a yi kunnen doki 
Daidai farkon mukhtarin sallar azahar Sarki Iyaad ya fito don ya jagoranci sallar juma'a,kuma ba tare da ɓata lokaci ba ya hau mumbari don fara huɗubar sallar juma'a
Dakaru ne suka gabato da ribatattun yaƙi zuwa gaban masallatan, waɗanda suka yi ƙasa da kai cikin jin ƙasƙanci 
Ba'a ɗauki dogon lokaci ba aka idar da sallar juma'a,daga nan limamin Masallacin ya gudanar da jawabai masu ratsa zuciya,a ƙarshe ya tambayi ribatattun yaƙin shin sun amince da Allah shi ne abin bauta?
Kuma Annabi Muhammad Sallallahu alaihi Wasallama bawanshi ne?
Ba tare da ɓata lokaci ba suka ce sun yarda,take liman ya laƙaba musu kalmar shahada,suka maimaita,take wajen ya ɗauki kabbara mai ƙarfi,bayan an nutsa liman ya cigaba da jawabi 
"Kamar yadda na faɗa Allah ɗaya ake bautawa,rana da wata,da kogin Baruda da kuke bautawa dukkansu alama ce ta wanzuwar Ubangijin talikai, ayoyi ne daga ayoyinshi,ya yi su ne don mu ƙara iymani,ba don mu rasa shi ba
Muna yi muku Barka da shigowa Musulunci, Allah ya ƙara mana iymani baki ɗaya,ya ba mu rabo mai albarka"daga nan dakaru suka wuce da su don a koya musu al'amuran musulunci 
Daga nan sai babban aiki,wato jin ra'ayin sadauki Kazuzi kan batun addinin Musulunci,wanda tunda aka kawo shi garin Tayaar har zuwa yanzu bai saka ko da ruwa a bakinshi ba,babu wanda zai iya cewa ya ga ko da ƙwayar idanunshi da suka kasance a rufe a kowanne lokaci aka ziyarce shi,mutane da yawa sun ayyana hakan a matsayin borin kunya,duba da cewa ba'a taɓa samun ko da kwatankwacin nasara akansa ba,kai tsaye yake ayyana dakarun da suka tunkare shi don yaƙar shi da sunan mata 
Sarkin yaƙi da jama'ar shi ne suka fito da shi daga ɗakin hukunci,har lokacin babu wanda ya yiwa magana,babu wani yunƙuri da ya yi banda abin da aka saka shi ya yi 
A gaban sarki Iyaad da limamin babban masallacin daular Tayaar aka gurfanar da shi,kamar koda yaushe kanshi a ƙasa,liman ya dube shi ba tare da wata shakka ko tsoro Ba ya ce
"Sadauki Kazuzi!
Muna yi maka Barka da zuwa daular Tayaar,ɗauka mai cike da adalci da girmama ɗan adam,muna yi maka fatan samun rabo mai girma,a don haka muke yi maka tayin shiga mafificin addini, addinin lumana,addinin zaman lafiya,wato addinin musulunci,menene ra'ayinka akan hakan?"
Shiru ya ziyarci wajen,gaba ɗaya jama'ar da ke wajen suka yi shiru suna jiran jin ra'ayin Kazuzi akan batun da liman ya zo masa da shi,sai dai har bayan shuɗewar wasu daƙiƙu babu alamun zai yi magana,wanda hakan ya kaɗa hanjin wasu daga cikin jama'ar, liman ya sake dubanshi cikin sarewa,amma ya dake ya ce"kai muke saurare Kazuzi!"
Nan ma dai shiru babu amsa, Sarkin yaƙi ya dubi Sarki Iyaad don jin ra'ayinshi,sarki Iyaad ya ɗan girgiza kai ya ce"a sake ba shi lokaci,duk da cewa ba mu san abin da ya saka shi yin shirun ba,amma nan gaba muna fatan ya magantu,kuma mu ji alkhairi daga gare shi
Da haka taron ya watse ran jama'a da yawa babu daɗi,don wasu sun so ya musulunta,wasu kuma sun so an ƙarar da rayuwarshi, cikinsu har da Hayat wadda ta koma cikin turakar ta a fusace,ta kori dukan kuyanginta ,ta fizge lulluɓinta ya jefar,sannan ta haye gadonta tana hargitsa dogon gashinta 
Miƙewa ta yi a fusace, ba tare da tunanin komai ba ta fito daga ɗakin, kuyanginta suka rufa mata baya,kai tsaye ta nufi inda keken dokinta yake,ta shiga, kuyanginta suka bi ta,kai tsaye ta nufi ɗakin hukunci 
A fusace ta ƙarasa inda dakarun suke,ganin yadda ta zo a fusace suka yi azamar buɗe mata ƙofa ba tare da ta yi magana ba,kai tsaye ta afka ɗakin a tsananin fusace 
Yana zaune a inda ya saba zama,sai dai yau saɓanin koyaushe yana zaune a jikin bango Ya jinginar da kanshi, hannayenshi da ƙafafunshi ɗaure da manyan sarƙoƙin da har yanzu ba'a raba shi da su ba,tana zuwa ba tare da tunanin komai ba ta cafki gashin kanshi ta shiga jijjiga kan nashi da ƙarfin tsiya,tana haɗa kan nashi da bangon ɗakin da yake jingine,amma ko buɗe idanun nashi bai yi ba ballantana ya nuna ya san abin da take yi 
Sai da ta yi mai isar ta sannan ta hankaɗa shi,kanshi ya sake dukan bango ya bayar da wani sauti,su kansu kuyangin nata da dakarun da suka biyo ta sun tsorata da wannan fusatar tata,ta fara magana a kausashe 
"Baka jin magana?
Har yanzu kana jin kanka a wata tsiya bayan duk wani alkadari naka ya karye?
Ka yi faɗuwar baƙar tasa!daga yadda kake jin kanka a matsayin Sadauki zuwa bawa,bawan ma ƙasƙantacce?har yanzu kana jin kana da wani tasiri?"shiru ta yi tana jan numfashi a fusace,a yayin da ɗakin ya yi shiru kamar ruwa ya cinye su
"Na ba ka nan da gobe da za'a sake jin ra'ayinka!ka amsa cewa ka musulunta,ko kuma ni da kaina na raba kanka da gangar jikinka!!!
So nake ka ji cewa duk wata ji kima da iko da izza da ka nuna sun rushe, saboda a ƙarshe mace ce ta raba ranka da gangar jikinka!!
Ya rage naka ka zaɓi izza ta halaka ka,ko ka saukar da kai,ka ɗauki hakan a matsayin gargaɗi na ƙarshe"tana kai wa nan ta miƙe a fusace tana take ƙafarshi,ta yi waje, suma sauran dakarun suka bi bayan ta 
Sai da ta fice daga cikin ɗakin Kazuzi ya buɗe lumsassun idanunshi yana bin hanyar da ta bi da kallo,bai taɓa jin zafin maganar da take gaya masa ba ko ya saka ta a rai ta dame shi,asalima tun daga sanda ya rasa wadda yake jin don ita yake rayuwa gaba ɗaya duniyar ta fice masa a rai,amma yana ganin zai yi maganin wannan yarinyar da take damunshi da hayaniya 
Ita kuwa gimbiya Hayat gargaɗi mai ƙarfi ta yiwa kuyanginta da dakaru akan su kiyayi sanar da mahaifinta abin da ta yi,don tsanar Kazuzi ce dai babu wanda zai iya hana ta yi,kuma muddin tana numfashi sai ta ga bayanshi, shiyasa bata fatan ya amshi musulunci ma
Da yamma aka gudanar da gagarumar liyafa ta nasarar wannan gagarumin yaƙi,da addu'ar Allah ya haska zuciyar sadauki Kazuzi shima ya amshi musulunci Kamar yadda sauran dakarun Baruda da aka kama suka yi 
Ita dai gimbiya Hayat bata halarci taron ba,ta aika a gayawa sarki Iyaad cewa bata jin daɗi 
*DAULAR KAIZUR*
"Barka da wannan lokaci ya shugaba na!"
Ɗaga idanu sarki Mu'iz ya yi yana kallon sarauniya Amna da ta duƙar da kai ƙasa tana jiran amsa,a hankali ya furta "Barka da zuwa sarauniyar kaizur"
Sauke numfashi ta yi tana gyara zama a gabanshi,daga yadda ya ga fuskarta ya tabbatar da cewa akwai damuwa, cikin kwantar da murya ya ce"da wani abu ne sarauniya?"
Jan numfashi ta yi, lokaci guda rauninta ya bayyana, cikin rawar murya ta ce"na yi mafarki da Yariman kaizur ne ranka ya daɗe!
Haƙiƙa yarima yana cikin wani hali mai wuyar fassarawa"
Gaban sarki Mu'iz ya buga,dama ya yi tunanin hakan zata faru,a duk lokacin da wani mummunan abu zai samu yarima Sahal sai sarauniya ta ji a jikinta ko ta gani a mafarkinta,hakan kuma yana tasiri sosai a gare ta
Cikin kwantar da murya ya ce "baya cikin kowanne hali sai alkhairi da izinin Allah 
Nima na yi mafarki da shi yana cikin kyakykyawan yanayi,har ma ya sanar da ni a tsammaci dawowarshi nan kusa zuwa sarautar shi in sha Allah "
Murmushi sarauniya Amna ta yi, hawaye suka cika idanunta, cikin sanyin murya ta ce"kwantar min da hankali kake yi ya shugaba na?
Hankalina ba zai iya kwanciya ba har sanda zan ga yarima na ya dawo cikin masarautar nan, ka san yadda nake ji,ina jin zafin cin amanar da aka yi min aka fitar da Yarima daga cikin masarautar nan"zuwa yanzu kuka take yi sosai
Dafa kafaɗarta Sarki Mu'iz ya yi, cikin ban baki da lallashi ya fara magana "kowacce rayuwa ta ɗan adam akwai jarrabawa,ki ƙaddara haka tamu jarrabawar take, shekaru ashirin kenan da ɓatan yarima Sahal,a tsawon waɗannan shekarun ban taɓa fitar da rai cewa zai dawo gare ni ba,
Na hukunta dukkan masu laifi,na yanke hukuncin kisa ga waɗanda na kama dumu dumu da aikata laifin,amma hakan bai bayyana min yarima ba,dole na bar wa Allah komai,damuwa da tashin hankali babu abin da za su ƙara yi sai dagula lissafi
Babu abin da nake tunawa na yi baƙin ciki irin waccan baƙar azzalumar"sarauniya Amna ta ɗago kai a sanyaye ta ce"wacce azzalumar?"
"Wadda take amsar hukunci tsawon shekaru ashirin,amma har yanzu babu abin da ya sauya zani"
Sauke numfashi sarauniya ta yi,a hankali ta ce"Ni kuma sai nake ganin kamar babu laifinta, saboda dole zata yi raunin da ba zata iya hakan ba"
Girgiza kai sarki Mu'iz ya yi, ya ce"ta amsa da bakinta cewa ita ce,amma a yadda na fuskanta akwai waɗanda suka saka ta,su nake so na sani kafin na yanke hukuncin "
Gimbiya Amna ta jinjina kai cike da gamsuwa ta ce"fatan nasara ya shugaba na, Allah ya durƙusar da maƙiyanka ya ƙasƙantar da su a gabanka "
Sarki Mu'iz ya yi murmushin bayar da ƙwarin gwiwa, sarauniya Amna ta rissina ta ce"na bar ka Lafiya ya shugaba na"daga haka ta miƙe cikin nutsuwarta ta fice daga ɗakin,bayan sarki ya sallame ta

Tana daf da sauke takobin a tsakiyar kan Kazuzi,wanda yake zaune kawai ba tare ya yi wani yunƙuri don kare kanshi ba,kuma har yanzu ko kallon sashen da take bai yi ba,kawai ta ji an riƙe hannunta ƙam
A hargitse ta juya don ganin wanene ya yi mata wannan shishshigin,da tsananin mamaki da kaɗuwa take kallon mahaifinta sarki Iyaad da fuskarsa take a matuƙar haɗe tamkar hadarin da ya gangamo yake daf da fara zubar da ruwa, ba tare da ya yi magana ba ya fincike ta, bai yi wata-wata ba ya ɗaga hannu da niyyar sauke mata mari,amma ya ji an riƙe masa hannun 
Da tsananin mamaki ya ɗago yana kallon Kazuzi da ya riƙe masa hannun,ba shi ba ma,duka ilahirin dakarun da kuyangin da ke tsaye kallon Kazuzi suke yi da tsananin mamaki,ya durƙusa a gaban sarki Iyaad yana faɗin 
"Ka gafarce ni ya shugaba na!mace ce,duk inda mace take ana son a ɗaga mata ƙafa saboda rauninsu"ya faɗa kanshi a ƙasa 
A hankali sarki Iyaad ya sauke hannunshi,a wani irin fusace Hayat ta ce"ina ruwanka da abin da ya shafe ni da abbana?
Me ya kai ka shiga tsakani na da uba na tunda kai ka yi silar barin mahaifiya ta duniya?
Kai musiba ne,kuma ibtila'i ga rayuwa ta! menene dalilin da ya sa za ka rinƙa shiga abun da babu ruwan ka?zindiƙi kafiri azzalumi?? menene......"
"Hayat!!!"sarki Iyaad ya daka mata tsawa,ta kalle shi da rinannun idanunta,sannan ta sake mayar da hankalinta ga Kazuzi da kanshi yake ƙasa har yanzu,babu alamun ya san abin da take cewa a kan fuskarshi,bata damu ba ta cigaba da faɗin "karo na farko kenan da mahaifina ya ɗaga hannu da zummar duka na, karo na farko kenan da mahaifina ya daka min tsawa,kuma duka a gaban hadimai na!!!
Saboda kai,kai dai,na yi maka alƙawarin sai na wulaƙanta rayuwarka,tabbas hakan ba zai tafi a banza ba"tana kai wa nan ta juya ta fice daga ɗakin tana hawaye,hadimanta suka rufa mata baya,sarki Iyaad ya bi ta da kallo yana ɗan murmushi 
Shima bai sake magana ba ya juya ya fice daga ɗakin,ragowar dakarun da suke tsaye a ɗakin suka bi bayanshi, suka bar Kazuzi a zaune kanshi a ƙasa 
Kai tsaye ɗakinta ta shige bayan ta kori kuyanginta,ta faɗa kan gadonta tana kuka sosai,bata taɓa jin ta tsani wani mahaluki a rayuwarta ba kwatankwacin yadda take jin tsanar sadauki Kazuzi,kuma alƙawari ta ɗaukarwa kanta tabbas sai ta ga bayanshi 
Tana ta kuka bata san da shigowar sarki Iyaad ba ma,sai da ya sanya hannu ya ɗago ta,tana kuka sosai,ya zaunar da ita yana magana cikin taushin murya 
"Allah ya huci zuciyar gimbiyar Tayaar, albarka kuma alfaharin Tayaar,kuma jinin sarki Iyaad,ki yi haƙuri ki daina kukan nan,za muyi magana"
Ba tare da ta tanka ba ta kama goge hawayenta,sai da ta goge hawayen sannan ta kalli sarki Iyaad cikin raunin murya ta ce"Abby na tsane shi tsana mafi muni 
Menene dalilin da ya sa tunda ya shigo cikin Tayaar na daina farin ciki ne?
Abby ka yanke masa hukunci, idan ba za ka yanke masa hukunci ba ka kore shi ya bar garin nan,na tsane shi,na tsani ganinshi,bana ƙaunar na tuna cewa akwai wata halitta da ta wanzu a cikin masarautar Tayaar wadda take amsa sunan Kazuzi"
Murmushi sosai sarki Iyaad ya yi yana riƙo hannunta,a ranshi yana sake yarda da maganar Kazuzi da yake cewa mata suna da raunin da ya cancanci a ɗaga musu ƙafa saboda shi,ya ce"tashi mu yi magana ƴata"
Babu musu ta tashi zaune tana goge idanu,sarki Iyaad ya dube ta sosai ya ce"yanzu wacce shawara gare ki da kike ganin za'a yiwa Kazuzi?
Kar ki manta daular Tayaar a duk nahiyar nan babu wani gari wanda yake faɗa da zalunci irin namu, alhamdulillahi kuma muna yin nasara
Ba mu kawo Kazuzi cikin daular Tayaar ba sai don mu cusa masa sha'awar musulunci, tunda kamar yadda muka sani musulunci ba'a yin shi da dole,kuma ko da ana yinshi da dole har yanzu Kazuzi bai yi lalacewar da za'a saka shi yin abu da ƙarfi ba
Amma ke menene shawararki?"
Kallonshi ta yi, cikin raunin murya ta ce "Abby ya nuna baya ra'ayi, meyasa ba za ku ƙyale shi ba?"
Murmushi sarki Iyaad ya yi,sannan ya sake dubanta ya ce"kina da labarin Sarkin yaƙi da ya rasu,wato Sadauki Ilyas?"
Take fuskarta ta washe da murmushi, idanunta akan shi ta ce"na sanshi, idan ban manta ba da ni da yaya na Yarima Nashwaar ya ɗauke mu a matsayin jikokinsa,yana matuƙar kula da mu a wancan lokacin 
Na sani shi ma mun rasa shi a wani yaƙin da Tayaar ta gwabza da Baruda "ta ƙarashe fuskarta tana nuna alhini 
Sarki Iyaad ya ce"to shi wannan bawan Allan da kika sani mahaifina a ribar yaƙi ya samo shi kamar yadda aka samo Kazuzi,babban mayaƙi ne,kuma fitaccen jarumi a daularsu kamar dai Kazuzi,amma da babana sarki Nufail ya yi duk mai yiyuwa sai gashi an samu abin da ba'a yi tunani ba,bayan kasancewarshi Musulmi mai ibada a kowanne lokaci ya kasance shine mai jagorantar yaƙi,kin san menene ya janyo mana nasara a wancan lokacin?"ba tare da ta yi magana ta girgiza kai a hankali 
Sarki Iyaad ya ce"to jimirin jira ne,don sai da Sarkin yaƙi Ilyas ya shekara bakwai da mu yana bin addinin shi na bautar wuta,a wancan lokacin mahaifina ya fuskanci ƙalubale da dama,ya jure maganganu daga wajen mutane,amma sai gashi rana tsaka burin shi ya cika,sadaukin ya karɓi musulunci,har ma ya ja Sallah a masallaci,shin ni ba kya son na kafa wannan tarihin ne?"
Cikin sanyin jiki ta girgiza kai,sarki Iyaad ya ce"to ki ɗauki Kazuzi a matsayin da kike ɗaukar kuyangin ki da dakarun da suke tsaron lafiyarki, yadda kika mayar da su aminanki,masoyanki,makusantanki haka nake so ki mayar da Kazuzi,in sha Allah lokaci yana zuwa da za mu samu nasarar canja masa ra'ayi kamar yadda muka chanjawa sadauki Ilyas"
Rissinawa ta yi tana faɗin "fatan nasara mai ɗorewa Abby!"
Sarki Iyaad ya yi ɗan murmushi yana faɗin"fatan rayuwa mai albarka da ma'ana yata "daga nan ya juya da niyyar ficewa daga ɗakin 
Gimbiya Hayat ta bi shi da kallo,ta gamsu da maganarshi,amma tabbas sai ta hukunta Kazuzi ko yaya ne, musamman da ya janyo Abby ɗinta abin alfaharinta ya ɗaga hannu da niyyar marinta 
*DAULAR KAIZUR*
"Ya shugaba ta!mai martaba ne ya ce a yi masa iso"
Ɗaga kai gimbiya Amna ta yi tana kallon jakadiya da kanta yake a ƙasa,ta ce"ki yi masa iso Nayyab"Nayyab ta sake rissinawa sannan ta miƙe ta fice daga turakar 
Bayan ƴan daƙiƙu sarki Mu'iz ya shigo da sallama, sarauniya Amna ta rissinar da kai ta amsa,ya ƙaraso ya zauna kusa da ita, cikin girmamawa ta ce"Barka da zuwa ya shugaba na"
"Barkanki da warhaka sarauniyar Kaizur!"
"Jakadiya ta ce ayi maka iso"
Sauke ajiyar zuciya mai nauyi ya yi cikin damuwa,ta ɗaga kai tana kallonshi,a hankali ya furta"na kasa jurewa ne,dole na taho mu yi magana"
"Kan batun yarima Sahal?"ta faɗa a raunane tana kallonshi 
Shiru ya yi kanshi a ƙasa,ta yi ɗan murmushi mai ciwo tana girgiza kai ta ce"tunda na ji a jikina a kwanannan,na yi mafarkai da yawa,ga yawan faɗuwar gaba na san ɗana ya faɗa mugun hannu,zuwa yanzu na san na rasa Yarima na"zuwa lokacin sosai take kuka
Girgiza kai sarki Mu'iz ya yi da sauri,ya ce"wannan hasashe ne kawai sarauniya,ina cikin damuwa ne kawai saboda tsawon lokacin da muka ɗauka muna neman shi amma har yanzu babu labari,na yi duk mai yiyuwa amma babu nasara 
Yarima Sahal yana raye,shine kawai tabbacin da nake da shi,amma banda haka da tuni na haƙura,komai na bawa muƙaddari ne"
Sarauniya Amna ta jinjina kai ta ce"haka ne mai martaba
Amma idan da hali ina so mu gana da Munaya, wataƙila mu samu wani haske "
Sarki Mu'iz ya girgiza kai ya ce"babu Abin da ganawa da Munaya zata haifar sai damuwa,da alamu waɗanda suka saka ta aikin sun shirya, shiyasa ita ma ta shirya,sam bata tsoron ko da mutuwa, shiyasa bana son abin da zai haɗa ni da ita yanzu"
Girgiza kai sarauniya ta yi,ta ce"kar mu yi haka, abu ne na ribar mu,idan yarima Sahal ya salwanta mu ne muka shiga matsala,idan ya bayyana amfanin mu ne,mu je mu tattauna da ita,ina fatan zata yarda ta ba mu ƙarin haske"
Girgiza kai sarki Mu'iz ya yi,ya ce"mu je,amma bana jin hakan gaskiya, amma ni na riga na yanke hukunci,ba zata ƙara shekara ɗaya a ɗaure ba,zata baƙunci inda su Umayr da Ya'aƙub suka je"bata yi magana ba sai jinjina kai,sarki Mu'iz ya miƙe tsaye, itama ta miƙe suka fice daga turakar
*DAULAR TAYAAR*
"Barka da warhaka ya shugaba ta"
Kallonshi ta yi sosai, kafin ta fara magana a dake"ribatattun yaƙi da aka kamo daga Baruda,an raba musu wajen aiki ne?"
Dakare Amjad ya ce"tukunna dai ya shugaba ta,amma yau in sha Allah za'a raba musu"
Sauke ajiyar zuciya ta yi,kai tsaye ta ce"to wannan zindiƙin badakaren,ina so a saka shi cikin jerin masu yi min hidima "
A firgice shugaban dakaru Amjad ya kalle ta,a ɗan tsorace ya ce"ranki ya daɗe babu kasada a cikin hakan?"
"Umarni na bayar,bana buƙatar a tambaye ni,saura kuma ka kai ni gaba,tashi ka fice,na sallame ka "babu musu shugaban dakaru ya rissina sannan ya miƙe ya fice daga lambun nata cikin zullumi da fargaba 
Har yanzu sadauki Kazuzi abin tsoro ne, ba'a gama sanin wanene shi ba,ta yaya ita mace mai rauni ta ce wai a saka Kazuzi ya yi mata hidima?shi dai yana ganin da kuskure a hakan 
Hakan ne ya saka ya yi fatali da umarninta,bai yi ƙasa a gwiwa ba ya samu Sarkin yaƙi da maganar 
Murmushi sarkin yaƙi ya yi,a ranshi yana fatan abin da yake gani ya tabbata, gimbiya Hayat ta sauƙaƙa musu hanyar jan ra'ayin Kazuzi,don haka ya ce"ka bi abin da ta ce, sauran kuma mu bar wa Allah, in sha Allahu babu wata matsala"dakare Amjad ya rissina sannan ya miƙe ya bar wajen 
A ranar aka rabawa sababbin bayi wajen aikinsu,ciki har da Kazuzi,da aka tura shi tsaron lafiyar gimbiya Hayat 
Ta ji daɗi sosai da labari ya iske ta, tana zaune a ƙawataccen lambunta,amintattun kuyanginta sun kewaye ta ta aika ɗaya daga cikin asalin dakarun da suke gadin lambunta cewa ya kira mata Kazuzi 
Babu jumawa suka ƙaraso,a fizge ta kalle shi sannan ta mayar da kanta gefe ƙirjinta yana bugawa,tsawon lokacin da ta ɗauka tana yi masa tijara bata taɓa ƙare masa kallo ba sai yau 
Cikakken namiji mai cikar zati,dogo ne sosai,mai ƙirar jiki mai matuƙar kyau,duk da cewa sanye yake cikin kayan bayi amma sai taga sun yi masa kyau tamkar ba bawa ba,sosai ta ga ya yi mata kwarjini tamkar ba bawanta ba,dogon gashinsa da ya ɗaure a tsakiyar kanshi ya sake shi ya zuba gadon bayansa,iska sai kaɗa shi take yi 
A dalilin haka ta kasa yi masa rashin mutunci da ɗiban albarka da ta shirya,yana zuwa gabanta bai yi wata-wata ba ya zube a ƙasa, kanshi a ƙasa ya ce "Barka da wannan lokaci ya shugaba ta!"
Shiru ta yi da farko tana bin shi da kallo, kafin ta yi juriya ta ce"ka iya ladabi kamar gaske,amma ka haɗa ni faɗa da mahaifi na!"
Bata yi tsammanin zai ba ta amsa ba,amma ta ji ya ce"ki gafarce ni ya shugaba ta"
Da mamaki take kallonshi kafin ta ce"na san zuwa yanzu ka yi nadamar abin da ka yiwa ɗan'uwa na da mahaifiya ta ko?"
Ba tare da shakkar komai ba ya ce"Kazuzi baya aikin nadama ya shugaba ta"
Da mamaki take bin shi da kallo,su ma kuyangin nata kallonshi suke yi, kafin ta sake dakewa ta ce"anjuma za mu fita yawon shaƙatawa zuwa dajin Lahur,sai ka kasance cikin shiri"
Ya sake rissinawa gami da amsawa da faɗin "an gama ya shugaba ta"
Cikin ƙosawa ta dube shi ta ce"na sallame ka, za ka iya tafiya"
Ya sake rissinawa ya ce"na barki lafiya ya shugaba ta"daga haka ya miƙe tsaye, cikin takunshi na dirarren namiji mai izza ya bar wajen 
Da yamma ta shirya kamar yadda ta saba lokaci zuwa lokaci,ta yi ado mai kyau,suka shiga keken dokin da suke fita da shi ita da kuyanginta, Kazuzi da wasu dakaru su biyu suka bi bayansu a dawakai zuwa dajin Lahur 
Hayat tana tsananin son ganin tana yawatawa yadda take so, amma mahaifinta sarki Iyaad bai cika son hakan ba, shiyasa yau da ya yarje mata take cike da farin ciki 
Daga ita har kuyanginta da ta mayar da su tamkar ƴan uwanta sai shawagi suke yi cikin kwanciyar hankali,sam ba su kula da wata damisa da take fakon gimbiya Hayat ba,sai gani aka yi ta daka tsalle cikin zafin nama ta yi kanta.....
(Damisa zata lamushe gimbiya 🥹🥺)

Wata firgitacciyar ƙara gimbiya Hayat ta yi a tsorace,kafin ta zame ta zube kasa sumammiya, tuni kuyanginta suka cika dajin da iface-iface, lokaci guda komai ya yi tsit tamkar babu wani mahaluki mai rai a cikin dajin 
Ba komai bane ya faru face tsalle da Kazuzi ya yi, cikin wani irin tsananin zafin nama ya cafke damisar, ba tare da ɓata lokaci ba ya yi jifa da ita
Miƙewa damisar ya yi yana gurnani yana kallon Kazuzi, Kazuzi ma kallonshi yake yi fuskarsa babu yabo babu fallasa,damisar bai bi ta kan Kazuzi ba ya sake nufar inda Hayat take kwance,da wani irin ƙarfi Kazuzi ya sake damƙarshi,ya ja shi da ƙarfi, ba tare da ɓata lokaci ba aka kaure da kokawa tsakanin Kazuzi da damisar, lokaci guda damisar ta farke ɗaurin da aka yiwa ciwon hannunshi na damtse,kuma a take jini ya ɓalle a hannun
Kallon hannun ya yi sannan ya sake kallon damisar,yana murmushi ya ce"yanzu hankalinka ya kwanta?
To ba abin da kake tunani bane,amma ina gargaɗinka da babbar murya ka fita a harkarta,idan ba haka ba tabbas za kayi nadama"bai rufe bakinsa ba damisar ya sake nufar inda Hayat take kwance da tsananin zafin nama fiye da na baya,wannan karon Kazuzi bai yi wata wata ba,yana damƙar wuyan damisar ya maƙure ta, ba tare da bata lokaci ba ya murɗe mata wuya,bai sake ta ba sai da ya tabbatar bata numfashi sannan ya yi jifa da ita 
Sai a lokacin hankalin kuyangin da dakarun suka dawo jikunansu, ba tare da ya yiwa kowa magana ba ya wuce inda Hayat take kwance ko motsi bata yi, tamkar babu rai a jikinta,bai yi wata-wata ba ya durƙusa ya ɗaga ta ya saɓa ta a kafaɗa,kai tsaye ya miƙe ya nufi cikin masarauta,sauran jama'ar suka biyo bayansu cikin mamaki da ɗimuwa,babu mai iya magana a cikinsu 
Kai tsaye masarautar Tayaar suka koma,kafin su isa labari ya iske mutanen fada cewa damisa ta farmaki gimbiyar Tayaar,don haka kai tsaye sarkin dakaru Amjad ya yi musu umarnin su wuce zuwa fada inda sarki yake jiransu, ba tare da ɓata lokaci ba suka nufi can 
Gaba ɗaya ilahirin fadar kowa yana tsaye a matuƙar razane suna jiran isowarsu,fuskar sarki Iyaad ɗauke da matsanancin tashin hankali da ruɗani,kan Kazuzi a ƙasa,yana zuwa ya kwantar da ita a gaban sarki, kanshi a ƙasa ya ce"ta samu firgici ne shine ta suma,amma babu abin da ya same ta,a gafarce mu idan mun gaza a aikinmu ya shugaba na"yana kai wa nan ya miƙe a hankali ya fice daga fadar 
*DAULAR KAIZUR*
"Amincin Allah ya tabbata a gare ki yake wannan baiwa mai tarin ji da kai"
Ɗaga kai ta yi a nutse tana ɗan murmushi,a hankali ta furta "amincin Allah ya tabbata a gare ku ruhin ƙasar kaizur"
Ɗan murmushi sarauniya Amna ta yi,sannan ta zauna kusa da Munaya tana kallonta,sarki Mu'iz kuwa bai ce kanzil ba,ya zauna a inda ya saba zama yana kallonsu 
"Munaya!
Tsawon shekaru ashirin kenan kina karɓar hukunci iri-iri, kina fuskantar ƙasƙanci da wulaƙanci, menene dalilin hakan?
Saboda ɓatan abin da tun farko kin san ba naki bane, menene dalilin da ya sa ba za ki bayyana shi ba? ke a daina azabtar da jikinki?mu ma zuciyoyinmu su huta da azabtuwa?"
Kan Munaya a ƙasa, cikin rissinawa ta ce "gaisuwa gare ku ya shugabanni na,kuma ruhin gari mai albarka kaizur 
Munaya baiwa ce mai amana,bata taɓa cin amanar wani ba,ko da ace Sarkin kaizur ne
Munaya bata salwantar ba,bata da riba a hakan"
"Na sani,amma menene dalilin da ya sa kika amsa ke kika fitar da shi daga ɗakinshi?"
"Saboda ni na aikata hakan ranki ya daɗe!"
Shiru sarauniya Amna ta yi na ɗan lokaci kafin ta ce"to menene dalilin da ya sa kika aikata hakan?"
"Saboda soyayya ranki ya daɗe "
Sarauniya Amna ta ce"ba dai soyayya ba,an saka ki ne"
Shiru Munaya ta yi na ɗan lokaci, kafin ta ce"ba saka ni aka yi ba, amfani aka yi da ni,na gane hakan"
Zaro idanu sarauniya Munaya ta yi cikin firgici ta ce"amfani da ke?
Wanene ya yi amfani da ke?"
Ba tare da bata lokaci ba ta ce"ina son a ba mu waje ranki ya daɗe!"
Wani mugun kallo sarauniya ta yi mata ta ce"a cikinmu wa zai ba ki wajen?ni ko Mai martaba?"
Kan Munaya a ƙasa ta ce"mai martaba ranki ya daɗe,tunda maganar tamu ce ta mata"
A wani irin fusace sarauniya ta saukewa Munaya mari,sannan ta hau faɗa tana faɗin"kina matsayin baiwa ƙasƙantacciya wadda take ƙarƙashin hukunci ko a gaban dubban mutane ba sai an ba ki izini za kiyi magana ba?har kike cewa wai mai martaba ya ba ki waje?"
Miƙewa mai martaba ya yi,ya dubi sarauniya ya ce"ku yi magana,dama nima na gaji da jin maganganun tsinanniya irin ta,na gaji da ganin fuskar da ta fi komai muni a idanu na"yana kai wa nan a maganarshi ya juya ya fice daga ɗakin ba tare da ya sake kallon sashen da suke ba
Yana fita sarauniya Amna ta watsowa Munaya wani mugun kallo, Munaya ta yi ɗan murmushi, sarauniya ta ce
"Ya tafi,me kike so ki ce?
Kar dai ki manta ko me kika faɗa zai koma kunnenshi"
Munaya ta jinjina kai ta ce"haka ne!
Dama game da ɓatan ɗanki yarima Sahal ne"ta ɗaga kai tana kallon sarauniya da ta ƙagu ta ba ta amsa, kafin ta cigaba da magana sarauniya ta ce"me kika sani game da ɓatan nashi?"
Munaya ta sake duban sarauniya ta ce"Kamar yadda na gaya miki a baya cewa amfani aka yi da ni to haka ne, Urwa da Umayr da aka kashe akan wannan rigimar duka basu da laifi, ballantana Ya'aƙub da babu abin da ya sani a kai
Wasu manya ne a cikin masarautar nan suka sa aka sace Yarima Sahal,ban san niyyar su ta yin hakan ba,amma na fi tunanin saboda mulki ne"ta ƙarashe magana idanunta ƙyar akan sarauniya Amna 
A wani irin gigice sarauniya Amna ta riƙe hannayen Munaya da suke ɗaure a cikin sarƙa,muryarta tana rawa ta ce"manya a cikin masarautar nan?
Su wanene haka?kuma menene dalilin su na yin hakan?"
Munaya ta ce"Nima ban sani ba ranki ya daɗe,amma Kamar yadda na faɗa da farko wataƙila shirinsu ne akan kujerar kaizur"
Shiru sarauniya Amna ta yi tana kallon Munaya cikin tsananin tashin hankali da ɗimuwa, kafin ta ce"wanene a cikin MASARAUTAR KAIZUR da yake jin zai iya samun mulki muddin ya ga bayan ɗana Sahal?"
Shiru suka yi su duka biyun, kafin Amna ta ce"Yarima Zaffar ko Yarima Jamal?
Su kaɗai ne masu gadon sarautar wannan birni idan babu sarki Mu'iz 
Amma ta yaya za su iya cin amanar sarki? musamman ma Yarima Zaffar,ke ma kin san ƙarya kike yi,hakan ba abu ne mai yiwuwa ba"
Munaya ta rissina ta ce"nima na san da hakan ya shugaba ta,ban tabbatar da su wanene ba,amma tabbas manya ne a masarautar nan,kuma su ma za su iya gadon masarautar "
Shiru sarauniya Amna ta yi tana jin tana sake shiga ruɗani,a hankali ta ce"tabbas zan yi bincike,zan saka mai martaba ya yi bincike akan duk wani mahaluki da yake da alhakin gadon MASARAUTAR KAIZUR, muddin na samu mutum da hannun shi a ciki tabbas zan ɗauki mataki mafi muni,ke kuma ki jirayi dawowa ta"tana kai wa nan ta miƙe da sassarfa ta fice daga ɗakin, Munaya ta bi ta da kallo tana murmushi wanda ita kaɗai ta san ma'anarshi 
*DAULAR TAYAAR*
Yau kwana biyu kenan da faruwar tsautsayi ga gimbiyar Tayaar, wato Hayat, an samu ta farfaɗo,kuma zuwa yanzu zabure-zaburen da take yi ma ta daina 
Sai dai tun da aka gaya mata Kazuzi ne ya ɗauko ta tun daga dajin Lahur zuwa gida take jin haushin shi sosai, kwata-kwata bata yaba masa ba na cetar rayuwarta da ya yi, don haka ma ta ƙudurce a ranta sai ta yi masa gargaɗi mai ƙarfi 
Kazuzi yana zaune a lambun gimbiya bayan ya kammala aikin da badakare Amjad ya saka shi na gyaran lambun, cikin nutsuwarshi yake ƙarewa ko'ina na lambun kallo,a hankali wani abu da ya shuɗe ya gifta a idanunshi 
✨
"Sadaukin sadaukai!tsoro mai ban tsoro!wanda mutuwa take tsoro,takawarka lafiya abin alfaharin Baruda,kai ne sarki ko da ba'a yarda ba"
Ɗaga kai ya yi yana kallonta, murmushi take yi tana wasa da gashin kanta,ya gyara zama yana kallonta,ta ƙaraso ta zauna a kusa da shi tana kallonshi tana murmushi,ya ce"kin fi taurari haske a cikin Baruda,ina roƙon abin bauta mafi haske ya rufe idanun wasu mazan daga ganin wannan haske,sai ni kaɗai,kar wani ya yi min shigar sauri"
Dariya ta yi da sautin muryarta mai daɗi,ta kalle shi tana murmushi ta ce"a tunaninka a kaf ƙasar Baruda birni da ƙauye akwai wanda ya isa ya mallaki Malli?
Ai ko da ace mutuwa ce ta raba mu kowa ya san Malli matar Kazuzi ce abadan,babu wanda ya isa ya mallaki wannan Malli ɗin sai sadauki Kazuzi "
Janyo ta ya yi jikinshi yana murmushi sosai,ya ce"na san da haka nima 
Ke ce ƙwarin gwiwa ta a cikin daular Baruda,duk wani farin ciki da walwala ke ce sila 
Muddin akwai Malli a gefena bana damuwa, komai na duniya ba komai bane akan Malli 
Ki zama ba kya kusa da ni bani da maraba da bawa"
Igiyar tunanin shi ta yanke a daidai nan saboda ruwan da ya ji an watsa masa,ya ɗago da sauri yana kallon Hayat da take kallon shi ranta a tsananin ɓace,cikin hargowa ta fara faɗin 
"Shaiɗancin da ka saba a cikin garin naku za kayi min?"
Kallonta kawai yake yi ba tare da ya yi magana ba,ta ƙara fusata sosai, cikin ɓacin rai ta fara masifa tana kai masa duka,amma ko gezau, sai kallonta kawai da yake yi, dakarun da suke tsaron lambun suka taho da gudu don jin ba'asi, idanunta a rufe ta ce"ku kira dakare Amjad!"babu musu wani badakare ya juya don kiran shugaban dakaru 
Bayan sun iso ta dubi Amjad idanunta suna kaɗawa ta ce"ku tafi da shi,ku azabtar da shi,har sai ya faɗi dalilin da ya sa ya ƙura min idanu yana kallo na a yayin da nake wanka,kar a ba shi ruwa da abinci sai sau ɗaya a rana,a tabbatar an ɗora shi a SIRAƊIN UƘUBA irin wanda bai taɓa hawa ba tsawon rayuwarsa"shi Kazuzi sai yanzu ma ya ji laifinshi, Amjad ya rissina ya ce"an gama ya shugaba ta,sannan ya finciki Kazuzi, Kazuzi bai yi musu ba ya bi shi suka tafi 
Duk da hukuncin da ta saka ayi wa Kazuzi hakan bai saka ta huce ba,cikin tsananin ɓacin rai ta nufi sashenta, kamar yadda ta saba idan ranta yana ɓace sai da ta kori kowa a sashen sannan ta kwanta akan gadonta tana sauke numfashi cikin ɓacin rai
Ta rasa me zata yi wa wannan ƙasƙantaccen bawan ta ji sanyi a ranta,gaba ɗaya ya raina matsayinta,ba ita ba ma,ya raina dukkan wani mai matsayi a Tayaar,amma zata yi duk mai yiwuwa ta yi maganinshi 
💫
Da gasken gaske su Amjad suke ganawa Kazuzi azaba iri-iri,kuma ko sau ɗaya bai taɓa yunƙurin kare kanshi ba,hakan ya bawa dakarun mamaki,kuma ya yi musu daɗi, waɗanda suke jin haushinshi suka samu damar rama duk abin da ya yi musu
A cikin kwanaki uku sun yi nasarar galabaitar da Kazuzi irin yadda suke so,sai dai babu alamun rissinawa ko tsoro a tare da shi,kuma sam babu alamun damuwa a kan fuskarsa 
A wannan ranar ne gimbiya Hayat ta saka aka fito da shi,kai tsaye aka nufi lambunta da take zaune ita da amintattun kuyanginta kamar yadda suka saba,suna nan a zaune dakare Amjad ya shigo da Kazuzi da taimakon wasu dakarun,suna zuwa suka jefar da shi a gaban gimbiya
Murmushi mai kyau Hayat ta yi tana kallon Kazuzi, kafin ta ce"a kwance masa igiyar"babu musu aka kwance masa igiyar,ta dubi dakarun ta ce"za ku iya tafiya"suka rissina suka juya suka fice daga lambun
Cikin isa Hayat ta kalli Kazuzi ta ce"na san baka yi nadama ba yanzu ma,don da alamu kana da girman kai da ɗaukar kanka wani,bayan kai ɗin ba wata tsiya ba ce illa bawa ƙasƙantacce 
Ko babu komai zuwa yanzu ka gane ni ba kalar matan da kake kalla bane lokacin da kana garinku na zalunci,ba zan ce ka daina ba,amma hukunci yanzu aka fara ɗauka a kanka"
Gyara zama ya yi yana yin ƙasa da kai,ya ce"ki gafarce ni ya shugaba ta,ban san me kike magana akai ba,amma a duk lokacin da kike shirin ɗaukar mataki akaina a shirye nake na amsa ya shugaba ta
Amma ina so ki sani cewa,babu wata mace a idanun Kazuzi sai MALLI!duk wata mace koma bayan Malli namiji ne a idanun Kazuzi!!!"
Da tsananin mamaki take kallonshi,da farko kasa magana ta yi, kafin ta ce "har ni?Nima kana nufin namiji ce?"
Kai tsaye ya ce"har ke,ki gafarce ni ya shugaba ta"ya ɗaga kai ya kalle ta ya ce"an sallame ni?zan iya tafiya?"
(Ga masu son VIP group ga number ta nan a ƙasa)

Hawaye ne suka zubowa gimbiya Hayat,wani irin kuka ya ƙwace mata, tunda take a rayuwa ba'a taɓa ci mata mutunci irin na yau ba, kallonta Kazuzi ya yi,a hankali ya ce "ki gafarce ni ya shugaba ta,ban faɗi hakan don na ɓata miki ba,na faɗa ne don na wanke kaina ban yi tsammanin abin zai yi miki zafi ba
Abin da nake so na fahimtar da ke shine ni ba ma'abocin kula mata bane,mace ɗaya na so a rayuwa ta,kuma a kanta na ɗora dukkan burina,da ban same ta ba shine na cire dukkan buri na akan wata mace,amma idan ba ki gamsu ba za ki iya ɗaukar mataki akaina"
"Tashi ka ba ni waje"ta faɗa a tsawace 
Miƙewa ya yi ba tare da ya sake magana ba ya fice daga lambun, ta bi shi da kallo zuciyarta tana yi mata zafi 
Ita da kanta ta sani tana cikin mata uku da suka fi kowacce mace kyau a kaf ilahirin ƙasar Tayaar,sai dai sam maza ba sa gabanta,amma yau wani ƙasƙantaccen bawa, kafirin banza yana kiranta da namiji,ita kuwa zata so ta ga wannan Malli ɗin da yake cewa ita kaɗai ce mace a idanunshi,don ta gani da me ta fi ta
Miƙewa ta yi ranta a jagule ta nufi sashenta da yake jikin lambun,a ranta tana ƙara jin tsanar wannan ƙasƙantaccen dan wulaƙancin,a cewarta
*DAULAR KAIZUR*
Cikin wata duhuwar dokar daji yake tafiya,mai cike da ababen tsoro da firgitar da bil adama, sanye yake da wasu baƙaƙen kaya waɗanda ba su bayyanar da komai nashi ba,sai ƙwayar idanunshi da ta bayyana daidai wajen da aka shata a jikin yankin da ya yi amfani da shi ya rufe fuskarshi, tafiya yake nutsuwa da kwanciyar hankali babu alamun tsoro ko firgici a tare da shi
Sam halittu masu ban tsoro da kukan dabbobin da yake arba da su ba su ba shi tsoro ba, cikin nutsuwarshi ya cigaba da tafiya har ya isa wajen wani ƙaton kogo a tsakiyar dajin 
Tun daga bakin ƙofar kogon mutum zai gane wannan ba wajen zuwan mutane masu iymani bane, saboda tun daga bakin kogon ake fara cin karo da ƙasusuwa dabam dabam na sassan jikin ɗan adam, ba tare da tunanin komai ba ya danna kai cikin kogon 
Halittu masu razanarwa da iface-iface kala-kala na wasu nau'in halittu masu tsananin ban tsoro,amma ko kallo biyu baya yiwa halittun ya miƙe ya cigaba da tafiya har ya kai ƙuryar kogon 
Gaban wani dattijo ya rissina kanshi a ƙasa, cikin tsananin girmamawa ya furta "gaisuwa gare ka ya babban matsafi, ishashshen da babu kamarshi,sarkin aljanu da mutane,uban duk wani matsafi, raina fansa ke a gare ka sarkin bokaye lamzur dodo a cikin matsafa"
Tsohon, wanda ya kasance abin tsoro ga duk wanda ya fara arba da shi a kallon farko,idan mutum mai raguwar zuciya ne ganin wannan hatsabibin tsohon ya isa ya halakar da shi saboda tsananin munin siffar halittar shi 
Dattijo ne sosai,don a ƙalla zai iya kai wa shekaru ɗari da ashirin,farin gemunshi an raba su gida biyu an kitse su gefe da gefe,an yi musu kwalliya da wasu jajayen duwatsu marasa kyan gani,kanshi ƙwal babu gashi ko ɗaya,sai wasu zane zane da suka canjawa kan kamanni,daga goshinshi akwai wani tambari mai kama da tsayuwar wata,kunnuwanshi sanye suke da wasu ƴan kunnaye marasa kyan gani
Gaban dattijon wuta ce take ci sosai, dattijon bai ba shi amsa ba sai da ya ɗauki wata kaza mai rai a gefenshi ya jefa a cikin wutar,bayan wasu yan daƙiƙu ya ɗago yana kallon shi 
"Uban shaiɗanu!ka saɓa alƙawari!
Ba haka muka yi da kai ba"kan uban shaiɗanu a ƙasa ya ce"ina neman afuwa ya shugaba na"
"Amma menene dalilin da ya sa tun da farko ba ka gaya mana ba sai yanzu?"
"Kuskure ne da ɓatan basira ya shugaba na,amma ina neman afuwa"
"Babu afuwa!
Za ka amshi hukuncin ka,ka je,kar ka sake dawowa Sai nan da watanni shida,don haka ka tafi!!"ya ƙarashe da tsawa 
Jiki na rawa uban shaiɗanu ya miƙe, ba tare da ya sake magana ba ya fice daga cikin kogon, duk wannan wahalar da ya sha ya zo wajen ba ita ba ce ta dame shi, damuwarshi shine yadda zai samu cikar burin shi cikin sauƙi 
Bai ji ko ɗar ba, asalima ba wannan ne karo na farko da ya fara karɓar hukunci daga boka lamzur ba, hukuncin ya ƙare a ɗora daga inda aka tsaya 
*DAULAR TAYAAR*
Izuwa yanzu kwata-kwata Hayat ta yi duk mai yiwuwa ta rabu da saka Kazuzi a idanunta saboda har yanzu tana jin zafin maganar da ya gaya mata,ko da a ce zata shiga lambunta Kamar yadda ta saba matukar ta hango shi zata aika masa cewa ya fito tana son shiga,bai taɓa nuna damuwa ba,sai ya fito 
Tsawon sati biyu aka ɗauka a haka, kuma har lokacin abin da Kazuzi ya gayawa Hayat yana yi mata zafi,kuma har lokacin tunanin hanyar da zata ɗauki mataki akanshi take yi,amma ta rasa hanyar hakan 
Yau tana zaune a lambunta tana shan ƴaƴan itatuwan da wata kuyangarta ta haɗa mata,tana sha tana kalle-kallen tsuntsayen da suke shawagi a cikin lambun tana murmushi 
Babu zato babu tsammani tana ɗaga kai ta yi arba da shirgegen kumurcin maciji ya fasa kai yana kallonta, gigicewa ta yi,ta kurma wani uban ihu a firgice,macijin bai yi wata-wata ba ya yi tsalle ya nufi inda take,ta dunƙule a waje ɗaya tana jiran mai afkuwa ta afku,don ta tabbatar kafin dakarun da ke tsaron bakin lambun su kawo mata agaji komai ya faru,gashi yau bata shigo tare da kuyanginta ba,da yake wasu lokutan ta kan yi hakan 
Amma sai ta ji shiru macijin bai ƙaraso inda take ba,a tsorace ta ɗago da kanta tana kalle-kalle
Da tsananin mamaki take kallon Kazuzi wanda ya damƙi wuyan macijin da tsananin ƙarfi,a kallo ɗaya da ta yiwa macijin ta ga alamun galabaita saboda shaƙar da Kazuzi ya yi masa,a firgice ta yi kanshi tana faɗin "kar ya kashe ka!ka sake shi!!ba ka da hankali ne?maciji bai san da wani karfinka ba,mutuwa za kayi"
Duk ɓaɓatun da Hayat take yi bai sa Kazuzi ya saki macijin ba,dakarun da suka shigo da gudu suka tsaya suna kallonshi, Amjad ya daka masa tsawa "saki macijin nan!
Ko ba ka ji abin da gimbiya ta ce bane?"
Ko kallonsu bai yi ba, sai kallon macijin da yake yi, cikin nutsatstiyar muryarshi ya ce"ya zama gargaɗi na ƙarshe,kar ka sake"yana kai wa nan ya murɗa wuyan macijin da ƙarfin tsiya,take ya raba kan macijin da gangar jikinshi 
A fusace dakare Amjad ya yi kanshi yana masifa, Sarkin yaƙi da ya ƙaraso wajen ya daka masa tsawa,a fusace ya dube shi ya ce "a maimakon yabo da zai samu na ceton ran gimbiya har sau biyu sai ya samu sakamako irin wannan daga gare ka?"
Rissinawa Amjad ya yi,ba don ya so ba ya ce"ka gafarce ni ya shugaba na"daga nan ya juya ya fice daga lambun,sauran dakarun suka bi bayanshi,shima Kazuzi ya ɗauki jikin macijin nan ya bi bayansu 
A sanyaye Hayat ta bi Kazuzi da kallo, yaushe ya iso wajen ma har ya ceci rayuwarta duk da wulaƙanci da cin mutunci da take yi masa?
Take idanunta suka kawo ƙwalla, Sarkin yaƙi ya rissina ya ce"ki gafarce ni ya shugaba ta,zamanki a nan akwai haɗari,zai kyautu ki koma sashenki saboda samun aminci"
Babu musu ta wuce ta fara tafiya jiki a sanyaye,dakarun da ke tsaron bakin ƙofar suka raka ta har zuwa sashenta 
💫
"Menene matsalarka da macen da take wulaƙanta ka a kowanne lokaci? menene dalilin da ya sa lallai sai ka kare mata hari?
Hakan ya tabbatar min da mazantakar taka ta ƙarya ce tunda ta lalace a wajen ɗaukar wulaƙancin mace"
Kazuzi da ke zaune yana gyara dogon gashin kansa da hannunshi ko ɗagowa bai yi ba ballantana ya dube shi,asalima hankalinshi yana wani wajen, tunaninshi yana wajen abar ƙaunar ruhin shi Malli, wadda da suna tare da yanzu ita ce take yi masa gyaran gashin 
"A don haka ina mai jan kunnenka da ka tsaya a iyakarka,babu ruwanka da shiga sabgar yarinyar nan idan ba abu ta saka ka ba,da kana da zuciya da ka daina shishshigi da shiga shirgin ta don ka tsira da mutuncin da ya yi maka saura,idan kuma baka ji ba,duk abin da ya same ka kai ka janyo wa kanka,kafirin banza kawai "
Duk wannan ɓaɓatun da yake yi ko ɗago kai Kazuzi bai yi ba ballantana ya kalle shi,ya cigaba da gyara gashinshi cikin nutsuwa tamkar ba da shi ake ba,sai da ya juya,yana daf da fita ya ji muryar Kazuzi 
"Mafi alkhairi a gare ka kar ka sake farmakar ta!"
Dawowa ya yi da baya yana kallonshi,ya kasa gaskata maganar da ya ji daga bakinshi,da ƙyar ya iya faɗin 
"Ban ji abin da ka ce ba,ka san girma ya taɓa kunnen"
Ba tare da wata shakka ba Kazuzi ya sake faɗin "ka fita daga harkarta,ya zama karo na ƙarshe da za ka sake farmakar ta
Zuwa yanzu na san ka gane Kazuzi ba kanwar lasa bane, kasancewa ta a cikinku hakan ba yana nufin daidai nake da ku ba, muddin ina numfashi zan gani idan makircinka zai iya taɓa ko da silin gashinta "
Da tsananin mamakin yadda kazuzi ya gano shi ya dube shi, cikin matuƙar tsana ya ce"akwai abin da za ka iya yi akai ne?ka fara zama mai ƙima a cikin masarautar nan tukuna, kafiri zindiƙi kai har kana da zarrar da za ka gaya min wata magana na yarda?"
"Yarda ko rashin yarda wanna ra'ayinka ne
Amma shi Kazuzi baya maimaita magana,bana shakkar na kashe ka a bainar jama'ar ƙasar Tayaar,bana shakkar a kashe ni,idan har kana son ka kuɓuta daga uƙubar Kazuzi to ya kamata ka ɗauke idanu daga kan yarinyar da bata ji ba bata gani ba
Idan kai namiji ne kamar yadda kake jin kanka fitowa za kayi ka gwabza da namiji kamar yadda kake jin kanka,amma idan ka laɓe a bayan tsafi kana  nufin cutar da mace hakan zai saka na zargi kai ɗin ba namiji bane,ɗan daudu ne "Kazuzi yana kai wa nan a maganarshi ya miƙe ba tare da ya sake bi ta kanshi ba ya fice daga ɗakin yana ƙarasa ɗaure gashinshi da ya gama gyarawa 
Bin shi ya yi da kallo cikin tsananin razani da mamakin wannan abu,bai taɓa tsammanin akwai wani mahaluki da zai iya gano ɗanyen aikinshi a cikin Tayaar ba, dole ya san yadda zai yi ya gama da Wannan hatsabibin mutumin, kafin ya cigaba da yunƙurin kashe gimbiya Hayat, so yake Sarki Iyaad ya ji zafi kwatankwacin wanda ya ji a shekarun baya
💫
A tsawon rayuwar gimbiya Hayat bata taɓa ganin mutumin da har zuciyarta ta yaba da tsananin jarumta da sadaukantakarshi ba irin ta sadauki Kazuzi, jikinta ya yi sanyi sosai,a ranta tana tunanin duk mutumin da zai ceci tsayuwarta irin haka bai dace ta yi masa kallon maƙiyi ba
Na farko ya cece ta daga damisa,na biyu kuma maciji,duk da irin wulaƙanci da cin mutuncin da ta yi masa hakan bai taɓa sakawa ya kasa taimakonta ko girmama ta da bin umarnin ta ba
Tsawon kwanaki biyar da faruwar abin bata da sukuni sai tunanin wannan taimakon da Kazuzi ya yi mata,wata ƙima ta musamman take ganinsa da ita a yanzu 
Yau tana zaune da amintacciyar baiwarta Huda,hira suke yi sosai, kafin ta bijiro masa tambaya 
"Huda! menene ra'ayinki game da wannan sadaukin da ya ƙi amsar Musulunci?"
Murmushi Huda ta yi, kafin ta ce"wai sadauki Kazuzi?
Jarumin jarumai kenan,ban taɓa ganin jarumin namiji mai zuciyar maza da sadaukantaka irin nashi ba
Har yanzu ina iya tuna yadda ya yi dambe da damisa,kuma ya kashe ta,kwanakin baya kuma cikin wani irin zafin nama ya ƙaraso ya damƙi wuyan maciji,mu da muke bakin lambun ya riga mu shiga har ya kawo miki ɗauki"
Hayat ta ce"duk na ji wannan, menene ra'ayinki game da halayensa?"
Kai tsaye Huda ta ce "mutumin kirki ne ya shugaba ta, yana da tausayi da sanin darajar ɗan Adam,amma sam baya ɗaukar wulaƙanci,kuma hakan ya dace da duk wani ɗan Adam mai daraja kanshi,ko da yake shi Kazuzi bawa ne"
Hayat ta girgiza kai ta ce"duk ba Wannan ba,kin san yadda yake faɗar magana babu girmamawa,hakan ya dace yana a matsayin bawa?nagartaccen mutum zai iya haka kuwa?"
Girgiza kai Huda ta yi,ta ce"ya shugabata yana faɗar gaskiya duk dacinta ni a gani na mai zai hana a duba maganarshi kafin a yanke masa hukunci?
Zuwa yanzu dai mun fara gane kyawawan halayensa "
(Ga masu son VIP group ga number ta nan a ƙasa)

Wani murmushi ya kubcewa Hayat,ta ce"Huda kina yabonshi da yawa fa 
Kar fa ki manta ba musulmi bane ballantana na ce za'a yi ƴar gida"
Huda ta ƙyalƙyale da dariya ta ce"ya shugaba ta ai ko da ace na so shi ya cancanci a so shi ɗin, kyakkyawa ne ajin ƙarshe,sannan gwarzon jarumi ne,kuma shi namiji ba'a san shi da tsoro ba, sannan mafi girma kuma ya ceci ran shugaba ta har sau biyu,dole na girmama shi na mutunta shi"
Bata san menene dalilin ba,amma haka kawai ta ji gabanta ya faɗi,kuma sam bata yi farin ciki da maganar Huda ba,amma sai ta dake tana yaƙe,ta dubi Huda da take ta ƙara taƙarƙarewa tana faɗar kyawawan halayen Kazuzi,ta ce"to yanzu ta ina kike ganin zan iya mayar da shi kamar ku?
Kar ki manta shine ya kashe min ɗan'uwa,silar haka mahaifiya ta ma ta rasu,kuma babu alamar nadamar hakan a tattare da shi fa"
"Shine silar shahadar yarima,ya bar duniya mai cike da ruɗani da ababen ƙi ya shugaba ta,ya mutu akan hanyar daukaka kalmar Allah, wadda Allah ya sanar da mu a Alkur'ani cewa su rayyayu ne
Sarauniya kuma,ki gafarce ni ya shugaba ta, kowanne mai rai sai ya ɗanɗani mutuwa,amma ta hanyoyi dabam-dabam,ko da ace Sadauki Kazuzi bai kashe Yarima ba, tunda kwanansu ya ƙare za su koma ga mahaliccinsu
Maganar nadama kuma,ya shugaba ta ki gafarce ni,bai yi abin da zai yi nadama akai ba har yanzu,shi ba musulmi bane,da musulmai suka tunkare su da yaƙi sai aka ba shi umarnin tunkararsu, kuma ko da ace musulmi ne don musulmi ɗan'uwanshi ya yaƙe shi babu laifi ya kare kanshi
Su ba su san kalmar Allah ba, ballantana su yi tunanin ɗaukaka ta,a duba magana ta ya shugaba,amma idan akwai wata matsala a magana ta a yi min aikin gafara "
Hayat da ta zuba mata idanu kawai tana kallonta ta ja ajiyar zuciya,sannan ta ce"na ji duka,kuma zan duba,amma har yanzu ina cike da jin haushin wulaƙancin da ya yi min don yana kallo na ina wanka na yi masa magana 
Ya ce wai ni ba mace ba ce, Malli ce kaɗai mace a idanunshi "
Kallonta sosai Huda ta yi sannan ta ce"ya shugaba ta wannan ai ba abin damuwa bane,ba ya faɗa bane don ya wulaƙanta ki,da alamu ya faɗa soyayya ne mai wuyar sha'ani,a duk lokacin da mutum ya faɗa soyayya da wani ko wata,ba sa ganin kowa a rayuwa sai waɗannan masoyan nasu,komai da kowa ba sa wani burge su,duk kyau da ƙawatuwar su kuwa
Yanzu da ace za ki ga yarinyar da yake so ɗin ke gani za kiyi bata dace ba ma, saboda bata kai a kira ta mace ba ma,amma ita soyayya ba haka take ba,bata duba komai, sai wanda ake so ɗin"
Hayat ta jinjina kai ta ce"soyayya!to Allah ya sa mu dace,amma menene a soyayya ne da yake rufewa mutane idanu? menene abin burgewa a cikinta?"
Huda ta yi ƴar dariya ta ce"ya shugaba ta ai soyayya ta yi, ita ce mahaɗin rayuwa,sam ba za ki gane me nake nufi ba har sai kin faɗa soyayya "
Ƴar dariya Hayat tayi ta ce"to malamar soyayya,bar ni haka da wannan surutun naki, lokacin shiga ta cikin gida ya yi "ta miƙe tsaye,Huda ta rissina ta kwashe mata kilishin da suka shimfiɗa mata,suka nufi cikin gidan 
*DAULAR KAIZUR*
"A ina aka tsaya? Har yanzu ban ji amsa daga gare ka ba kamar yadda ka ce za kaje wajen boka lamzur,har yanzu ban ji bayani ba"
Ɗaga kai ya yi daga inda yake zaune yana kallon uwar sharri da ke tsaye akanshi tana jiran amsarshi ,a hankali ya girgiza kai,ya ce"ban samu yadda nake so daga gare shi ba,asalima ya yi fushi da mu,ya ce kar na sake komawa sai nan da wata shida"
Shiru uwar sharri ta yi na ɗan lokaci kafin ta samu waje ta zauna,a hankali ta ce"to yanzu ya za'a yi kenan?
Ka ga abubuwa ba sa tafiya yadda ake so"
Uban shaiɗanu ya girgiza kai ya ce"kar mu yi gaggawa,muka yi jimirin shekaru ashirin ma,don dai wata shida sai ya gagara?aiki ɗaya ya rage,wanda daga shi ne ni da ke mun samu burinmu da biyan buƙatarmu"
Jinjina kai uwar sharri ta yi,sannan ta ce"Allah ya nuna mana, lokaci ya yi da za mu cimma burinmu,mu canja tsarin wannan zalunci irin na wannan mutumin"uban shaiɗanu ya jinjina kai, kafin ya yi magana uwar sharri ta sake faɗin "amma da sharaɗi,kar ka yi tunanin za ka ci amanar uwar sharri, don tabbas za ka haɗu da sharrin da ya girmi tunaninka "
Ɗaga kai ya yi yana kallonta da mamaki ya ce"me ya kawo wannan maganar ne kuma uwar sharri?"
Murmushi kawai ta yi, sannan ta gyara rufin fuskarta, ba tare da ta yi magana ba ta bar wajen,ya bi ta da murmushi,a ranshi yana ayyana abubuwa da yawa
*DAULAR TAYAAR*
Kwana biyu kenan da tattaunawar gimbiya Hayat da kuyangarta,ta gamsu sosai Da maganar Huda,amma bata san yadda zata yi don ta yi masa magana ba,asalima tun daga ranar bata sake fitowa daga sashenta ba ballantana har ta saka shi a idanunta,asalima wata kunyar shi take ji saboda abubuwan da ta rinƙa yi masa a baya 
Tana zaune a ɗakinta, kuyanginta guda biyu suna taya ta shiryawa bayan ta fito daga wanka sai ta ga abu ya gifta,da farko bata kawo komai ba, musamman da ta ga alamu cewa su Huda ba su ga komai ba,sun cigaba da yi mata hira yadda suka saba 
Sake ganin giftawar abu ta yi,ta tsayar da su Huda, lokaci guda suka yi shiru suna saurare 
Kamar an ce kalli can,ta hango wata ƙatuwar kada a kwance a gefen gadonta ta buɗe baki, ihu ta kurma tana nuna ta da yatsa,su Huda suka gigice, don da alamu ba sa ganin abin da take gani,nan da nan suka rikice, ɗaya kuyangar mai suna Humaida ta fice daga ɗakin da gudu ta nufi inda su mai martaba suke don a nema mata iso ta sanar da abin da ya faru
Kafin sarki Iyaad ya zo inda Hayat take tuni ta suma,abin mamaki har yanzu babu wanda ya ga komai a ɗakin,mai maganin masarautar aka kira don ya duba ta
Sai dai tsawon kwana goma tun daga wannan ranar gaba ɗaya gimbiya Hayat ta zama wata iriya,bata da aiki sai zabura da firgita,gashi kuma har yanzu lokacin ta kasa magana ballantana ta gayawa mutane abin da yake faruwa da ita,aikin kenan daga kuka sai zabura 
💫
Duk abin da yake faruwa Kazuzi yana da masaniyar komai,sai dai bai taɓa nuna ya sani ɗin ba ko da a fuska ne,amma abin da yake ji game da halin da gimbiya take ciki yana damunshi 
Don haka a yau bayan ya fito daga lambun gimbiya da yake gyarawa kullum duk da bata fitowa yanzu,kai tsaye ya wuce wajen ɗakunan dakarun gidan,yana zuwa bai yi wata wata ba ya faɗa ɗakin da yake buƙata ba tare da wata shakka ko tsoro ba
Dakare Amjad da yake zaune tare da matarsa ya yi firgigit yana kallon Kazuzi da ko sashen da matarshi take bai kalla ba,ya ƙure shi da idanu, Amjad ya miƙe a firgice yana kallonshi, kafin ya ce"mahaukacin ina ne kai da za ka shigowa mutane ɗaki ba tare da neman izini ba?
Ko a addinin naka ba'a koya maka ladabin sanin dokar shiga waje sai an nemi izini ba? musamman idan mutum yana tare da matarsa?"
"A addini na an koya min ladabi da neman izini ne daga waɗanda suka cancanci hakan kaɗai,don haka yanzu magana nake so na yi da kai,za ka wuce ta lalama ne ko kuwa?"
Amjad ya jefe shi da kallon tsana, kafin ya yi magana matarshi ta fara magana cikin fushi 
"Tsinuwa da la'nar Allah gami da azabarshi su tabbata ga zindiƙi kafiri kuma azzalumi irinka,wanda bai san darajar rai ba ballantana ya san darajar wani, kuma ka gaggauta fice min daga ɗaki,ko na kai ka ƙara inda za'a ƙarar da rayuwarka"
Kazuzi ya kalli yadda take faɗa da tsananin ɓacin rai,amma sai ya ɗauke kai ya mayar da kanshi ga dakare Amjad da yake watsa masa nashi kallon tsanar,bai damu ba ya ce"ka wuce mu yi magana,idan kuma ba za ka fita ba babu laifi sai mu yi a gaban matar taka, duk da cewa ba abin mamaki bane idan ya zamana kai da ita abokan cin mushe ne"
Dakare Amjad ya ce"duk abin da za kayi kar ka fasa,amma kai ba ka isa ka saka na fito daga ɗakin matata ba, fita na ce"
"Zan fita,amma sai ka warware abin da ka yi"
Kallonshi Amjad ya yi a ɗan ruɗe, Kazuzi bai damu ba ya ce"ka warware abin da ka yi mata tsawon kwanaki, saboda ita ba ƴarka ko matarka ba ce shiyasa za ka cuce ta,idan har kai namiji ne ubanta za ka cewa ya ɗaura ɗamara,kai ma ka ɗaura ku ɗauki takubba a ba ku fili ku gwabza
Namijin gaske ba ya laɓewa a bayan tuggu da makirci ko asiri ya yi cin amana"
Dakare Amjad cikin rashin damuwa ya ce"ba zan warware ba!
Idan har tsafi abin ƙi ne kai bai kamata ka faɗi hakan ba, saboda shine ya gina daularku ta zalunci Baruda,da shi aka raine ka ka zama mutum,kuma shine yake ba ka nasarar yaƙi 
Kuma da kake maganar namiji,idan Ni da na laɓe a bayan asiri don ganin bayan yarinyar don ɗaukar fansa,to kai kuma menene makomarka?
Ba zaka iya ɗaukar fansar ba kenan?tsafin naka ya daina tasiri ne? shi yasa ka zaɓi zama bawan da mace ta mayar tamkar karenta?
Kar ka ɗauka ban san irin wahalalliyar rayuwar da ka yi a Baruda ba,amma ka zaɓi ka zamar musu bawa don baka da galihu daga kai har wanda ya tsince ka,don sanannen abu ne kai ɗin baka da asali!idan ubanka Murad bai sanar da kai ba ni yanzu na sanar da kai,ya ɗaura maka baƙar laya a damtsenka na hagu wadda take ba ka ƙarfin da za ka iya karawa da rundunar da bata da iyaka,ni na bawa Waleed izinin ya tsinke ta, don yana daga cikin matakin nasara ta shine na fara karya ka,tabbas sai na ɗauki fansa akan abin da ka yi min na kashe min yara na
Na samu nasarar farko ta hanyar ganin bayan budurwar ka Malli,zan yi nasara akan Sarkin Tayaar ta hanyar ganin bayan tilon ƴarshi,kuma babu wanda ya isa ya ya dakatar da ni!!!"
Tabbas maganganun dakare Amjad sun yi tasiri a zuciyar Kazuzi, zuciyarshi ta yi rawa musamman ambatar Malli da Amjad ya yi,amma sai ya dake ya yi murmushi,sannan ya fara magana 
"Ka yi gaskiya!
Tabbas da tsafi aka raini Kazuzi,amma idan ka yi tunanin tsafi shine ƙarfin Kazuzi baka yiwa kanka adalci ba, kai ganau ne ba jiyau ba,ka ga asalin Wanene Kazuzi lokacin da ka tura damisa ta farmaki gimbiyar Tayaar 
Maganar Malli kuma haka zancen ka yake,malli ita ce dukkan rayuwa ta,mutuwar ta daidai yake da rasa farin ciki na,ka yi nasara sosai da ka saka aka kashe min ita
Sai magana ta gaba,me ma ka ce? yadda ka ga bayan Malli sai ka ga bayan gimbiyar Tayaar ko?za mu gani idan za ka iya hakan,ban zo nan don bani da yadda zan yi ba,ko don ban san yadda zan yi da abin da ka yiwa ƴarinyar da bata ji ba bata gani ba,sai don ka san cewa ina sane da abin da ka yi,kuma idan ka cigaba kamar yadda na faɗa za kayi nadama mara amfani a rayuwarka
A ƙarshe,da alfahari nake faɗa cewa Ni Kazuzi ibn Murad tsintacce ne kamar yadda ka faɗa, wulaƙantacce a Baruda kafin na zama mayaƙi,kuma a ƙarshe bawan mace,ina alfahari da hakan tunda ban kasance maci amana ba a tsawon shekaru na rayuwa ta!
Ina yi maka jajen ranar da asirinku zai tonu ku ji kunya a bainar jama'ar da suka ɗauki yarda suka ba ku,kuma ba ku cimma mugun ƙudirinku akansu ba,don muddin Kazuzi yana cikin Tayaar har abada ba za ku cimma mugun ƙudirinku ba"yana kai wa nan ya juya da takunshi na isa ya fice daga ɗakin ba tare da ya sake saurarar abin da za su faɗa ba
(Ga masu son VIP group ga number ta nan a ƙasa)

Da kallo Amjad da matarshi suka bi Kazuzi da ya fice daga ɗakin babu alamun damuwa a kan fuskarsa,matar Amjad ta fashe da kuka tana riƙe hannun mijinta, cikin kuka ta ce"yanzu menene abin yi abu Huzaifa?
Ina tsoron kar wannan kafirin yaron ya tona mana asiri,mu ba muyi hakan don wani abu ba sai don zaluncin da aka yi wanda ya zama silar mutuwar yaranmu uku,ka je ku yi magana da shi"
Kallonta Amjad ya yi, cikin taushin murya ya ce "kar ki damu Layla,babu abin da zai iya,barazana ce kawai"
Layla ta girgiza kai ta ce "to ka warware abin da ka yiwa gimbiyar Tayaar,a tsorace nake da abin da zai faru, sarki Iyaad zai iya yanke mana hukuncin kisa akan wannan abu da muka yi"
Girgiza kai ya yi, cikin taushin murya ya ce"na gaya miki babu abin da zai iya,yanzu ba sai anjuma ba zan tsaface shi,babu abin da zai iya akai,mantawa ma zai yi da abin da ya gani,ki kwantar da hankalin ki"
Hankalin Layla ya kasa kwanciya,ta dubi Amjad ta ce"ko ka manta ne Abu Huzaifa?
Shima matsafi ne fa,babban matsafi kuma,ba ka tunanin zai iya ɗaukar matakin kare kanshi,kuma a karshe ya ce zai yi mana raddi?"
Ƴar dariya Amjad ya yi, cikin nishaɗi ya ce"a dalilin haka ya sa na saka Waleed ya yanke layar da aka ɗaura masa a dantsensa na hagu,duk wani sihiri da tsafi da yake ji da shi na karya alkadarin "
Murmushi Layla ta yi zuciyarta na sakewa,ta jinjina kai ta ce"na gamsu abu Huzaifa,mu yi ƙoƙarin ganin bayan wannan azzalumin,ban taɓa tsanar wata halitta ba Kamar yadda na tsane shi,yara na huɗu ya kashe min uku ya bar min ɗaya "ta ƙarasa magana cikin kuka sosai"
Zuciyar Amjad ta girgiza,ya dafa kafaɗarta, cikin taushin murya ya ce"ki kwantar da hankalin ki Ummu Huzaifa,nasara akan wannan fajirin kamar mun samu mun gama ne in sha Allah"
💫
Yana barin ɗakin shugaban dakaru Amjad kai tsaye ya wuce ɗakinshi da aka ba shi bayan an fito da shi daga ɗakin duhu, ɗakin bashi da tazara da lambun gimbiya Hayat,a lokacin da aka ba shi ɗakin akwai kayan more rayuwa fiye da lokacin da yake rayuwarsa a Baruda,amma sai da gimbiya Hayat ta saka aka fitar da komai,aka bar masa ɗan mayafin da zai shimfiɗa da wanda zai rufa 
Yana zuwa ya zauna akan dandagaryar daɓen da ke ɗakin,ya haɗe kanshi da gwiwa yana tunani,shi ba mutum bane mai yanke hukunci cikin fushi,amma tabbas ba don haka ba babu wanda zai kalli idanun shi da alfahari ya gaya masa shi ya kashe masa Malli amma ya rabu da shi,da sai ya ɗauke kanshi da takobi idan ya so komai zai biyo ya biyo daga baya
Bai taɓa jin zafin gorin rashin asali da aka yi masa a Baruda ba,amma bai san meyasa ba yau karo na farko sai ya ji zafin gorin da Amjad ya yi masa,ya sauke zazzafan numfashi, lokaci guda kuma ya miƙe zumbur kamar wanda aka tsikara ya fice daga ɗakin 
Kai tsaye sashen gimbiya Hayat ya nufa,tunda yake a tsawon rayuwarsa bai taɓa shiga ba,ko da ya kasance a cikin masu yi mata hidima ba ya wuce aikace-aikace ko kuma kula da lafiyarta,amma yau kanshi tsaye ya nufi sashen
A bakin ƙofa ya gamu da Huda, fuskarshi babu walwala ya ce"ina son ganawa da gimbiya"
A ɗan daburce ta ce"am.....um... Gimbiya?dama....."
Wani mugun kallo da ya watsa mata ne ya sa ta matsa masa ya wuce jikinta yana karkarwa,bai sake kallonta ba ya kutsa kai cikin ɗakin gimbiya 
A kwance ya ganta tamkar gawa,mai maganin gargajiya da aka kira yana ta ƙoƙarin gano abin da ya same ta,amma yadda a tsawon kwanakin nan bai samo komai ba yanzun ma hakan take,gefe kuma ga kuyanginta guda biyu Humaida da Bilƙees, Kazuzi ya dube su gaba ɗaya fuska babu rahama, cikin dakakkiyar muryarshi irin ta mazan fama ya ce"ina buƙatar ganin kowa ya fita"
Mai magani ne ya ɗago ya kalle shi,dama su Humaida da Bilƙees tuni jikinsu ya fara kyarma,mai magani ya ce cikin kwantar da murya 
"Haba yaro!
Me za ka iya yiwa gimbiya?menene dalilin da ya sa kake so kowa ya fita alhalin kai baligin namiji kana ɗakin?menene dalilin....."
"Cewa na yi kowa ya fita,ba magana na tambaya ba"ya faɗa cikin tsawa 
Da gudu suka fara fita a tsorace,suna daf da fita ya ce "ke!"cikin tsawa 
A tsorace Humaida da Bilƙees suka tsaya jikinsu yana kyarma,da yatsa ya nuna Humaida ya ce"ke!
Zo nan,ke kuma fice ki ba ni waje"a guje Bilƙees ta juya ta fice daga ɗakin kamar zata kifa don tsoro 
A razane Humaida ta ƙaraso wajen da Kazuzi yake, tana zuwa ta zube a gabanshi,tana shirin fara gaishe shi cikin tsawa ya ce"ɗauko min abin da shugaban dakaru Amjad ya ba ki ki ɓoye a ɗakin nan"
Ƙara firgita ta yi,tana shirin fara rantse-rantse ya daka mata tsawa,take ta fashe da kuka,tuni fitsari ya kubce mata,ya sake cewa cikin dakewa "fito min da abin da Amjad ya ba ki,kar ki bari na sake tambaya"
Cikin kuka Humaida ta ce"ka yi min aikin gafara,na rantse bai ba ni komai ba"
"Ƙarya kike yi!
Tunda kika ji na faɗi haka ya kamata ki san na san komai,don haka ba ni kawai"
Tana kuka ta ce"na gaya maka ban san komai ba akai,ka gafarce ni don...."damƙar gashin kanta da ya yi da tsananin ƙarfi,hakan ya sa ta yi ta ƙwala uban ƙara, cikin kukan azaba ta ce"zan ɗauko,ka yi min afuwa zan ɗauko maka"
Sakinta ya yi yana kallonta,jiki na rawa ta miƙe ta nufi bayan ƙayataccen gadon gimbiya Hayat ta zaro wani ƙulli,ta ƙaraso ta durƙusa ta miƙa masa,bai amsa ba ya ce"kwance ƙullin "
Babu musu ta kwance jikinta yana rawa,wani dunƙulallen abu ne a cikin tsohon tsumman da aka ƙulle ya bata umarnin ta fasa shi,babu musu ta lalubo abin fasawa ta fasa,take gimbiya Hayat ta kama wata iriyar jijjiga, Kazuzi ya mayar da idanunshi kanta amma bai yi yunƙurin zuwa inda take ba
Sake mayar da kallonshi ga Humaida ya yi, wadda take durƙushe jikinta yana ta rawa, hawaye wani na korar wani,cikin kakkausar murya ya ce"wuce ki rufe ƙofar ɗakin nan"
A gigice ta miƙe tana faɗin "in tafi?"
Wani mugun kallo ya watsa mata,a gigice ta ce"ka yi min aikin gafara"sannan ta wuce bakin ƙofar ta rufe,ya mayar da kallonshi ga Hayat da ke kwance a ƙasa, zuwa yanzu ta daina jijjigar,tana kwance ta yi shiru,a kausashe ya fara magana 
"Daga yau bana buƙatar ƙara ganinki a duk wani abu da ya shafi gimbiya,ki san me za ki gaya wa mutane,amma na haramta miki zuwa inda take,idan kuma kika kuskura na ganki ko a kewayen ɗakinta ne,kar dai ki manta nine KAZUZI IBN MURAAD,ina nan a yadda kika san ni ko na ce kike jin labari na, bambancin wajen zama kawai na samu,don haka tashi ki fice daga ɗakin nan"
Babu musu ta miƙe jikinta yana kyarma ta nufi ƙofar ɗakin,a kausashe ya ce"zo ki kwashe tarkacenki"babu musu ta dawo ta durƙusa ta kwashe abin da ta kwance, sannan ta koma bakin ƙofar ta buɗe ta fice, Kazuzi ya mayar da kallonshi ga gimbiya da ke kwance 
Bai yi mamakin ganin idanunta a buɗe ba tana kallonshi,don ya san zuwa yanzu abin da aka yi mata ya sake ta,ya rissina a gabanta kanshi a ƙasa kamar yadda ya saba, cikin taushin murya, Kamar ba shine ya gama daka tsawa yanzu ba ya ce"fatan tsawon rai mai albarka da lafiya mai amfani ga gimbiyar Tayaar "
"Kazuzi ibn Murad!ba ka san sunana ba?"ta faɗa cikin sanyin murya tana ɗan murmushi 
Kallonta ya yi a ranshi yana mamakin murmushin da ya ga ta yi,kafin ya yi magana sai ga sarki Iyaad da Sarkin yaƙi da dakare Amjad sun shigo a firgice, Amjad ya nuna Kazuzi da ke durƙushe gaban Hayat yana faɗin "ka gani ya shugaba na!
Wannan fajirin ya kori kuyangi da mai maganin gimbiya don ya samu damar aikata alfasha da ita,ya shugaba na wannan bawan yana da tsaurin idanu da yake tunanin zai iya aikata alfasha da gimbiya,ya kamata a ladabtar da shi ko hakan zai zama darasi ga ƴan baya"
Cikin tsananin ɓacin rai da baƙin ciki sarki ya dubi Sarkin yaƙi ya ce"a kama shi "a take gimbiya Hayat da ke kwance ta yunƙura tana ƙoƙarin yin magana,a ɗan tsawace Kazuzi ya ce"A'a ya shugaba ta!
Abu ɗaya nake so da ke, na san kin ji komai,zai yi kyau ki rufa asiri ko don sake bayar da dama, mutum zai iya dawowa kan hanya idan aka ba shi lokaci ba'a hukunta shi akan laifin da aka san ya aikata ba"yana kai wa nan dakarun da suke tare da Sarkin yaƙi suka damƙe shi, ba tare da ɓata lokaci ba suka yi waje da shi
Hayat da ke kwance ta bi su da kallo tana hawaye,sarki Iyaad ya ƙaraso kusa da ita hankali a tashe yana faɗin"sannu ƴata!
Bai yi miki komai ba dai ko?"bata iya cewa komai ba,ya kama ta ya zaunar da ita,da idanu ya bawa bayi da sauran dakarun da suke ɗakin umarni, suka rissina sannan suka fice daga ɗakin 
Ya yi farin ciki sosai saboda alamun sauƙi da ya gani a tare da ƴar tashi,duk a tunaninsa aikin mai magani ne,ya kwantar da ita akan gadon sannan ya juya ya fice daga ɗakin 
*DAULAR KAIZUR*
"Na san kin san su wanene suka sace min ɗa,ko na ce da haɗin bakinki aka sace shi,har zuwa yanzu na kasa gane dalilin ki na aikata hakan, Munaya! gobe idan Allah ya nuna mana da rai da lafiya, za'a sake fitar da ke a yi miki rajamu Kamar yadda yake a ƙa'ida duk shekara,idan na ga dama zan bari mutane su jefe ki har mutuwa,don haka tun wuri ki gaya min,ina ɗana Sahal yake?
Kasancewar shi a raye ya tabbatar min da cewa kin san inda yake,amma a kwanakin nan na ga alamu yana cikin matsala, Munaya,ina ɗana Sahal yake?"
"Allah ya ja da ran shugaban Daular kaizur,na yi magana tun a farko,ban san inda Sahal yake ba,Nima ba zan so ya nisance ni tsawon shekaru ba, aƙalla ko gani na yi ya wuce zan ji sanyi a raina 
Idan har baka gamsu da maganar da nake ta maimaitawa ba tsawon shekaru ashirin a yiwa mutane izinin su jefe ni har mutuwa"
"Munaya!"sarki Mu'iz ya daka mata tsawa, cikin ɓacin rai ya cigaba 
"Da alamu taurin kai da izza tana damunki,yanzu ba sai anjuma ba zan saka a yi min maganinki"ya mike a zafafe ya fita,jum kaɗan ya dawo da wasu zaratan dakaru su uku,ya dube su fuskarshi a matuƙar haɗe ya ce"ku yi mata hukunci,kar ku saurari kukanta,kar ku saurari magiyarta,kuma kar ku saurara mata,kar ku duba kasancewarta mace ko don shekarun girma"yana kai wa nan ya juya a fusace,su kuma suka kama Munaya don aiwatar da aikin su 
Iya azaba sun ganawa Munaya amma ta dake,ko sau ɗaya bata nuna musu raki ba,sun dake ta,da suka ga dukan bai yi ba suka ɗaure ta kanta a ƙasa suka rinƙa nana mata ƙarfen da ya yi ja a wuta,sai da suka kwashe fatar bayan nata duka, sannan suka lafta gishiri a wajen,bayan sun gama ɗanyen aikin suka sake mayar da ita suka ɗaure ta sannan suka fice daga ɗakin 
Washegari da sassafe aka fito da ita bainar mutane,sarki Mu'iz da muƙarrabanshi suna zaune a inda suka saba zama, cikin su har da sarauniya Amna, Yarima Zaffar da Yarima Jamal,aka kai ta inda aka saba ɗaure ta,bayan komai ya natsa shugaban dakaru na ƙasar kaizur,wato Dawud ya dube ta ya ce"Munaya!
Sarki ke umartarki ki sanar da mutane inda kika ɓoye yariman kaizur,don tabbas idan kika yi turjiya ba za ki kai wata shekarar ba"
Shiru ta yi tsawon wasu daƙiƙu, Dawud ya sake maimaita abin da ya gaya mata, kanta a ƙasa ta ce
"A yi min afuwa ya shugaba na
Tabbas ni mai laifi ce a cikin MASARAUTAR KAIZUR,kuma na san laifi na ya wuce yadda za'a yi min afuwa 
Amma ina roƙon wannan sarki mai adalci da ƙaunar talakawan shi,da ya bincika jama'ar da ke cikin fada,tabbas a cikinsu aka samu wanda ya sa aka ɗauke Yarima,ni amfani aka yi da ni,tun daga lokacin da aka kawo ni MASARAUTAR KAIZUR zuwa lokacin da aka sace Yarima,an cimma wani buri ne,kuma wannan burin da ake son cimmawa ba iyaka kan yariman kaizur ya tsaya ba,har da kai ya shugaba na
Idan na faɗi wani abu wanda ba daidai ba ina roƙon tausayawa da rangwame daga wajen wannan sarki mai adalci 

Shiru ilahirin wajen ga ɗauka duk da yawan mutanen,jikin yarima Jamal yana rawa ya miƙe ya nuna ta a kiɗime,ya ce"me kike nufi?
Annamimanci za kiyi mana? ƙasƙantacciyar baiwa irinki zata ƙulla makirci a cikin masarautar nan? wacece ke da kika isa ki raba abin da kika zo kika samu tsawon shekaru?"
Kallonshi ta yi kai tsaye ta ce"Allah ya taimake ka,a tsawon zamana a kaizur ba'a taɓa kama ni da wani laifi mai kama da makirci ko tuggu ba, kuma ko yaudara da cin amana da ake zargi na da shi ina da tabbacin za'a gane gaskiya nan da ɗan lokaci ƙalilan 
Kamar yadda na faɗa da farko,ya shugaba na a jarraba,a gwada binciken"
Sarki Mu'iz ya dube ta a fusace ya ce"Munaya!
Zuwa yanzu ya kamata ki gane mu ba ƙananan yara bane!har tsawon wanne lokaci za ki ɗauka kina raina mana hankali?"
"Ka gafarce ni ya shugaba na,ban kai na raina muku hankali ba,iya abin da na sani nake faɗa "
Sarki Mu'iz zai sake magana sarauniya Amna ta dakatar da shi,da hawaye a idanunta ta dube shi ta ce"a jarraba bincikawar ranka ya daɗe, ba'a ƙin ta mutum "ta dubi dakarun da ke tsaye suna jiran umarni ta ce"a mayar da ita inda take kulle,a canja nau'in azabtarwa,a rinƙa ba ta abinci sau ɗaya a rana,ruwa ma haka,kar a dake ta, a yi mata wannan horon na tsawon sati guda mu gani, sauran al'umma kuma za su iya tafiya,an sallami kowa"tana kai wa nan dakarun suka rissina,suka kama Munaya suka wuce da ita kurkuku, sauran mutanen suka fara watsewa suna tsinewa da yiwa Munaya Allah wadai
*DAULAR TAYAAR*
Tunda Kazuzi ya zo Tayaar ba'a taɓa shayar da shi narkon azaba irin wanda ake yi masa yanzu ba, gaba ɗaya ya fice a hayyacinshi,banda aiki mai tsanani ga horon yunwa,ga wahalhalu kala-kala,haka ya kasance a cikin wannan halin tsawon kwanaki uku bisa jagorancin badakare Amjad wanda duk da wannan azabar da yake gana masa har yanzu nazari yake yi ta hanyar da zai ga bayanshi
Daga ɓangaren gimbiya kuwa,tsawon Wadannan kwanakin tana ƙarasa jinya ne,bata fita ko'ina,kuma idan sarki Tayaar ya shigo inda take baya taɓa yarda ya ba ta dama ta yi masa magana akan Kazuzi,hakan yana matuƙar damunta 
Sauran kuyangin nata abin ya yi musu daɗi, saboda yawancinsu sun tsani Kazuzi saboda halayensa,don haka sun yi farin ciki sosai da halin da Kazuzi yake ciki,a cikin su Huda ce kawai bata cikin farin ciki, asalima tunda aka kama Kazuzi bata ƙara kwana guda cikakke ba da farin ciki,kuma hakan yana da alaƙa da yadda ta ga uwar ɗakin nata Hayat
Yau kam Hayat ta tashi da wata iriyar damuwa,ko abinci kasa ci ta yi,sai kuka kawai,har lokacin abu biyu yake damunta,cin amanar da dakare Amjad da kuyangarta Humaida suka yi mata,don tabbas ta ji komai,sai kuma kama wanda ya ceci rayuwarta har sau uku a matsayin mai laifi dalilin haka yau ta kasa cin abinci,ta kasa walwala yadda ya dace
Huda ce ta kai wa jakadiya Rubayya labarin abin da yake faruwa,babu ɓata lokaci ita kuma ta nemi iso wajen sarki da yake zauren shi na hutawa yana miƙe ƙafa, kuma ba tare da ɓata lokaci ba ta sanar masa da abin da ya faru
Cikin damuwa ya ƙaraso zuwa ɗakin gimbiya Hayat,da a yanzu iya Huda ce kawai baiwarta da ta yarda ta raɓe ta,bayan sarki ya shigo da sallama Huda ta rissina ta gaida shi,ya amsa sannan ta fice daga ɗakin 
A gefen gadon da Hayat take zaune ya zauna, cikin rarrashi da nuna ƙauna ya dafa kafaɗarta,bata yi wata-wata ba ta faɗa jikinshi tana kuka mai tsuma zuciya 
Ɗan bubbuga bayanta ya fara yi alamar rarrashi,a hankali kukan nata ya fara raguwa, cikin kwantar da murya ya dube ta ya ce"yanzu gaya min, Wanene ya taɓa gimbiyar Tayaar ne?"
"Abby don Allah ka sa a sake shi, don Allah Abby"ta faɗa cikin kuka 
Da kallon mamaki ya bi ta,kafin ya ce "Wanene kike magana akai?"
"Kazuzi Abby 
Haƙiƙa Abby baka yin abu ka yi nadama saboda dogon nazari da kaifin tunani irin naka,a wannan karon ma ina roƙon ka yi amfani da wannan baiwar taka akan Kazuzi,kar ka yanke masa hukunci daga baya ka zo kana yin danasani"
A hankali Sarki Iyaad ya girgiza kai ya ce "laifin Kazuzi ya kai na hukunta shi ne gimbiya 
Menene dalilin da ya sa kaf matan masarautar nan babu wadda ta yi masa sai ke?
A matsayin shi na bawa,kuma wanda bai amshi musulunci ba?
A ƙa'idar Tayaar,ke ma kin sani da tuni ba ya raye,amma na saka aka ɗage hukuncin don kawai na nuna masa ƙauna,ya ji cewa duk da kasancewarsa wanda bai amshi addinin musulunci ba amma hakan bai saka na ƙyamace shi ba,amma sai gashi na ganshi a ɗakinki,ya kike tunanin zan ji?kuma me yake nufi da abin da ya faɗa kafin dakaru su fitar da shi?"
A hankali tana girgiza kai hawaye suna zubo mata ta ce"ba abin da kake tunani bane Abby 
Da za ka ji abin da ya yi godiya za kayi masa,ba ka sa a kama shi ba, Abby kar ka manta a baya na tsani Kazuzi,amma  nagarta da halayensa ya sa yanzu ina ganin ƙimarshi, Abby ko don darajar sayar da ran da yake yi a kaina duk da kasancewar sa bawa a wannan masarautar me zai hana a ba shi wata dama?
Maganar abin da ya gaya min kamar yadda ya ce zan ba wa masu laifin damar ƙarshe don su gyara kurensu,idan ba su gyara ba kuma zan ɗauki mataki,ko ma na gaya maka komai akansu"
Sarki Iyaad ya jinjina kai ya ce"to babu matsala 
Na yarda da maganarki,zan saka a sake shi,amma zan saka a saka masa idanu"Hayat ta rungume sarki Iyaad tana murmushi da hawaye ta ce"na gode Abby 
Amma ina roƙon alfarma daga gare ka"
Sarki Iyaad da yake cike da mamakin yadda ta damu da Kazuzi ya ce"ina jin ki ƴata"
Hayat ta gyara zama ta ce"waɗanda za ka saka su su kula da shige da ficen Kazuzi ka haɗa da sarkin yaƙi Ra'uf, badakare Adnan da kuma shugaban dakaru Amjad "
Bai yi wani dogon tunani ba ya ce"to ƴata, idan na yi hakan ya yi Miki ko?"
Tana murmushi sosai ta ce"ya yi min Abby, Allah ya tsare ka daga dukkan sharri "ta sunbaci goshinshi sannan ta ce"Abby bari na je da kaina na fito da shi,dole na nuna masa ban manta sadaukar min da ranshi da ya yi ba har sau biyu"sarki Iyaad ya yi murmushi sosai,bai kawo komai ba a ranshi sai halayen mahaifiyarta da ta ɗauko na tsananin tausayi da girmama ɗan adam 
A keken dokinta ta je har ɗakin hukunci inda aka kulle Kazuzi ana yi masa azaba iri-iri,ba iyaka badakare Amjad ba,har wasu daga cikin masu azabtar da shi suna matuƙar jin haushinshi,don ma wani lokacin Ra'uf yana hana wasu abubuwan,shi dama banda dalilin doka ce daga sama da so ya yi ya ji hanzarin Kazuzi,duk da cewa shima Kazuzin wani lokacin murɗaɗɗe ne ba lallai ya faɗa ba
Tare suka tafi da amintacciyar baiwarta Huda,kanta tsaye ta shiga ɗakin hukunci bayan dakaru sun buɗe mata ƙofa,tana shiga ta bi Kazuzi da kallo gabanta yana faɗuwa ganin yadda aka mayar da shi, muryarta na rawa ta ce"ku kwance shi"
Babu musu aka kwance shi,duk da halin da yake ciki sai da ya durƙusa a gabanta ya ce"Barka da wannan lokaci ya shugaba ta"
Bata iya amsa wa ba,sai zuba masa idanu da ta yi tana mamakin ƙarfin halinsa,suna cikin wannan halin ne badakare Amjad ya shigo ɗakin a gaggauce,labari ya same shi cewa gimbiya Hayat ta shiga ɗakin duhu, cikin girmamawa duk da yadda ranshi ya ɓaci ya dube ta ya ce
"Ya shugaba ta wannan umarnin mai martaba ne,shi ya ce a hukunta shi saboda abin da ya aikata a gare ki,ya shugaba ta kin san hukuncin mazinaci a cikin Tayaar, ballantana kuma wanda ya yi nufin aikatawa da gimbiya,a gafarce ni idan na faɗi abin da bai dace ba ranki ya daɗe"
Kallonshi take yi zuciyarta cike da matsananciyar tsanarsa,bata manta abin da ta ji ba,sannan ta sake titsiye Humaida ta gaya mata gaskiyar abin da ya faru na shirin da ya yi ba tare da ita kanta Humaida ɗin ta san niyyar shi ba,ba tare da tunanin komai ba ta ɗaga hannu a fusace da niyyar ɗauke shi da mari,amma ta ji an riƙe hannun
Da sauri kuma a fusace ta waiga, Kazuzi ne,ya sakar mata hannu sannan ya sake rissinawa ya ce"ina roƙon a yi masa afuwa ya shugaba ta,ina roƙar masa alfarma a duba shekarunsa,komai ya yi a ɗaga masa ƙafa "
Ƙasa magana ta yi da farko, ƙwalla ta cika mata idanu ta dube shi ta ce"ai ka san komai, menene dalilin da zai saka ka yi tunanin zan iya girmama tsufansa?"
Kan Kazuzi a ƙasa ya ce"wani lokacin maƙiyi shiru shine yake firgita shi, musamman idan ya gaza nasara akanmu,a jarraba hakan ya shugaba ta"goge ƙwallar idanun nata ta yi ta ce"haka ne,to biyo ni,ina son mu yi magana da kai"daga haka ta juya ta fice daga ɗakin,sauran dakarun suka bi ta da kallo,kansu a ɗaure saboda maganganun da suka yi da Kazuzi yanzu,wanda ke nuni da wata a ƙasa tsakaninsu da badakare Amjad 
Shi kuwa badakare Amjad ji ya yi kamar ya nutse saboda kunya da tashin hankali,a zuciyarsa tsanarsu ta ninku,amma sai ya dake,ya juya ya fice daga ɗakin ba tare da ya kalli kowa ba
Kai tsaye ɗakin Kazuzi suka nufa,yana shiga ya samu waje akan daɓen ɗakin ya zauna,a ranshi yana ɓoye mamakinsa ganin an sauya masa kayan kwanciya,ya nuna mata makwancin nashi ya ce"Barka da zuwa ya shugaba ta,ga waje ki zauna"
Girgiza kai ta yi ta ce"ba zama zan yi ba,kawai tambayarka zan yi,ya aka yi ka gane cewa dakare Amjad ne yake neman rayuwa ta?"
A hankali ya lumshe kyawawan idanunshi ya sake buɗewa,ita dai Hayat ta shagala da kallon ikon Allah, saboda zata iya cewa a tarihin rayuwarta bata taɓa ganin namijin da ya amsa sunan kyakykyawa mai cikar zati irin wannan sadaukin ba,a hankali ta ji muryarshi yana faɗin 
"Babu wani tsafi da za'a yi wanda Kazuzi bai san yadda yake ba,bai san makarinshi ba
A iya tsawon rayuwata ilmi uku na samu daga wajen babana, shine ilmin tsafi,ilmin yaƙi da na farauta,na koyi yaƙar duk abin da ya saɓa da tsarina,na koyi farautar dabbobi masu haɗari tun ina ɗan ƙaramin yaro, kazalika na koyi ilmin tsafi don kariya,da kai farmaki 
Babu wani kalar tsafi da za'a yi na kasa ganewa,da damisa da macijin da suka farmake ki duk ba na gaske bane, dukkansu tsafi ne,kuma da an bar su wajenki kawai za su zo ba za su cutar da kowa ba, tunda dama don ke aka turo su
Da ya ga na yi nasarar rusa shirinshi har sau biyu shine dalilin da ya sa ya sake shiri,ya yi amfani da kuyangarki Humaida ya ba ta ajiya ta ajiye a ɗakinki,a ƙarshe kuma da na yi masa magana don ya warware aikin ya ƙi har ya shirya min makirci 
Ya so ya yi nasarar yaƙa ta da tsafi,sai dai shi a ilimin tsafin babu abin da ya sani,don a bayyane yake babu tsafi a musulunci,ba kamar namu addinin ba da ya zama tamkar ibada,shi bai san haka ba, shiyasa ya yi tunanin ya tsaface ni,amma haƙanshi bai cimma ruwa ba"yana kai wa nan ya lumshe idanunshi kawai ba tare da ya sake magana ba
Shiru ya biyo baya na ɗan lokaci,tuni gimbiya Hayat ta samu waje ta zauna tana kallonshi, kafin ta katse shirun da cewa "to yanzu ta yaya kake ganin za'a hukunta shi?"
Buɗe idanu ya yi,kanshi a ƙasa ya ce"lokaci ne zai hukunta shi ya shugaba ta,ina ganin a ba shi dama ko zai gane ya dawo hanya
Babu abin da hukunci cikin fushi yake haifarwa sai nadama da danasani,da ace zan yi masa hukunci cikin fushi da yanzu ba ya duniyar "
Girgiza kai ta yi a sanyaye ta ce"ba laifinsa bane kama ka da azabtar da kai,abbana ne,ka yi masa aikin gafara ya yi ne a rashin sani da son yin kishin tilon ƴarshi,daga gare ka kam na tabbatar Amjad ba zai iya yin nasara ba"
A hankali Kazuzi ya girgiza kai ya ce"azabtar da Kazuzi ba shi da bambanci da sanya ƙarfe a wuta,duk juyin da zai yi sai dai ya canja na ɗan lokaci ƙanƙani,amma ba za'a kassara shi ba
Sai dai tuni Kazuzi a kassare yake,kuma ba kowa bane ya kassara shi sai Amjad "ya yi ɗan shiru yana sauke numfashi cikin damuwa,kafin ya sake faɗin"ya kashe Malli!
Ita ce farin cikin Kazuzi,amma a yau babu ita, tabbas rayuwar Kazuzi bata da amfani,bata da alƙibla muddin babu Malli a cikinta" 

Shiru ya sake yi yana jan numfashi a hankali,har yanzu idanunshi suna ƙasa,ita kuwa Hayat ƙamewa ta yi a inda take zaune tana kallonshi cike da tsananin mamaki da tausayin da suka daskarar da ita a inda take zaune, Malli ɗin da yake faɗa,yake bege a koda yaushe, wadda ta zama muradin ranshi bata raye dama?
Tunaninta ya yanke a lokacin da ta ji yana faɗin "da ace Ni mai yanke hukunci cikin fushi ne babu abin da zai saka Amjad ya kwana a duniya ranar da ya kalli idanuna da alfahari yana gaya min shi ya sa aka kashe min Malli,kashe ta bashi da bambanci da kashe dukkan farin ciki da burin rayuwa ta kamar yadda na gaya miki,kafin shigowar Malli rayuwa ta bata da wata ma'ana,zuwan Malli cikinta shine ya sa na fara yiwa kaina kallon mutum"
A hankali gimbiya Hayat ta ja numfashi mai nauyi ta ce"kenan kana nufin Malli bata raye?
Na kasa yarda da wannan maganar"
Kallonta ya yi, kamar a mafarki sai ta ga ya yi murmushi,duk da cewa murmushin mai ciwo ne sai ta ga ya ƙara ƙawata kyakkyawar fuskarsa, musamman da ya kasance bata taɓa ganin murmushin shi ba,a hankali ya ce"Malli bata raye,a dalilin barinta duniya ne ya sa nake a wulaƙance a nan,don bana jin har abada zan iya yafewa kaina, saboda gani nake yi kawai nine na yi silar mutuwar ta "
Da sauri Hayat ta girgiza kai,ta ce"ko da ban taɓa soyayya ba na san ba ƙarya ba ce,na tabbatar a yadda kake sonta ba za ka taɓa bari ko tsinke ya soke ta ba ballantana har ta rasa ranta, ƙaddara ce kawai"
"Idan haka ne kuwa ƙaddara bata yi min adalci ba,a lokacin da nake tunanin zan zamo mutum mai daraja sai ta jefar da ni na zama abin ƙyama"
"Ƙaddara abu ce mai kyau,ba kamar yadda ka faɗa ba,wani lokacin ta kan takura zuciyar bawa har ya yi zufa,don ta sanya zuciyar a ganiyar farin ciki, saboda......"
"Ki gafarce ni ya shugaba ta,amma ni ban ga ta inda farin ciki zai ziyarce ni ba,ko na ce ni a tsawon rayuwata ma ni ban sanshi ba sai shigowar Malli cikinta 
Duniya cike take da abubuwa masu yawa,amma ababen ƙi sun fi yawa a cikinta "
Gyara zama Hayat ta yi tana kallonshi, a hankali ta ce"zan so na ji labarin Malli,ban taɓa ganinta ba,ban santa ba,amma na ji ina ƙaunarta "
Ɗaga kai ya yi da sauri ya kalle ta, murmushi sosai ya bayyana a fuskarsa,bata yi mamakin ganin hakan ba,a hankali ya ce"a tsawon rayuwa ta na ga mutane da yawa da suka tsani Malli saboda ta nuna Kazuzi a matsayin abin da take so,amma karo na farko kenan da na ga wadda ta so Malli saboda yadda ta so Kazuzi "
Murmushi ta yi ta ce"wataƙila ba su ga kirkinka da na gani ba, shiyasa suka tsane ka"
Kazuzi ya ce"halayena da ɗabi'u na ba su taɓa canjawa ba ranki ya daɗe, yadda nake mu'amalantar mutane a nan haka nake mu'amalantar mutane a ko'ina,sai dai mutane suna mu'amalanta ta da dabi'u dabam-dabam,ba na damuwa da hakan saboda ɗabi'ar ɗan adam ba ya zama ɗaya 
"Kai ba abin ƙyama bane, mutum ne mai daraja,babu wani a duniya da yake tsallake tarko da gwagwarmaya face ya kasance mai daraja,kamar kai
Musamman ma ya kasance ya zama macecin al'umma, darajar shi ta dabam ce"
Shiru ya yi ba tare da ya yi magana ba,a hankali ta ce "zan iya tambayar wani abu?"
Ya ɗaga kai ya kalle ta ya ce "komai kike so ki tambaya kawai ya shugaba ta"
"Labarin MALLI nake so ka ba ni,ko na ce, labarin ku kai da Malli, rayuwarku da irin soyayyar da kuka yi a Baruda 
Da alamu soyayyar ku ta dabam ce"
Jinginar da kanshi ya yi a jikin bango yana sauke numfashi a hankali, cikin wata iriyar raunananniyar murya ya ce"Labarin soyayyar mu da Malli ba mai daɗi bane,ba labari bane da zai saka ki farin ciki kamar yadda kike tunani ya shugaba ta"
Gimbiya Hayat ta ce"na fahimci da wani zafi ko na ce tabo a rayuwarka,amma tabbas na san soyayyar Malli,ko na ce tarayyarku da Malli ya yi maka maganin ciwon,idan na canka daidai zan iya cewa tsawon zamanka da Malli babu wata damuwa da take yi maka tasiri,amma menene gaskiyar hasashe na?"
Shiru ya ɗan yi na yan daƙiƙu, kafin ya ce"zan iya ce miki eh,kuma zan iya ce miki A'a,a tsawon rayuwar Kazuzi bai san wani abu farin ciki ba,amma kasancewar Malli a rayuwa ta hakan ya bayar da ma'ana da a baya babu a rayuwata"
Hayat ta miƙe tsaye ta ce"shikenan, yanzu lokacin shiga ta na huta ya yi,amma zuwa gaba kaɗan zan sake nemanka,don tabbas na ɗokanta da jin labarin Malli "Kazuzi ya rissina ya ce"a sauka lafiya ya shugaba ta"Hayat ta fice daga ɗakin ba tare da ta sake magana ba,duk jikinta a sanyaye
*DAULAR KAIZUR*
A cikin ƙasa da kwana ɗaya da yini ɗaya kaizur ta hargitse gaba ɗaya,sarki Mu'iz ya dage babu ji babu gani sai ya yi bincike akan ɓatan ɗanshi Sahal,zuwa yanzu an kama yarima Jamal, kasancewar shine abin zargi na farko saboda ɗabi'ar da ya nuna jiya a gaban mutane,sarki Mu'iz ya bayar da umarnin a rufe shi don tuhuma
Sarauniya Amna kuwa rufe kanta ta yi a ɗaki,sai da ƙyar ta buɗe, saboda gaba ɗaya hankalinta ya kai ƙololuwar tashi, izuwa yanzu ta fara sarewa akan batun Yarima Sahal,ta fara cire rai da bayyanar shi, saboda akan binciken da ya fito wasu sababbin al'amura kawai ake tonowa,amma babu batun bayyanar shi
A killatacciyar kurkuku ta manyan mutane masu manyan laifuka aka kulle Yarima Jamal da ya firgice da tashin hankali,tsawon kwana uku ana hukunta shi cikin ruwan sanyi,duk wannan lokacin Sarki Mu'iz bai bi ta kanshi ba ko sau ɗaya, Yarima Zaffar ma hankalinshi yana kan ɗan'uwanshi wanda ya fi kowa zama abin tausayi, saboda cin amanar da yake zargin ɗan'uwanshi na jini ya yi masa
A hankali Yarima Zaffar yake taku zuwa ɗakin da aka rufe Yarima Jamal,dakarun da ke gadin ɗakin ya saka suka buɗe masa ɗakin, ba tare da ɓata lokaci ba ya shiga 
Yarima Jamal yana zaune,ya jingina kanshi da jikin bango,gaba ɗaya kanshi ya kulle,bai taɓa shiga ruɗani irin wannan ba,ya ɗago yana duban Yarima Zaffar da yake kallonsa shima,kafin ya yi wani ɗan murmushi ya samu waje ya zauna yana kallonsa 
"Yarima Jamal!
Barkanka da wannan lokaci ɗa ga sarki Ammar ibn SUHAIF BIN YASSAR!!!
Amma na yi mamakin abin da ka aikata, saboda sanannen abu ne wannan jini mai daraja basa cin amanar kowa,ko da ace maƙiyinsu ne a filin yaƙi kuwa,amma sai gashi kai ka ci amanar ɗan'uwanka da kuka fito daga tsatso ɗaya,me hakan yake nufi?
Babu yadda zan yi,dole na zargi mahaifiyarka, dama na ji ƙishi-ƙishin sarautar mahaifinta da cin amana ya same ta,to gashi kuwa an samu a tsatso
Duk da haka ina tantama,don in dai kai jinin SUHAIF BIN YASSAR ne babu kai babu cin amana,sai dai idan an samo ka a wani wajen ne don ka gaji abin da ba naka........"
"Zaffar!"Jamal ya daka masa tsawa, jikinshi har rawa yake yi saboda ɓacin rai"ina gargaɗinka da ka iya bakinka Zaffar, mahaifiya ta ta fi ƙarfin dattin tunaninka,ko da ace na yi faɗa akan kujerar kaizur na isa ne, saboda nima ina da haƙƙin gadarta "
Wata dariya Yarima Zaffar ya yi,ya ce"babu shakka!
Ashe har zuwa yanzu kana da ƙarfin hali kuma ba ka rissina ba,na jinjina maka,wannan ma ɗaya daga cikin ƙarfin hali ne irin na jinin SUHAIF BIN YASSAR 
Amma yanzu tambaya ɗaya ce zan yi maka zuwa biyu,ina ka kai Min ɗan ɗan'uwana? menene manufarka ta yin hakan?kuma me ka cimma zuwa yanzu?"
Kai tsaye yarima Jamal ya ce"baka da isar da za ka iya saka ni a gaba da tuhuma Zaffar!
Ka fara zuwa ka gayawa shi ɗan'uwan naka wanda mahaifiyar taku babu abin da ta iya sai haifar annoba irinku,cewa ya daina zaluntar waɗanda ba su ji ba ba su gani ba,kuma idan zai hakura da batun ɗan shi gwara ma tun wuri ya cire rai
Don ba zai taɓa dawowa ba"
Da kallo yarima Zaffar ya bi shi kanshi har yana juyawa,kafin Jamal ya ankara Zaffar ya sauke masa wani mari ya cakumi wuyan rigarshi,sam Jamal bai damu ba,sai da Zaffar ya cika masa wuya yana huci,sannan ya kalle shi yana wani murmushin ƙularwa ya ce
"Daga kai har sarki Mu'iz tunaninku ragagge ne,duk da cewa ina son Sarautar kaizur amma a halin yanzu babu dalilin da ya sa zan yi wani faɗa akanta,da zan yi faɗa akan sarauta da na yi tun lokacin da sarki Ammar ya bar duniya 
A yanzu na bar wa wawaye rigimammu sarautar da babu komai a ciki sai zalunci da son zuciya,dangin mahaifiyata ni kaɗai ne magajin sarautar su,don haka ku rabu da ni haka nan"
Wani mugun kallo Zaffar ya watsa masa kafin ya ce"kai ba ka isa akan wannan ƙasƙantacciyar masarautar ta su mahaifiyarka ka ciwa Sarautar kaizur mutunci ba, sanin kanka ne kaf nahiyar nan babu wata masarauta da ta kama ƙafar ta kaizur a girma da daraja, ballantana wata Sarautar su mahaifiyarku wadda bata wuce matsayin mai unguwa ba a kaizur 
Ban da wannan ma,ka san da hakan kenan amma ka shiga ka fita ka ɓatar da magajin garin nan ko?"
Murmushi sosai Jamal ya yi,sannan ya ce"za ka iya faɗar komai yadda kake so, lokaci ne Zaffar,amma ni bani da lokacin ɓatar muku da abin da nake da ninkin shi sau babu adadi,yara ne?maza ko mata?kaf MASARAUTAR KAIZUR na tabbatar babu mai yawan ƴaƴana,don haka ka tashi ka fita salin alin,kar allura ta tono harma"
Bin shi da kallo Zaffar ya yi na ɗan lokaci kafin ya ce"me kake nufi da maganarka jamal?"
Jamal ya kalli cikin idanunshi ya ce"ina nufin surutunka ya fara hawa min kai,bana buƙatar hayaniya,ka tashi ka fice daga nan"
Murmushi Zaffar ya yi yana kallon cikin idanunshi ya ce"kana so na miƙe na fice daga ɗakin nan?
To ka gaya min, menene alaƙarka da Nayyab da nake ganin ku wasu lokutan cikin dare kuna tattaunawa?
Me kuke cewa?kuma akan me kuke magana?"
A razane Jamal ya ɗago yana kallon Zaffar, Zaffar ya yi wani miskilin murmushi ya ce"kar nake kallonka Jamal,a kowanne lokaci ka gwada zalunci a shirye nake na ga bayanka,sai an jima"ya miƙe ba tare da ya sake magana ba ya fice daga ɗakin cikin zafin rai, Jamal ya bi shi da kallo yana tunanin yadda zai fitar da kanshi 
*DAULAR TAYAAR*
Yau an tashi da ɗimuwa da tashin hankali lokaci ɗaya, sakamakon buga gangar yaƙi da aka yi,hakan ya nuna an kawo wa daular hari kenan, tunda in dai su za su kai hari suna zaman tattaunawa a san yadda za'a yi,amma yanzu tunda aka ji bugawar gangar yaƙin hakan ya nuna an kawowa daular hari ne, kuma maharan suna kusa da garin 
💫
A yammacin ranar Alhamis,ranar da Kazuzi da gimbiya Hayat suka tattauna game da rayuwarshi ta baya da Malli ɗinshi,wanda a dalilin wannan tattaunawa gaba ɗaya jikin Hayat ya yi matuƙar sanyi,bata taɓa tunanin zata ji tausayin wata halitta ta damu da wani Kamar yadda take damuwa da Kazuzi ba,hakan ya sa ta ƙuduri aniyar dole sai ta ji labarin shi,kuma sai ta ribace shi ya karɓi Muslunci daga nan kuma ta lallaɓa mahaifinta ya ƴanta shi,ko babu komai sai ya samu rayuwa mai daɗi da farin ciki a cikin Tayaar 
Tana cikin wannan tunanin a sashenta su kuma su sarki Tayaar suka samu baƙin saƙo daga wani ɗan aike daga ƙasar Haura,ƙasar Haura mutane ne masu bautar gumaka,a wasu watanni baya Tayaar ta taɓa yaƙarsu,amma Sarkin da wasu daga jama'ar shi suka samu suka tsere,hakan ya sa suka ɗauka ko sun yi galaba akansu ne
Magatakarda aka kira don ya karanta wasiƙar da aka rubuta a jemammiyar fatar damisa, rubutun an yi shi da baƙar tawada,ya zauna ya fara karatun kamar haka
Zuwa ga sarkin ƙasar Tayaar, ƙasar da shugabansu yake jin kanshi kamar wani ne shi
Ya kai Sarki Iyaad, wancan karon ka zo har daula ta ka samu nasara akai na,ka kunyatar da Ni a idanun duniya,an gaya min kana yaƙi don ɗaukaka kalmar ku ta musulunci ne, to in dai ina raye,ni Al'as ibnu mugaar sai na durƙusar da wannan kalmar, yanzu haka tsakanin mu da garinku tafiyar yini ɗaya ce kacal,mun baka nan da gobe war haka ka fito,ko mu shigo har cikin garin naku, mu kashe ku,mu kwashi matanku a matsayin ribar yaƙin mu
Ka ɗauki hakan a matsayin gargaɗi na ƙarshe, sannan magana ta gaba kuma ko da a ce kun yi shiri ko ba kuyi ba maganar dai ɗaya ce,dole mu ci nasara a kanku, saboda kyakkyawan shirin da muka yi
Daga Sarkin garin Haura, Al'as ibnu Mugaar 
(Ga masu son VIP group ga number ta nan a ƙasa)

Shiru fadar ta ɗauka na wasu ƴan daƙiƙu,kowa na kallon kowa,zuwa can sarki Iyaad ya katse shirun da faɗin "babu komai, Allah ya nuna mana gobe lafiya,in sha Allahu za mu tare su,kuma za muyi nasara akansu da izinin Allah"kowa ya yi na'am da maganar shi
Sarkin yaƙi Ra'uf ya dubi sarki Iyaad ya ce "Allah ya taimake ka ya shugaba na,shin za mu iya yiwa Sadauki Kazuzi tayin zuwa yaƙin?"
Kafin sarki Iyaad ya yi magana dakare Amjad ya kalli Sarkin yaƙi fuskarsa babu annuri ya ce"ya shugaba na maganar yaƙar kafirci ake yi, ta yaya za'a yiwa kafiri tayin yaƙar kafirci?ko ya amsa zai yi hakan ba ka tsoron ya je da zummar yaƙar abokan gaba ya ɓige da yaƙarmu?"
Shiru fadar ta ɗauka da farko, kafin waziri ya ce"da gaskiyar Sarkin dakaru Amjad,maƙiyi yana iya yin dukkan wani shiri don ganin bayan maƙiyansa, musamman ma mutum irin Kazuzi wanda mun riga mun san ba don an fi ƙarfin shi ya kamu ba, kawai baiwa ce daga Allah ya ba mu nasara"
Sarki Iyaad ya katse jayayyar da faɗin"duk wanna jayayya da kuke yi har yanzu shi wanda ake yi don shi ma bai san kuna yi ba
A shawarce idan har ya nuna yana so a bar shi ɗin,mu je da shi,ko da ace ya nufi yaƙarmu muna tare da Allah,zai ba mu nasara akan dukkan wanda ya nufe mu da abin ƙi da izninsa da yardar shi "sauran al'ummar fadar suka yi na'am da maganar asalin sarki Iyaad,da haka fada ta tashi 
Khidr,ɗaya daga cikin dakarun da ke aiki tare da Kazuzi, Wanda ya kasance shi kaɗai ne baya jin komai game da Kazuzi,wani lokacin ma sama-sama ya kan yi masa hira duk da cewa shi Kazuzi bai cika amsa shi ba,shine ya nufi ɗakin Kazuzi kai tsaye bayan saƙon ya isa gare su,har lokacin yana zaune inda gimbiya Hayat ta bar shi duk da ta ɗan ɗauki lokaci da fita 
A ɗokance ya ƙarasa inda yake zaune, Kazuzi ya ɗago yana kallonsa,ya zauna yana faɗin"da alamu baka san halin da gari yake ciki ba ko?
Yaƙi za'a fita gobe fa, ƙasar Haura ne suka kawo farmaki "shi dai Kazuzi da idanu ya bi shi har ya gama zancen nashi ya fice daga ɗakin 
A ranar Kazuzi bai yi bacci ba, saboda maganar yaƙin nan ta taɓa shi,ga maganar da suka yi da gimbiya Hayat ya tayar masa da wani miki a zuciya wanda ya kasa mantawa da shi a rayuwar shi, washe gari yana jin su suka fara fita zuwa bakin masallaci inda suke haɗuwa,bayan sallar asuba za su ɗauki hanya
Har ya gama jin haɗuwarsu bai ji an yi masa magana ba,ranshi ya ɗan ɓaci, ba tare da tunanin komai ba ya miƙe ya fito daga ɗakin nashi,kai tsaye ya nufi inda suke tsaye cikin kyakykyawan shirin yaƙi 
Tun daga nesa wasu daga cikin dakarun suka nufi hana shi ƙarasawa bisa umarnin badakare Amjad,amma sarki Iyaad ya ce a bar shi ya ƙaraso,yana zuwa ya zube a gaban sarki Iyaad, fuskarsa babu sassauci ya ce"Barka da war haka ya shugaba na"
"Barkanka dai jarumin jarumai, da alamu kana tafe da wani babban abu mai muhimmanci"
"Na zo ne don na ji dalilin da ya sa ba'a yi min tayin fita yaƙi ba"
Shiru wajen ya ɗan yi, kafin badakare Amjad ya yi farat ya ce"ɗaukaka kalmar Allah za mu je yi,kuma musulmai ne kaɗai ke yi,tunda sune suka yarda da Allah"
Ko kallo bai ishi Kazuzi ba, Sarki Iyaad ma bai jin daɗin abin da ya yi ba,amma kafin ya yi magana sarkin yaƙi Ra'uf ya ce"za muyi yaƙi ne saboda Addinin mu Kazuzi,idan muka tilasta maka,ko na ce muka katse maka hanzari da maganar fita yaƙi akan son zuciyarmu kamar ba mu kyauta maka bane, shiyasa bamu yi maka magana ba"
Sadauki Kazuzi ya girgiza kai ya ce"a Tsawon rayuwar Kazuzi bai taɓa zama a gida tare da mata alhali maza sun fita yaƙi ba,don haka nima zan bi ku "
Sarkin dakaru Amjad ne ya sake yin sauri wajen faɗar"ko kuma so kake ka ce za ka samu yan'uwa da za ka yaƙe mu tare da su ba?
Mu mun wace yaudararka yaro!"
Wannan karon cikin idanu Kazuzi ya kalli shugaban dakaru Amjad ya ce"cin amana da zamba cikin aminci ba ɗabi'ar namiji ba ce,sharri da makirci,sai mata,ko maza ƴan daudu, Kazuzi kuma namiji ne!!!"
A zafafe shugaban dakaru ya kalle shi saboda ya san me yake nufi da maganarshi, sauran dakarun kuma abin ya yi matuƙar burge su, Sarki Iyaad ya dafa kafaɗarshi ya ce"muna matuƙar alfahari da kai sadaukin sadaukai,maza shirya,fatan Sa'a jarumi na"Kazuzi ya rissina sannan ya miƙe ya koma cikin rukunin ɗakin bayi inda nashi ɗakin yake 
Da shirinsa cif ya fito don fita yaƙi,,takobinsa a rataye a bayansa,hannunsa riƙe da garkuwar yaƙi,sai sauri yake yi don ya cimma sauran dakaru,don baya son a jira shi,kar ya shiga haƙƙin mutane
Tsayawa ya yi da mamaki yana kallon Hayat da take tsaye a bakin sashenta,ya ƙarasa gabanta ya rissina ya ce"Barka da wannan lokaci ya shugaba ta"
Kallonsa take yi kawai, saboda wannan tashin yaƙin ya ɗaga mata hankali sosai,a hankali ta ce"har da kai za'a fita?"
Jinjina kai ya yi,a hankali ya ce"haka ne ya shugaba ta"
"Me yasa za ka je?"ta tambaya da damuwa ƙarara a fuskarta 
Kallonta ya yi,a hankali ya ce"ke ma kina zargin zan ci amana ne na yaƙi mutanen Tayaar ko?"
Buɗa idanu ta yi da mamaki ta ce"menene ya kawo wannan maganar?
Na ga mun yi da kai za ka bani labarin Malli,kuma yanzu na ga ka shirya za ka bi su Abeey"
"Ba ɗabi'ar namiji ba ce zama a gida a lokacin da maza suka fita yaƙi"
"Yaƙi fa ba gasa ba ce Kazuzi, musamman namu na musulmai,ana yi ne don ɗaukaka kalmar Allah,abin zai yi wani iri idan aka fita da kai a matsayin ka na wanda ba musulmi ba"
Kamar daga sama ta ji ya ce"to babu laifi idan nima na zama musulmi?
Zan iya zuwa idan na sauya zuwa musulmi?"
"Za ka zama musulmi ne don za ka je yaƙi ko za ka zama musulmi ne don Allah?"
"Ina son na musulunta idan an ba ni dama,na ɗauki lokaci musulunci yana burge ni,har ma na kasance ina aikata wasu ayyukan na musulmi,wasu lokutan ma ba tare da na sani ba,ban san wanda zan tunkara bane,daga baya kuma na so na same ki amma kika kwanta jinya,kuma ƙarshe ga jarabtar da ta same ni "
Kabbara mai ƙarfi gimbiya ta yi idanunta suna cika da ƙwalla,ya miƙe yana ɗan murmushi ya ce"na yi miki alƙawarin dawowa Tayaar a matsayin musulmi ya shugaba ta"yana kai wa nan ya wuce da sassarfa inda dakaru suke jiranshi 
Gimbiya Hayat ta bi shi da kallo, hawayen farin ciki suka zubo a kan fuskarta,a bayyane ta fara faɗin"alhamdulillah! alhamdulillah ya Allah!
Allah ga bawanka! Allah ka tsamo shi daga ɓata ya hayyu ya ƙayyum "
💫
Kallon farko da yawancin dakarun suka yiwa Kazuzi sai da zuciyarsu ta kaɗa saboda tsorata,don ya fito a asalin Kazuzi ɗinshi da suka sani a filin yaƙi, yana zuwa ya rissinawa sarki Iyaad,sannan ya kama ingarman dokinshi ya hau,babu ɓata lokaci suka fara tafiya don barin cikin masarautar 
Saboda yadda kazuzi yake kaɗa dokinsa da azama ya sa ya yi gaba sosai, shugaban dakaru Amjad ya dube shi cikin tsananin tsana ya ce"ka ga!
Dakata mana!a tsarin tunkarar yaƙi na musulmai sai an fara tsayawa daga baya an faɗi kalmar shahada, idan sun maimaita shikenan sai a janye yaƙin,idan ba su faɗa ba kuma sai afka,kai yanzu idan ka yi gaba me za ka faɗa su maimaita?ko an gaya maka yaƙin musulmai haka ake afkawa kamar faɗan dabbobi?"
Maganar ta zafafi Kazuzi,amma ya dake,ya ja linzamin dokinshi ya yi baya batare da ya yi magana ba,wasu daga cikin dakarun ba su ji daɗin abin da Amjad ya yiwa Kazuzi ba,har suka yi masa magana akan hakan,wasu kuma musamman waɗanda suke jin haushinshi suka ce ai gwara a gaya masa,tunda gaskiya aka gaya masa 
Shi dai Kazuzi bai ce komai ba,suka cigaba da keta dajin suna nufar inda mayaƙan Haura suka yada zango suna jiran su 
Ba su yi wata doguwar tafiya ba suka isa,daga nesa suka hango tarin dakarun da sarki Al'as ibnu mugaar ya fito da su,sai suka ga dakarun nasu sun koma tamkar wani zomo a gaban Giwa, don da yawa daga cikin su ma har sun fara karaya
Suna tunkarar yaƙi,amma ba su taɓa tunkarar dakaru masu tsananin yawa irin haka ba, Sarkin yaƙi ne ya fara jan linzamin dokinshi ya tsaya yana kallon sarki Iyaad 
Sarki Iyaad ya dube shi ya ce"Ra'uf ya dai?"
Ra'uf ya girgiza kai ya ce "ka gafarce ni ya shugaba na,amma wannan karon abu ne mai wahala mu haye makircin wannan fajirin"
Sarki Iyaad ya yi murmushi ya ce"nasarar Allah a kowanne lokaci a kusa take, Allan da ya bawa musulmai nasarar ɗaukaka kalmar Allah a yaƙin badar shine zai ba mu nasara a wannan yaƙin 
Da ikonsa da izininsa nasara ta mu ce....."dukkan su shiru suka yi suna bin Kazuzi da kallo da suka ga ya tunkari rundunar kafiran nan a guje, ba tare da ɓata lokaci ba su ma suka kaɗa linzamin dawakansu suka bi shi 
Sai da ya je daf da su ya ja linzamin dokinshi ya tsaya yana kallon su ba tare da wani tsoro ba akan fuskarshi,su ma su sarki Iyaad suka ƙaraso suna mamakin Kazuzi,duk da cewa sun san wanene shi tun ba yanzu ba
Sarki Al'as ya kalli sarki Iyaad yana murmushi ya ce"gaskiya na daɗe ban ga mara kunyar sarki mai ji da isa a inda bai isa ba irinka Iyaad,ba sai na gaya maka ba,ka sani,an fi ƙarfin ka da rundunarka,mai zai hana ka yiwa kanka karatun ta nutsu ka zubar da makamai?"
Sarki Iyaad ya yi murmushi,ya buɗe baki da zummar bayar da amsa Muryar sadauki Kazuzi ta katse su
"Taron yuyuyu ba shi bane nasarar yaƙi ko ƙarfin mayaƙi,ka sa a ranka ya kai wannan raunataccen sarki,duk yawan ɓeraye kyanwa ɗaya ta isa ta tarwatsa su,ka ɗauki rundunarka a matsayin ɓerayen"
Gaba ɗaya dakarun suka waiwaya inda kazuzi ya ja tunga yana kallon sarki Al'as cikin idanu yana mayar masa da magana fuskarsa babu annuri,sarki Al'as ya ce"ku gama da shi,ku kawo min kanshi nan"
Kafin ya rufe baki dakarun sun afkawa Kazuzi sun rufe shi ruf,bayan yan daƙiƙu sai ga su sun ƙare tas,don tamkar mai wasa da takobi haka Kazuzi yake kashe su,hakan ne ya fusata sarki Al'as ya ce dakarun su afkawa rundunar Tayaar,kafin ƙiftawa da bismillah wajen ya rincaɓe da ƙazamin yaƙi 
Ga duk wanda bai san wanene ainihin KAZUZI IBN MURAAD ba idan ya ga yadda yake yaƙi a wajen sai ya ɗauka ba mutum bane,idan ya ɗaga takobi ya sauke sai dai a ga kawuna suna zuba kawai
Cikin ɗan lokaci ƙalilan kazuzi ya yiwa rundunar Haura illa irin wadda ba su taɓa tunanin wani mahaluki zai yi musu ba, sarki Al'as ya bayar da umarnin a kama masa Kazuzi, Kazuzi ya kalli dakarun da suka taho da zummar kama shi, cikin ɗan ƙanƙanin lokaci ya ƙarar da su ya koma ya cigaba da abin da yake yi
Daga yamma da suka fara yaƙin kafin ketowar alfijir Kazuzi ya yiwa dakarun Haura illa ta ban mamaki,yana gab da samun nasarar ƙarar da su wani dakare ya daka tsalle ya kai masa sara a wuya, cikin tsananin zafin nama ya goce, takobin ta yanke shi a gefen wuyanshi zuwa kafaɗa,take jini ya wanke masa kafaɗa 
Ɗaga kai ya yi ya ƙarewa mai wannan ɗanyen aikin kallo ba tare da ya yi magana ba,ya ɗauke kanshi ya cigaba da kai farmaki har sai da ya ƙarar da kaso mafi yawa daga dakarun Haura,sauran babu shiri suka gudu,ganin Sarkin nasu ma yana shirin guduwa sai ya hau dokinshi ya take masa baya,suka kasa tsere, Kazuzi ya shammace shi ya jefo shi daga kan dokin 
Daga nan ƙazamin faɗa ya sarƙe tsakanin Kazuzi da sarki Al'as,sarki Al'as yana cikin lokacin faɗanshi ne kasancewar ko sau ɗaya bai yi yaƙi ba,yayin da jini ya fara ɗibar Kazuzi,ga gajiya kuma na tsawon lokacin da ya ɗauka yana faɗa,amma saboda tsananin jarumta da naci ya kasa haƙura
Fuskantar wahalar da ya yi ne ya sa sarki Al'as ya cigaba da wahalar da shi,sai da ya tabbatar ƙarfin halin nashi yana daf da ƙarewa sannan ya shammace shi ya jefar da shi a cikin ƙasa,kafin ya yunƙura ya tashi sarki Al'as ya ɗora masa takobi a maƙogwaro 

Iya tsananin tashin hankali da firgici Sarki Iyaad ya shige shi lokacin da yake daf da ƙarasawa inda suke,don a bayyane yake cewa Kazuzi ya fara gazawa, murmushi sarki Al'as ya yi cikin ƙasaita yana kallon Kazuzi da shima yake kallonsa, cikin isa da gadara yake faɗin "gwara kawai ka saukar da kai yaro,don nasara kuwa mun gama yin ta a kanku,idan...."
Ba sarki Al'as ba,hatta sarki Iyaad da sauran dakarun shi da suka shiga tashin hankali sai da suka zabura ganin wani irin zafin nama da dabarar yaƙi irin ta Kazuzi, tuni ya saka takobin shi da babu wanda ya kula da lokacin da ya ɗago ta,ya daki ta sarki Al'as da ƙarfin tsiya,har sai da tartsatsin wuta ya tashi,sarki Al'as ya yi baya taga-taga kamar zai faɗi saboda tsananin ƙarfin dukan,kamar kuma wanda yake aiki da aljanu zumbur sai gashi a tsaye cikin tsananin zafin nama kamar ba shine wanda jikinsa ya fara gazawa ba
Da mahaukacin gudu sarki Al'as ya taho don ya ɗauke masa kai da takobi,amma Kazuzi ya sare hannun,a wajen ya faɗi yana malelekuwar azaba yana kallon hannunsa da ya faɗi can gefe cikin tsananin mamakin wannan Sadauki,bai gama dawowa hayyacinsa ba Kazuzi ya sare masa kai a fusace,hatta da rundunar Tayaar sai da suka razana,ya ɗauko kan sarki Al'as ya ya taho zuwa gaban sarki Iyaad ya rissina ya ajiye yana faɗin "fatan nasara da cigaba mara yankewa ya shugaba na!"
"Sannunka da ƙoƙari gwarzo kuma jajirtaccen mayaƙi sadaukin sadaukai!"a cewar sarki Iyaad cikin tsananin farin ciki da mamaki,bai yi magana ba, sai su Sarkin yaƙi Ra'uf ke ta maimaita kabbara
Babu jumawa suka gabatar da sallar asuba da ake cikin lokacinta,duk da kasancewar akwai waɗanda suka raunata nasarar yaƙi bata ba su damar jimami ba
Shugaban dakaru Amjad ne ya jagoranci sallar,kafin ya tayar da sallar sai da ya aikawa Kazuzi wani kallo,shi kam Kazuzi abin ma dariya ya so ba shi,ya matsa kusa da ƙaton kogin da yake kusa da filin da suka yi yaƙin ya fara wanke duk inda jini ya ɓata a jikinshi 
Bayan an idar da sallar Liman ya miƙe ya yi jawabai sosai,na nuna tsantsar farin ciki da godiya ga Allah da wannan nasara da ta samu fiye da yadda suke tsammani a rayuwa,da godiya da yabo da jinjina ta musamman ga sadaukin sadaukai Kazuzi wanda ya bayar da kaso mai yawa don samun nasarar ta su,ba shi kaɗai ba,da yawan dakarun ma sun nuna jinjina da yabo ga Kazuzi da yake gefe kaɗan da su, kanshi a ƙasa ba tare da ya kalli kowa ba
A nan ne liman ya sanar da mutane Kamar yadda aka saba bayan ɗagawar rana za'a nufi komawa cikin Tayaar,amma kafin nan za'a duba mayaƙan da suka ji ciwo a yi musu magani 
Hakan kuwa aka yi,a cikin mayaƙan da aka yi wa magani har da Kazuzi, wanda aka yanke shi a gefen kafaɗarshi,mai maganin ya tsorata sosai, saboda ya ga alamun akwai dafi a jikin takobin da ta yi wannan ɗanyen aikin,amma saboda jarumta da juriya ba lallai a gane hakan daga yanayin Kazuzi ba
Yana zaune yana ƙarasa cin abincin da aka kawo masa, kamar wanda aka ce ɗaga kai,ya hango dakare Amjad yana isowa inda yake,ɗauke kai ya yi kamar bai ganshi ba,ya cigaba da cin abincinshi,dakare Amjad ya ƙaraso wajen ya zauna,amma kafin ya ce komai ya ji muryar Kazuzi yana magana 
"To yanzu yaya ka ji?wacce nasara kake samu idan ka kai min hari?
Menene ribarka idan ka yi makirci ka kashe Kazuzi?"
Duk da Amjad ya girgiza da yadda ya gane shine ya yanke shi,don ya canja kaya lokacin,kuma ya rufe fuskarshi,amma ya dake ya ce"har yanzu kana jin za ka cigaba da zama a cikin garin Tayaar tare da mu?
Har yanzu kana nufin shishshigin da kake yi kana samun mummunan sakamako bai ishe ka ba?
To ka cigaba,na yi maka alƙawarin watarana sai ka samu mutuwa muddin ina raye"
"Kasancewar ka a raye ra'ayin Kazuzi ne,ba na shakkar kashe ka a bainar jama'ar da ka saka fuskar mutanen kirki kana yaudarar su suna yi maka kallon na gari, saboda ni ba munafuki bane, irinka"
Amjad ya ce"kai ba munafuki bane,sai kafirci ko?
Kai yanzu don Allah ba ka ji kunya ba muna sallah kana gefe kana kallon mu?"
"Da me sallah ta zata ƙare ka dattijo?"ya faɗa yana kallonsa,don tun ɗazu maganar da yake yi ko sashen shi bai kalla ba
Irin yadda ya tsare Amjad da idanu ya sa hantar cikin Amjad ɗin ta kaɗa,wani kwarjini da kamala ta musamman ya ga ya ƙara,hakan ya sa bai sake magana ba,shima dama Kazuzi tuni ya watsar da lamarin shi ya cigaba da abin da yake gabanshi 
Da ɗagawar hantsi suka bar wajen,bayan sun kwashe shahidansu sama da ashirin da rundunar Haura ta ƙarar musu 
*DAULAR KAIZUR*
Tunda aka rufe kuyanga Munaya tsawon kwanaki uku kenan ana yi mata sabon horo,don abu ɗaya ake buƙatar ta faɗa,amma hakan bai yiwu ba,shine inda Yarima Sahal yake,amma har yanzu babu amsa
A ɓangaren yarima Jamal ma za mu iya cewa babu sauƙi, saboda duk yadda su sarki Mu'iz suka so jin wani abu daga gare shi hakan ya ci tura,sai nanata musu yake yi cewa da MASARAUTAR KAIZUR da duk abin da ya shafe ta baya gabansa,ba shi da lokacin ɓatawa akan neman mulkin kaizur,wanda a bayyane yake,babu adalci da bin dokar addini yadda ya kamata a masarautar 
Yau ma Yarima Zaffar ya ziyarce shi,sai dai yau ziyarar a fusace yake ba kamar farko ba, cikin ɓacin rai ya dube shi ya ce"Jamal!
Baka da hanyar kuɓucewa kamar yadda kake tunani 
Wacce mace ce wadda kuke haɗuwa lokaci zuwa lokaci kuna tattaunawa da wani zaurance wanda ba'a ganewa?ko kana tunani babu mai ganinka a ƙatuwar masarauta irin kaizur?
Faɗar gaskiya shine yiwa kanka da iyalanka adalci,akasin haka kuma kamar jefa kanka cikin masifa kake yi kawai,da ƙara bar wa ahalinka abin faɗa a kaizur, yanzu gaya min, menene shirin ka na gaba?me ka shirya a baya? wacece wadda kuke keɓewa da ita kuna magana?"
Kwarai da gaske yarima Jamal ya shiga tashin hankali fiye da tunani saboda bai taɓa tsammanin wani zai iya gano wani shirinsa har haka ba,amma hakan bai saka ya rissina ba,ya ce"kai ka san kana da wannan hujjar kuma ka zo nan ka turke ni?a maimakon a ganni a wajen rataya?"
Yarima Zaffar ya dube shi ya ce"ba zuwa na yi nan don ka yi min izgilanci ba,ɗan yayana da ka saka aka sace,ina aka kai shi?"
Yarima Jamal ya girgiza kai ya ce"ba za ka samu amsa ba, saboda nima kaina ban san abin da ya samu yarimanku ba,a taƙaice ma dai ba ni na saka a sace shi ba,ku cigaba da bincike ko ku ɗauki mataki akaina,ba wannan ne karo na farko da kaizur ta yanke hukunci cikin fushi da son rai ba,kuma ba sai ka maimaita min ba,na san Sarkin ku ba ya nadama"
Kalmar ta yiwa yarima Zaffar zafi,amma bai iya yin magana ba sai kallo da ya bi da Jamal da shi, Yarima Jamal bai damu ba,ya sake duban Yarima Zaffar cikin tsananin tsana ya ce"amma tabbas akwai ranar ƙin dillanci Zaffar, musamman akan baiwar da kuka kulle tsawon shekaru ashirin kuna gana mata azaba,don matsayi da iko yana hannunku,idan ba ka da abin faɗa za ka iya tafiya "
Bai yi musu ba ya miƙe yana kallon Jamal da rinannun idanunsa, Jamal ma ƙyar yake kallonsa,a fusace ya ce"za mu haɗu nan gaba,zan dawo"daga haka ya juya ya fice daga ɗakin fuuuu, Yarima Jamal ya bi shi da mugun kallo cikin tsana
*DAULAR TAYAAR*
Kamar yadda aka saba na al'ada idan aka yi nasarar yaƙi kaɗe-kaɗe da masu tsaron ƙofa suke ji daga nesa ne yake alamta musu nasarar yaƙin da suka yi,hakan ya sa yau ma da zafi-zafinsu suka busa ƙarar sarewa, cikin ƙanƙanin lokaci gari ya hargitse da tsananin farin ciki,duk da cewa bai kai na nasara akan Baruda ba,mutane da yawa suka gabato don taryar mayaƙansu gwaraza 
Da yawan mutane sai suka koma kallon Kazuzi da mamaki, musamman da wasu suka fara ƙyanƙyaso shine ƙarfin nasarar yaƙin ba tare da an wahala ba sosai,an yi masa magani a gefen kafaɗarshi an rufe ciwon,kanshi a ƙasa kamar yadda ya saba,kusan shine a gaba-gaba bayan sarki Iyaad,Sarkin yaƙi Ra'uf,da badakare Amjad, shi kuma yana daga bayansu ,ya ɗaure gashinsa ya sake shi bayanshi 
Da yawan mutane musamman yan matan da suka fito da kallo suka bi Kazuzi da ya wuce bai kalli sashen da kowa yake ba,sauran dakaru suka bi bayanshi, dama haka yake? kyakykyawa ne,ga cikar zati da kamala,kuma dama sun ji labarin ko da ya kasance bawa har yanzu bai yarda ya rissinawa wani an wulaƙanta shi ba,dama a bayyane yake Kazuzi baya tsoron mutuwa 
Ana sauka kai tsaye Kazuzi ɗakinsa ya wuce ransa yana ɓaci,ya yiwa gimbiya alƙawarin karɓar musulunci kafin ya dawo daga yaƙin nan,amma sanadiyyar Amjad ya fasa,bai taɓa zama ya yi tunanin ɗaukar wani mataki akan wani ba sai Amjad 
Bayan ya yi wanka ya sauya kaya yana jin ana ta nemanshi a fada amma ya yi banza,har zuwa lokacin da abokinsa khidr ya shigo yana nemansa,amma sai ya yi kamar barci yake yi,dole khidr ya juya ya koma, saboda masarautar Tayaar masarauta ce da take da tsananin bawa wanda yake ƙarƙashinta haƙƙinsa 
Yana nan kwance ya lumshe idanu ƙamshin gimbiya Hayat ya ziyarce shi,da sauri ya buɗe idanu ya zauna,idan ya ce bai yi kewarta ba ya yi ƙarya,kai tsaye zai iya cewa tana ɗaya daga cikin waɗanda suka shiga rayuwarsa wadda ba zai taɓa mantawa da ita ba, tunaninsa ya yanke a lokacin da ta shigo ɗakin da sallama 
Ɗaga kai ya yi yana kallonta, fuskarta ƙawace da murmushi, sai dai jikinta ya yi sanyi ganin ciwo a jikinsa,ta ƙaraso ta zauna tana kallonsa, kafin ta ce"an ce kai ne gwarzon wannan yaƙin,kai ne ka jagoranci wannan tafiyar, saboda kai ne ƙarfin yaƙin,na yi farin ciki sosai,amma kuma na ji babu daɗi da na ganka da ciwo"
Ɗan murmushi ya yi,ya ce"Barka da zuwa ya shugaba ta!
Ina fatan mun same ku lafiya 
A yi min aikin gafara ya shugaba ta, ban samu nasarar sauke alƙawarin da na ɗauka ba"
Shiru ta yi tana bin shi da kallo, kafin ta ce "ko dai wani abu ya sake faruwa tsakanin ka da dakare Amjad?"
Kanshi a ƙasa ya jinjina kai a hankali 
Gimbiya Hayat ta harzuƙa,a fusace ta ce"menene dalilin da ya sa ba za ka ɗauki mataki akan shi bane?
Ko ƙarfinka ya fi ne?
To tunda kai ba za ka ɗauki mataki akanshi ba zan sanar da Abby komai,idan ya so shi sai ya ɗauki matakin da ya dace"
Ɗan murmushi Kazuzi ya yi,ya ɗago yana kallonta tana ƙoƙarin tashi tsaye,ya ce"
Ya shugaba ta yaushe kika shirya jin labarin soyayyar Kazuzi da Malli ne?
Ni kaina na ƙosa na ba ki tarihin"
Komawa ta yi ta zauna ta ce"ko a yanzu ma a shirye nake,amma na ga a gajiye kake,ga ciwo,zan bari sai gobe da safe,ya yi?"
Jinjina kai kawai ya yi ba tare da ya yi magana ba, gimbiya Hayat ta cigaba da magana "bari na saka a kawo maka abinci"Kazuzi ya rissina kai ya ce"godiya nake ya shugaba ta"
Har ta kai bakin ƙofa sai kuma ta juyo tana kallonsa ta ce"wai ka san suna na ma kuwa?"bai amsa ba ya yi murmushi kawai, ita ma murmushi ta yi ta fice daga ɗakin,ya bi ta da kallo yana lumshe kyawawan idanunshi 
Washe gari da wuri ta tashi,bata san menene dalili ba amma ta ƙagu ta ji labarin Kazuzi,ko da yake ta san dalilin ba zai wuce yadda ta fuskanci irin ƙuncin da ya shiga a rayuwa ba,da kuma irin yadda ya rasa Malli ɗinshi da yake ganinta a matsayin komai nashi 
Bayan ta kammala karyawa da ƙafa ta taka har cikin lambunta, kuyangarta Huda tana biye da ita,bayan ta isa zuwa rumfar da take zama take hutawa Huda ta shimfiɗa mata kilishin da take zama,ta zauna sannan ta kalli Huda ta ce"ki yiwa dakare ɗaya magana a cikin waɗanda suke gadin lambun nan ya kira min Kazuzi,ke kuma ki je na sallame ki"Huda ta rissina ta ce"an gama ya shugaba ta, Allah ya ƙara miki iymani d tausayi"daga haka ta miƙe ta fice daga lambun 
Jim kaɗan Kazuzi ya iso,a ɗan kallon da ta yi masa ta fuskanci ya ƙara jin sauƙi akan jiya,ya ƙaraso cikin lambun, Kamar yadda ya saba ya rissina ya gaisheta,bata amsa ba ta umurce shi ya zauna,sannan ta dube shi ta ce"na kasa haƙura akan batun labarin nan, saboda na ƙagu na ji me ya faru da Malli ɗinka har ta rasa ranta"
Ɗan murmushi ya yi,yana matuƙar girmama gimbiya Hayat,yana jin ta a ranshi saboda yadda ta damu da Malli,a hankali ya ce"na yi Miki alƙawari,kuma tabbas zan cika ranki ya daɗe,to ga labarin Kazuzi da Malli;
*Menene a cikin labarin Kazuzi da Malli haka ne?wanene Kazuzi ibn Murad? menene a ɓoye a rayuwar shi a Baruda wanda muke hasasowa?
Ku biyo alƙalamin Nusy bee don warware komai

*SHEKARU ASHIRIN BAYA*
*DAULAR BARUDA*
Garin Baruda yana ɗaya daga cikin daulolin da suka kafu suka tsaya da ƙafarsu dalilin yaƙe-yaƙe, duk da cewa yaƙi yana kassara daula kamar yadda ya zamo sanannen abu a duniya,amma ga Baruda abin ba haka yake ba
Ƙasar Baruda ta ɗauki shekaru sama da ɗari biyar tana gina kanta don ganin bayan abokan gaba,ko kuma na ce don ta yi zarra ga duk wata daula da ke makwabtaka da ita
Ta yi nasara!inda daular ta shahara a ɓangaren horar da matasanta don zama mayaƙa,hakan bai yi ba sai da suka ƙara da koyar da tsaface-tsaface,a taƙaice ma, daular Baruda tana daga cikin manyan dauloli uku da suka shahara da tsafi a duniya,sannan kuma aka zo fannin yaƙi ba'a taɓa cin nasara akansu,idan ma basu yi nasara ba suna yin ragas da abokan gaba 
Mafi akasari daular Baruda bata cika yin yaƙi da ƙananan ƙasashe ko waɗanda ba su da komai ba,suna yaƙi ne da ƙasar da take da dukiya,su yi nasara akan ƙasar su kwashe dukiyar 
Ba su da wani abin bauta a duniya sama da rana,sai kogin Baruda da suka ɗauka abu mai tsarki da zai taimaka musu ga ibada,tsawon shekaru aru-aru sun yi imani da hakan,kuma akan hakan suke tafiya har zuwa sanda daular Tayaar ta rusa su
Babban sirrin garin Baruda kuwa ba sa amsar baƙo,ba su yarda da baƙo ba duk tsanani,ko da kuwa baƙon ɗan kaza ne,ba su yarda ɗan ƙasar ya rinƙa barin ƙasar yana ɗaukar lokaci bai dawo ba,a cewar su duk Waɗannan idan aka samu a Baruda za'a iya yi musu shigo-shigo babu zurfi,ko dai a yi amfani da baƙo mai shigowa ko kuma a yi amfani da ɗan gari da yake barin gari,hakan zai iya sakawa watan watarana a ci su da yaƙi 
A dalilin wannan tsatstsauran ra'ayi irin na su ya sa ko baƙo ne ya yada zango a Baruda matuƙar bai je ya nemi izinin Sarkin garin ba suke kashe shi a take da zarar sun kama shi,idan kuma ya nemi iznin sarki za'a saka masa abin da bai wuce kwana uku ba,ko dai ya bar garin ko ya bar duniya 
Wannan kenan!!!
💫
Mafarauci Murad mazaunin ƙasar Baruda ne,a wani ƙaramin ƙauye da ake kira da kalaar,ya shahara sosai akan sana'ar shi ta noma,sannan kuma babban matsafi ne wanda a duk ƙauyen nasu har ma da ƙauyukan maƙwabta babu wanda ya kai shi ƙarfin tsafi 
Saboda ƙarfin tsafinsa da yadda yake sarrafa aljanu yana iya barin ƙasar ya je wata nahiyar ya dawo a yini guda ko kuma a cikin dare,sannan kuma gwani ne a fannin farautar manyan namun daji,kama daga kura,kyarkeci,kada,damisa, da sauran su, dama ba'a maganar maciji da waɗanda ba su kai shi ba, Waɗannan ma bai ɗauke su wani abu ba
Abu ɗaya ne tawayarshi a rayuwa, tsawon shekaru sama da ashirin da aurenshi har yanzu bai taɓa haihuwa ba,duk dabara da surkulle na tsafi ya yi,amma babu wani cigaba, matarsa Hasa,bata gajiya da yawace-yawacen wajen bokaye da malaman tsibbu ba don su samu haihuwa,amma amsar ɗaya ce,ba shi da rabon haihuwa 
A dalilin haka ne Hasa ta canjawa mijinta,ya daina gane kanta,ta tayar da rikicin ita lallai sai ya sake ta, hakan ba ƙaramin ɗaga masa hankali ya yi ba,amma ya cigaba da lallaɓa ta ko don shekarun da suka ɗauka suna zaman tare
Sanadin haka ya sa ya ɗan mayar da hankalinsa kan farautar shi ta ɗan lokaci,sau tari idan ya bar nahiyar ta su bisa umarnin da yake bawa aljanunsa sai ya kwashe kwanaki bai dawo ba, musamman da Sarkin lokacin wato Jiyaaz ya yarje masa, kasancewar ana amfana sosai da farautar shi,har Giwa ya kan farauto ya feɗe ta, ba'a maganar su damisa,kura da sauran dabbobin daji,yana kawo fatocin dabbobi iri-iri a duk lokacin da aka buƙata a Baruda, hakanan kuma ya iya haɗa dafin macizai kala-kala musamman waɗanda ake shafawa makamai da wanda ake yiwa abokan gaba izaya 
Tsawon lokaci bai ziyarci dajin kalaar ba, saboda akwai isassun namun dawa a dazukan kewayensu,amma yau yana son ziyarar yankin 
Dajin Malug yana a wani yanki ne wata daular Musulmai mai suna JASUS, saboda yadda Baruda bata shiri da musulmai ya sa ko da ace Murad zai ziyarci wannan dajin sai cikin dare,ya je ya yi uzurinsa kafin ketowar alfijir ya dawo Baruda 
Yau ma kamar yadda ya saba ya kammala farautarsa,ɓauna ya samo, saboda ita yake buƙata yana son amfani da fatarta,ya dafa kujerar tsafinsa don ya koma Baruda kenan ya fara jin kukan jariri 
Ba yau ya saba shiga dazuka ba,yana iya bambance muryar jaririn mutum da ta aljani idan suka kwaikwaye shi, don haka ya yi matuƙar mamakin samun mutum mai rai a cikin wannan ƙungurmin dajin,mutum mai rai ɗin ma jariri,don haka ya bazama yana duddubawa 
Ai kuwa ya yi dacen samun jaririn a cikin wani buhu,an yasar da shi a bakin hanya,ya yi saurin ɗaukar buhun ya kwance yana ƙarewa jaririn da ba zai haura watanni uku ba a duniya kallo
Tsananin kyan jaririn ya shagaltar da shi ya yi ta kallonsa,daga baya ya yi tunanin nemar masa abinci,don da gani yunwa yake ji,bai yi wata wata ba ya koma baya inda ya gano wasu masu kiwon raƙuma a daf da dajin,suka ba shi nonon raƙumi ya ba wa jaririn,sannan ya hau kujerar tsafinsa don komawa Baruda 
Ya riga ya san dokar Baruda,ko ɗan tsako ne muddin ba nasu bane ba sa ƙaunar ya raɓe su ballantana ɗan mutum,shi kuma yana da tunani mai kyau akan jaririn,ya san tunda ya ganshi a gefen daular Jasus to tabbas ɗan cikin garin ne,tunda su musulmai ba sa sonshi shi zai raine shi ya koya masa yaƙi,ya nuna masa soyayya ya ba shi makami ya yaƙi Musulmi 
Iya wannan tunanin da ya yi kawai ya saka shi murmushi,a ranshi ya fara wassafa yadda zai mayar da wannan jaririn,ya yi nasara akan dukkan abokan hamayya,da ƙarfin tsafi da ƙarfin tuwo
Kai tsaye daga nan fadar sarkin Baruda Jiyaaz ya wuce,duk da kasancewar shi sananne a fadar,kuma ana girmama shi da mutunta shi amma sai da ya jira aka yi masa iso,sannan ya shiga
Bayan ya gaida sarki Jiyaaz kamar yadda ya zama al'ada,ya gabatar da jaririn da ya tsinta a dajin kalaar 
Ɗif fadar ta yi,wannan ya kalli wannan,wancan ya kalli wannan, Yarima Akaal, ɗan sarki Jiyaaz a wancan lokacin ne ya fara hasala,ya dubi mafarauci Murad a fusace ya ce"kai tsoho!
Da alamu ka rikicin tsufa ya fara mantar da kai dokoki da iyakokin ƙasar Baruda ko?
Na san ka sani,kuma ka tabbatar babu wani baƙo da yake zuwa Baruda ya zauna a matsayin garinsu,kai kuma ka kawo jariri,a wanne dalilin?"
Rissinawa Murad ya yi, cikin ladabi ya ce"abin bauta ya albarkaci zamaninka ya shugaba na,ina da kyakkyawar niyya da cigaban Baruda a zuwan wannan jaririn 
Niyya ta na tsaface shi, tunda musulmai sun yar da shi ba sa so,ni zan raine shi,na koya masa al'amuran yaƙi da tsafi,idan ya so sai mu rinƙa amfani da shi yana yi mana yaƙi,da zarar ya kai shekaru goma zan kai shi wajen Sarkin yaƙi ya koya masa al'amuran yaƙi,Ni kuma na cigaba da koya masa al'amuran tsafi,idan ya kai wasu shekaru a fara fita yaƙi da shi,amma ya ka gani?"
Tuni fuskar Sarki Jiyaaz da ta fadawanshi ta washe,suka jinjina wa wannan shiri na mafarauci Murad 
Bayan Sarki ya sallame shi kai tsaye gida ya wuce,Hasa tana zaune tana saƙar tufafin da yake sana'ar ta Murad ya shigo rungume da jaririn fuskarsa a washe
Da kallo Hasa ta bi shi tana mamakin inda ta samo jariri,ya miƙa mata shi ya ce"maza yi masa wanka Hasa,ki ba shi nonon akuya bayan ya ƙoshi ki zo za muyi magana "
Babu musu ta yi duk yadda ya ce,don so take yi su yi magana ya gaya mata inda ya samo wannan yaron
Bayan ta gama shirya shi,har ya koma bacci,ta dawo wajen mijin nata da jaririn, Murad ya amshe shi yana murmushi, sannan ya ce"tsintarshi na yi a dajin Jasus,sai na ɗauko shi,kin ga dama bamu da ɗa,ga shi kuma ina so ya zama mayaƙi tunda ni ban zama ba"daga nan ya yi mata bayanin yadda suka yi da mutanen fada da kuma niyyarsa akan jaririn 
Sam bai kula da irin mugun kallon da take aika masa ba sai da ta ya gama bayani,tana yi masa kallon banza ta ce "yanzu duk yaran da ake haifa a Baruda Babu wanda ka tsinta sai wanda aka haifa a wata duniyar?
To gaskiya ba zan iya ba,ni ba don ma ka ce Sarki ya yarda da zamansa ba da babu abin da zai hana ya baƙunci lahira yau ɗin nan"
Murad ya ce"ai ba kyauta za ki kula da shi ba, za'a biya ki,har sai ya kai shekaru goma"
Sai a lokacin ta sassauta fuska tana kallonsa ta ce"me za'a biya ni da shi?"
Murad ya ce"duk wata za'a biya ki dirhami biyu"
Hasa ta yatsina fuska ta ce"gaskiya bai yi min ba,dirhami. ......"
"Zan ƙara miki da mudun alkama biyu"
Hasa ta yi murmushi ta ce"yanzu na san ka shirya na yi maka rainon yaro"
Murad ya yi ɗan murmushi sannan ya ce"a don haka na zaɓi suna na nasara a garin Baruda,na sanya masa suna KAZUZI,daga yau har zuwa ranar da zai bar duniya zai amsa sunan KAZUZI IBN MURAAD!"
💫
Wata iriyar zabura gimbiya Hayat ta yi tana nuna Kazuzi da yatsa amma ta gagara magana,ya yi ɗan murmushi kawai ba tare da ya yi magana ba,da ƙyar ta iya faɗin"dama kai ba ɗan mafarauci Murad bane?
A'a,dama kai ba haifaffen garin Baruda bane?
Ya aka yi ka san da hakan?"
Kazuzi ya ce "za kiji yadda aka yi na sani"daga nan ya cigaba ba tare da ya damu da yadda take kallonshi da tsananin mamaki ba
💫
"Rayuwar Kazuzi a cikin garin Baruda rayuwa ce mai wahala tun yana jariri,Hasa bata damu da shi ba,bata kula da shi sai abin ya ba'a rasawa saboda kuɗin da ake biyanta 
A haka ya kai shekaru biyu, shi kanshi Murad ba damuwa ya yi da shi sosai ba,sai idan al'amuran asirin ko na tsaface shi da yake yi, bai taɓa damuwa ba idan ta ga yana kuka,bai taɓa jin ya kamata ya lallashe shi ko ya ji damuwarsa ba, ballantana kuma a kai ga yi masa maganin damuwarsa 
Ga yara kuwa abin babu sauƙi, sanannen abu ne a cikin Baruda cewa Kazuzi ɗan tsintuwa ne, ba'a san asalinshi ba,amma abu mafi rinjaye da ka iya yiyuwa shine Kazuzi ya kasance yana da alaƙa da musulunci,shi kuma musulunci shine abu mafi zama abin tsana da ƙyama a Baruda 
A dalilin wannan abu ko wasa ba'a barin Kazuzi ya yi da sauran yara,tun bai shekara biyar ba a duniya yake fuskantar tsangwama,har ta kai shi ga daina shiga yara shima 
Tun Kazuzi yana ɗan ƙarami ya taso da izza,da ji da kai,da nuna isa,sannan bashi da tsoro ko kaɗan,gashi baya ɗaukar raini,hakan ya farantawa Murad sosai,don a zatonsa aikin shi ne yake tasiri fiye da yadda yake zato 
Tun Kazuzi yana da shekaru biyar Murad ya fara ɗaukarshi zuwa farauta, abin da shi kanshi Murad ɗin ya ɗimauta shi ya firgita shi shine kashe maciji mai dafin gaske da Kazuzi ya yi yana da shekaru shida kacal,wannan abu ne ya sa Murad jin alfahari,ranar da ya dawo daga farauta washe gari ya ɗauki Kazuzi zuwa fada 
Bayan an yi masa iso cikin farin ciki ya sanar da sabon sarkin da aka naɗa babu jumawa bayan murabus da sarki Jiyaaz ya yi,cewa yana son a fara koyawa Kazuzi al'amuran yaƙi tun daga yanzu, saboda duba ga rashin tsoron shi da jarumtarshi tun yanzu,sarki bai yi musu ba,ya amince,aka kai Kazuzi wajen Sarkin yaki Anudu, don ya fara koya masa al'amuran yaƙi 
Ko a wajen koyon yaƙin ma Kazuzi yana ganin rayuwa, saboda irin horon da ya kamata a ba shi ba irin shi ake ba shi ba,ba iyaka horon yaƙi ba,ko laifi ya yi ake so a hukunta shi ana gana masa azabar da ta fi ƙarfin shekarun shi
Bai taɓa ɗaukar abin da aka yi masa a matsayin zalunci ba, asalima yana ƙoƙarin ganin cewa ya kiyaye dokokin da aka kafa masa,sannan yana ƙoƙarin ganin cewa ya iya abubuwan da aka koya masa a wajen horon yaƙin 

Kafin Kazuzi ya cika shekaru tara da haihuwa sai da ya zama ya iya abubuwa da yawa,ya koyi jure zafi da wahala,dama tuni ba shi da tsoro, yanzu rashin tsoron shi ya ƙaru, horon yaƙi kuwa ya iya abubuwan da wani babban ma bai iya ba
A gefen mafarauci Murad kuwa yana ta iya bakin ƙoƙarinsa don ya tsaface shi,yana cin nasara sosai,don zuwa yanzu Kazuzi ya zama wani ƙaramin matsafi,da yawa daga matsafan ƙauyen nasu ma ya zarce su,duk da kasancewarsa yaro ƙarami 
A lokacin ne yaƙi na farko ya tashi tsakanin wata daular musulmai TAYAAR da BARUDA, shekaru goma sha biyar kenan rabon da su gwabza, ƙasar Tayaar ƙasar musulmai ce, sannan shugabansu mutum ne mai adalci da daraja ɗan adam,bayan haka ƙasa ce mai tarin dukiya da ƙarfin runduna, waɗanda ba sa tsoro,kusan sau huɗu kenan ana gwabzawa tsakanin Tayaar da Baruda amma duk da ƙarfin tsafi da na makami sai dai a yi ragas
Murad ne ya bayar da shawarar a fara fita yaƙi da Kazuzi,wanda a wancan lokacin shekarunsa tara kacal da haihuwa,shi kansa sarki Akaal ya ga wautar Murad,amma Murad ya ƙarfafe shi da nuna masa duk abin da ake buƙata daga gwarzon mayaƙi a Baruda Kazuzi yana da shi, ƙarfin damtse,rashin tsoro,dabarar yaƙi,iya farauta da ƙarfin tsafi,akan haka aka fara fita yaƙi da Kazuzi "
Kazuzi ya ɗago ya kalli Hayat da ta yi shiru jikinta a mace tana kallonsa,ya cigaba da faɗin"na fara fita yaƙi tun ina da shekaru tara da haihuwa,ƙasar farko da na fara fuskanta ita ce ƙasar Tayaar,wato wannan ƙasar taku,duk yadda nake zaton yaƙi ba haka yake ba,ni dai saboda yarinta a lokacin da aka ce zan fara fita yaƙi murna na yi sosai,don na yi tsammanin zan je na ga irin yadda ake ba mu horo ne a yaƙin 
Ranar fita yaƙin na shirya tsaf don na fita yaƙi,tun lokacin da na saka dakarun Baruda a idanu na na fara jin karaya,amma da yake tsoro ba ya cikin ɗabi'u na sai na dake,wani dakare ya ɗaga ni ya ɗora ni akan doki,aka buga gangar yaƙi muka dumfari ƙofar fita daga Baruda 
A wani ƙaton fili muka dakata,babu ɓata lokaci dakarun yaƙin ƙasar Tayaar suka iso wajen, ba'a ɗauki dogon lokaci ba ƙazamin yaƙi ya rincaɓe tsakanin Tayaar da baruda 
Yaƙi na farko da na fara gani da idanu na, sai a lokacin na fuskanci ashe duk wani kwatance da ake koya min iska ne,duk yadda nake da jarumta da dabarun yaƙi duk suna ne,tuni na firgice na fice a hayyacina,ban san lokacin da na zame daga kan dokin na faɗo ƙasa ba,daga nan kuma ban san me ya faru ba sai farkawa na yi naga ɗaya daga cikin ƴan tawagar Tayaar ya kawo ni inuwa,yana zuba min ruwa
A firgice na tashi,ya riƙe hannu na da kulawa yana faɗin "sannu ka ji yaro?
Ya kake jin jikin naka?ka samu sauƙi?"
Karo na farko kenan a rayuwa ta da wani ya nuna ya damu da ni,har yake tambaya ta don ya ji matsala ta,a take na ji ashe duk wata jarumta da rashin tsoro da nake da shi a lokacin da ina Baruda na rashin gata ne,a take na ji ni a matakin yaro mai shekaru na, wanda yake buƙatar kulawar wani babba,yake buƙatar mai son shi da damuwa da rayuwarshi,a take na ji raunina da bai taɓa bayyana ba ya bayyana a karo na farko,a take na faɗa jikin wannan badakare na fashe da kukan da yake fitowa daga ƙasan zuciya,ya rungume ni sosai yana shafa kaina, cikin kwantar da murya ya ce"gani na yi ka faɗo daga doki ana cikin yaƙi, shine na zagaye na ɗauke ka na kawo ka nan don ka huta,ko baka da lafiya ne"
Cikin kuka na ce masa"Ni bana son nan wajen,ka ɗauke ni daga nan, tsoro nake ji,kar a kashe ni,bana son ganin jini ka taimake ni ka ɗauke ni daga nan wajen"
Dakaren cikin tausayawa ya fara bubbuga baya na yana faɗin "kwantar da hankalin ka,in sha Allah zan ɗauke ka daga nan wajen,ba za ka kara ganin jini ba ka ji ɗana?
Kwanta ka huta saboda......"daidai nan maganar ta yanke,kafin ƙiftawar idanu jini ya wanke min jiki,a take kuma jikin dakaren ya saki,na ɗago daga ƙirjinsa a firgice ina kallon Sarkin yaƙin garinmu Anudu da ya ɗaukewa wannan dakaren kai a cikin ƴan daƙiƙu
Faɗar irin gigicewa da ɗimaucewa da ta same ni a take ma ɓata baki ne,take na yi suman zaune ina kallon Sarkin yaƙi da yake kallona cikin wani irin fushi da ɓacin rai, kafin na yi wani yunƙuri ya finciki gashin kaina ya ja ni a ƙasa mun koma inda ake gwabza yaƙin,amma kuma ya kai ni wani waje ɗan nesa da wajen ya ɗaure ni tamau a jikin wata bishiya "
Kazuzi yana zuwa nan gimbiya Hayat ta kasa jurewa,ta fashe da wani irin kuka mai tsuma zuciya,ya yi shiru kawai yana kallonta ba tare da ya ce komai ba
Sai da ta yi mai isar ta sannan ta ɗago tana kallonsa,cikin rawar murya ta ce"amma iyayenka ba su yi maka adalci ba!
Ba su kyauta maka ba,wanne laifi ka aikata kana jariri da har ka cancanci a yasar da kai,gashi irin waɗannan azzaluman mutanen sun ɗauke ka?
Tun da nake a rayuwata ban taɓa jin kalar zalunci irin wannan ba,wa yaro ƙarami wanda bai san menene duniyar ba,kawai saboda wata manufa ta zalunci da son zuciya 
Wallahil Azeem a duniya mutanen Baruda sune maƙiyanka na farko,masu biye musu kuma sune waɗanda suka sa aka jefar da kai,ko da ace iyayenka ne,amma ya aka yi ka kawo war haka?har ka zama gwarzo wanda ake alfahari da shi a Baruda?
Ka cigaba da ba ni wannan labarin"
Kawar da kai Kazuzi ya yi,ya ce"ki gafarce ni ya shugaba ta,ba zan iya ba ki labari na ba,wannan ɗin ma na yi dana sanin farawa "
Wani kallo ta yi masa kafin ta ce"meyasa to?"
Kai tsaye ya ce"saboda kin yi kuka,babu abin da na tsana a rayuwa ta kamar kukan mace "
Da sauri ta goge hawayenta ta ce"na daina kukan to,kuma na yi maka alƙawarin ba zan sake ba,ka cigaba da labarin to"
Murmushi ya ɗan yi,ya ce"zan cigaba zuwa anjuma,amma yanzu ina son zan gana da sarkin yaƙi Ra'uf ne"Hayat ta ce"akan me?meyasa?"
Kai tsaye ya ce"ina son cika alƙawarin da na ɗauka ne"
Hayat ta miƙe tana murmushi ta ce"fatan alkhairi, Allah ya dafawa rayuwar ka ya ba ka nasara"murmushi ya yi,ya rissina sannan ya nufi hanyar fita daga lambun,itama ta bi shi a baya don komawa sashenta
*DAULAR KAIZUR*
"Muna matuƙar godiya da amsa gayyata ya shugaba na"
Sarki Mu'iz ya jinjina kai cike da izza fuskarsa babu yabo babu fallasa yana faɗin"mhmmm!"
Sarki Imran,wanda shine mahaifin gimbiya Nufaisa, mahaifiyar Yarima Jamal,ya sake rissinawa duk da a haife ya yi jika da sarki Mu'iz,ya ce"a gafarce ni ya shugaba na,na zo ne kan batun jikana da kuka kama"
Cikin izza sarki Mu'iz ya ce"ya yi laifi ne,ya ci amana gami da zagon ƙasa,kuma sanannen abu ne cewa sarki Mu'iz ba ya yafe cin amana,akwai shaidu masu yawa da suka nuna Jamal a matsayin maci amanar ƙasa,idan ka ga an sake shi sai an gama bincike an tabbatar ba shi da laifi,idan kuma aka same shi da laifi dumu-dumu kuma za'a yanke masa irin hukuncin da ya dace da shi ne"
Tuni ƙwalla ta tararwa dattijon,cikin raunin murya ya ce"a gafarce shi ya shugaba na,jikana ba ya cin amana, amma idan an same shi da laifi muna roƙon a yi masa adalci ya shugaba na"
Shiru Sarki Mu'iz ya yi, kafin ya ce"ban cika son jayayya ba, don tana fusata ni
Hukuncin ɗaya ne,idan ba'a same shi da laifi ba za'a sake shi,idan kuma an same shi da laifi za'a yanke masa hukuncin kisa kamar yadda aka sani
Na sallame ku"
Babu damar magana, sarki Imran ya rissina yana faɗin"a tashi lafiya ya shugaba na"Sarki Mu'iz ya jinjina kai cikin izza,sarki Imran ya miƙe jiki a saɓule,ya fice daga fadar 
Al'amarin kuyanga Munaya kuwa yanzu ya lalace sosai,don zuwa yanzu ta daina magana ma ballantana a cigaba da samun wani ƙarin bayani daga bakinta,kuma sarki Mu'iz ya ce lafiyarta ƙalau babu wata cuta da ta same ta,kawai ta yi shiru ne saboda makirci,don haka ya bayar da umarnin a sake sabon salon azabtar da ita,don duk tsiya sai ta faɗi inda ta kai yarima Sahal 
Gaba ɗaya garin ya sake hargitsewa a cikin kwana biyu kacal,a tsakanin kwana bakwai mutum biyu aka yankewa hukuncin kisa saboda laifuka dabam dabam,hakan ya sake jefa razani da tsoro a zuƙatan al'ummar kaizur
Ɓangaren sarauniya Amna kuwa gaba ɗaya duniyar ta canja mata,don yadda ta firgice a lokacin tamkar lokacin da aka sace Yarima Sahal,a duk lokacin da sarki Mu'iz ya ga irin halin da take shiga,da wahala a shiga zaman fada a fito ba'a yiwa wani tsatstsauran hukunci a cikin kaizur ba
A dalilin haka wasu daga cikin al'ummar kaizur suka zaɓi su yi hijira zuwa garuruwa dabam dabam, saboda a yanzu zaman kaizur ba zai yiwu cikin kwanciyar hankali ba, saboda kowa a razane yake 
*DAULAR TAYAAR*
"Ya shugaba na!
A ƙa'idar dokar ƙasar nan ba'a yin yaƙi a haka,ta yaya za'a rinƙa yayyanka mutum tamkar an samu dankali?
Ko a addini Manzon Allah Sallallahu alaihi Wasallama ya ce idan za muyi kisa mu kyautata kisan,amma an fara sarewa mutum mai daraja hannu,yana cikin malelekuwar azaba sai a ɗauke masa kai,kuma a ce babu zalunci a cikin wannan lamari?a duba magana ta ya shugaba na"
Gaba ɗaya fadar ta yi shiru, izuwa yanzu Sarkin yaƙi Ra'uf ya tabbatar da zarginsa na cewa akwai wata a ƙasa tsakanin Amjad da Kazuzi, wanda tunda aka kira shi wajen bayan gaisuwa bai sake ko da ɗaga kanshi ba,yanzu ma da Amjad yake yin wannan bayanin ko a fuska bai nuna alamun zai kare kanshi ba
Sarkin yaƙi Ra'uf ne ya katse shirun,ya dubi shugaban dakaru ya ce"to yanzu me kake ganin za'a yi akan wannan batu da ka kawo?"
Kai tsaye Amjad ya amsa"a hukunta shi ranka ya daɗe,idan ta kama ma a kore shi daga masarautar nan ko don kasancewar shi kafiri har kwanan yau duk da kyautatawar da muka yi masa hakan ya nuna bai zama Lallai ya amshi musulunci ba"
Ra'uf ya dubi Amjad fuska a ɗaure ya ce"kamar baka nan aka yi zamanin sarkin yaƙi Ilyas kenan!
Shekarunsa nawa a Tayaar kafin ya amshi musulunci?duka duka kwanan Kazuzi nawa a Tayaar?ko watanni uku fa bai yi ba"
Amjad ya rissina ya ce "ya shugaba na shi fa Sarkin yaƙi Ilyas dama can ƙasar su ba su da aƙidar ƙi da tsanar musulunci kamar Baruda,shima a haka ya ɗauki shekaru kafin ya karɓi musulunci,ko iya wannan ya isa ya nuna idan kafirci ya yi shura ba safai karɓar musulunci yake yiwuwa ga mutum ba"
Sarki Iyaad ya dubi Amjad ya ce"akwai asalin kafirai tun a zamanin Manzon Allah Sallallahu alaihi Wasallama waɗanda aka yi tunanin ko ba za su karɓi musulunci ba,amma a ƙarshe suka zama manya-manyan jiga-jigai a musulunci 
Iya wannan ya isa ya sa ka gane ba mutum ko ra'ayinsa ne shiriya ba, shiriya ta Allah ce 
Sanna magana ta biyu, akan batun irin kisan da ya yiwa sarki Al'as,kai ma ka ce ba musulmi bane,to me ya shafe shi da dokarmu kuma?
A rinƙa sara ana duban bakin gatari Amjad "
Cikin baƙin ciki Amjad ya rissina yana faɗin"a gafarce ni ya shugaba na "
Sarki Iyaad bai sake bi ta kanshi ba ya mayar da hankali kan Kazuzi da duk wannan cecekucen da ake yi bai ko da ɗaga kai ba, ballantana ya nuna ya san me suke yi, sarki Iyaad ya dube shi da kulawa ya ce
"Kazuzi!
Haƙiƙa ka cika gwarzo,ka yi aikin da bai zama lallai dakaru ɗari biyar su iya ba,kai ɗin cikakken namiji ne kuma sadauki jarumi 
Na yarda da jarumtar ka,na yarda da sadaukantakarka,mafi girman abun sha'awa shine riƙon amanarka da gaskiyar ka, wadda ba kowa ake samu yake riƙewa kamar yadda ka yi ba
Sannan abu na gaba ina mai sake kwaɗaita maka addinin tsira addinin rahama,addinin musulunci,ban yi maka dole ba,amma zan yi fatan na ganka a cikin musulunci,da tabbas na yi alfahari da farin ciki da wannan ranar,sannan abu na gaba da ni da jama'a ta suna miƙo saƙon godiya na ƙoƙarin ka a wajen yaƙi,kuma muna yi maka fatan samun lafiya mai ɗorewa musamman da ka gamu da wanna tsautsayin,ina yi maka fatan alkhairi Kazuzi ibn Murad "
Sai a lokacin Kazuzi ya gyara zama yana jan ƴar ƙaramar ajiyar zuciya, cikin nutsuwarshi ya ce"ya shugaba na a karo na farko ina jin mafita ta rayuwa ta wuce amanar da na ɗauka 
A karo na farko a rayuwa ta na zaɓi cigaba na fiye da farantawa wasu 
Ranka ya daɗe ina son na shiga addinin tsira addinin aminci,wato musulunci!!!"
*Ya kuke ganin rayuwar Kazuzi a matsayin musulmi?me kuke tunani game da rayuwarsa ta baya?sannan ya kuke ganin alaƙarshi da gimbiya Hayat zata kasance?ya zata kaya tsakanin shi da Sarkin dakaru Amjad?ya kuke ganin chakwakiyar masarautar kaizur ne???ku biyo alƙalamin Nusy bee kawai😁*

